
הכנסת התשע-עשרה
נוסח לא מתוקן

מושב שלישי
<פרוטוקול מס' 387>
מישיבת ועדת הכלכלה
יום ראשון, א' בכסלו התשע"ה (23 בנובמבר 2014), שעה 10:00
<סדר היום:>
<הצעת חוק רישוי שירותים לרכב, התשע"ג-2013 (מ/769)>
נכחו:

<חברי הוועדה:> 
יצחק וקנין – מ"מ היו"ר
<מוזמנים:> 
	עוזי יצחקי
	–
	המנהל הכללי, משרד התחבורה והבטיחות בדרכים

	שרית זוכוביציקי-אור
	–
	הלשכה המשפטית, משרד התחבורה והבטיחות בדרכים

	אבי גונן
	–
	מהנדס ראשי לרכב, משרד התחבורה והבטיחות בדרכים

	ארז לוי
	–
	מהנדס תקינה, משרד התחבורה והבטיחות בדרכים

	אבנר פלור
	–
	סמנכ"ל בכיר מינהל תנועה, משרד התחבורה והבטיחות בדרכים

	לנה גרשקוביץ
	–
	מרכזת בכירה כלכלת תחבורה, משרד התחבורה והבטיחות בדרכים

	דפנה עין-דור
	–
	מרכזת בכירה כלכלת תחבורה, משרד התחבורה והבטיחות בדרכים

	ברק טייכמן
	–
	עוזר מנכ"ל, משרד התחבורה והבטיחות בדרכים

	משה קרמאייר
	–
	ראש תחום הדרכה שמאים ופיתוח, משרד התחבורה והבטיחות בדרכים

	אסתי פלדמן
	–
	הלשכה המשפטית, משרד האוצר

	דניאלה גרא מרגליות
	–
	רכזת תחבורה אגף תקציבים, משרד האוצר

	דרור וגשל
	–
	מח' ייעוץ וחקיקה, משרד המשפטים

	תהילה פרץ ורון
	–
	תחום יבוא והיטלי סחר, הלשכה משפטית, משרד הכלכלה

	עוז כץ
	–
	מנהל תחום בכיר אסטרטגיה ומדיניות, משרד הכלכלה

	אגם דניאל
	–
	עו"ד, עוזרת משפטית, הרשות להגנת הצרכן והסחר ההוגן

	טל ויתקון
	–
	יועמ"ש אתגר, המשרד לביטחון פנים

	יונתן צויקל
	–
	ראש צוות, רשות ההגבלים העסקיים

	מוטי שיף
	–
	יועץ משפטי, מכון התקנים

	אסף אלפסי
	–
	ראש ענף רכב וחלפים, מכון התקנים

	ליאור הינקוס
	–
	יועץ משפטי, מכון התקנים

	מרדכי חלפון
	–
	ראש מדור רכב, מכון התקנים

	יעקב אנוך
	–
	נשיא, איגוד יבואני הרכב

	יעקב יהודה רודד
	–
	מנכ"ל, איגוד יבואני הרכב

	סיגלית בן ששון
	–
	יועצת משפטית, איגוד יבואני הרכב

	אהוד שניידר
	–
	יועץ משפטי, איגוד יבואני הרכב

	רונן לוי
	–
	יו"ר, איגוד המוסכים

	אריה אשד
	–
	מנכ"ל, איגוד המוסכים

	יפה חובב
	–
	מנהלת תחום ענפי, איגוד לשכות המסחר

	יוסי סקורניק
	–
	יו"ר חטיבת החלפים לרכב, איגוד לשכות המסחר

	גדעון רייס
	–
	חבר הנהלה חטיבת החלפים לרכב, איגוד לשכות המסחר

	גבי דובינסקי
	–
	סקציית יבואני הצמיגים, קמור אביזרי תנועה בע"מ, איגוד לשכות המסחר

	אפרים קרויטורו
	–
	מנהל תפעול, המעבדה לרכב, הטכניון, מעבדות מוסמכות לרכב

	איציק בן הרואה
	–
	מנהל המעבדה לרכב, הטכניון, מעבדות מוסמכות לרכב

	יורם בונן
	–
	עו"ד מייצג את כלמוביל, יבואני כלי רכב

	חיים פילצר
	–
	סמנכ"ל, קבוצת אלון, יבואני כלי רכב

	אורית גרין
	–
	מנהלת המחלקה המשפטית, יבואני כלי רכב

	חן קריצ'בסקי
	–
	יועץ משפטי, משנה למנכ"ל, אוטולוקס, יבואני כלי רכב

	אורן גלעדי
	–
	יועץ משפטי בחטיבת החלפים, לשכת המסחר חיפה

	משה בר
	–
	יו"ר עמותת תנו יד לחירש ונכים למען נכים

	זאב פרידמן
	–
	המועצה הישראלית לצרכנות

	עדי אביטן
	–
	לוביסטית, גורן עמיר, מייצגת את איגוד יבואני הרכב

	עו"ד יעל גויסקי
	–
	לוביסטית, מייצגת את איגוד המוסכים

	רומן גרביץ
	–
	לוביסט, מייצג את איגוד חברות הביטוח


<ייעוץ משפטי: >
איתי עצמון
יעל לדרמן (מתמחה)
<מנהלת הוועדה:>
לאה ורון
<רישום פרלמנטרי:>
אסתר מימון
<<הצעת חוק רישוי שירותים לרכב, התשע"ג-2013 (מ/769)>>
<היו"ר יצחק וקנין:>
בוקר טוב, אני פותח את ישיבת ועדת הכלכלה. חוק רישוי לרכב, התשע"ג-2014.
<לאה ורון:>
רבותי, הישיבה נפתחה, שבו בבקשה. נציגי הממשלה. גברתי. גברתי, שבי בבקשה, הישיבה נפתחה.

<היו"ר יצחק וקנין:>
אנחנו ב"מוצר תעבורה מקורי". פרק ח': יבוא מוצרי תעבורה.
<אבנר פלור:>
כן, נתחיל בפרק ח'.
<לאה ורון:>
בהגדרות לפני פרק ח'.

<היו"ר יצחק וקנין:>
אם אפשר, תתנו לנו הקדמה כללית על הפרק. לפני מה אנחנו עומדים? זה פרק חדש.
<אבנר פלור:>
כמו שנאמר, יש שלושה פרקים שמתעסקים בנושא מוצרי תעבורה. פרק ז', שמתעסק ברכב – ייצור מקומי, פרק ט' שהוא בתחום השכר של השיווק. בשני הפרקים האלה עסקנו בדיונים הקודמים. בפרק ט' יש עדיין סעיפים שנעבור עליהם במהלך היום, היות שהם קשורים לפרק ח'. פרק ח' דן בכל נושא היבוא – יבוא של מוצרי תעבורה, התנאים, הדרישות, דרישות התקינה, המעטפת הכוללת, ביצוע recall, אחריות וכל זה בנושא מוצרי תעבורה. זה הפרק שניגע בו כרגע. 
עוד נקודה חשובה. אמרתי גם בדיון הקודם שצמצמנו – יש כ-20,000 עד 25,000 מוצרי תעבורה שמצויים ברכב. אנחנו לא מתעסקים בעת היבוא בכל הכמות הגדולה הזאת, אלא אנחנו מתעסקים בעת היבוא רק ב-150-100 מוצרים, שלהם השפעה והשלכה בטיחותית או סביבתית. תודה.

<היו"ר יצחק וקנין:>
רבותי, האם יש למישהו הערות לפני שאני פותח את ההקראה? האם יש הערות כלליות, רבותי? אין הערות. אם כן, תתחילו את ההקראה.
<שרית זוכוביציקי-אור:>
אני רק רוצה לפני ההקראה להגיד מילה על המבנה, ואז אני אתחיל. למעשה הפרק בנוי משני חלקים: החלק הראשון כולל תנאים מהותיים ליבוא, והחלק השני כולל דרכי הוכחה. צריך לשים לב שהרשות המוסמכת, לפי החלק הזה זה הרשות המוסמכת ליבוא, והרישיון שהיא נותנת הוא רישיון יבוא שמוגדר בסעיף ההגדרות לרישיון או אישור שניתן לפי צו יבוא חופשי. זאת אומרת, אנחנו לא מדברים פה על סמכות המנהל - - -
<איתי עצמון:>
לפי פקודת היבוא והיצוא.

<שרית זוכוביציקי-אור:>
לפי פקודת היבוא והיצוא. אנחנו לא מדברים פה על סמכות המנהל, אלא על סמכות הרשות המוסמכת ליבוא. 

כעניין של מדיניות כללנו פה בכוונה רק הוראות מהותיות שהיום חלקן מוסדרות בצו הפיקוח על מצרכים ושירותים וחלקן מוסדרות בצו יבוא חופשי, שהוא הצו שמסדיר יבוא טובין למדינת ישראל בכלל הטובין, לא רק במוצרי תעבורה, כאשר למעשה את ההוראות המינהליות אנחנו שואבים מצו יבוא חופשי, ולכן הפרק הזה לא כולל הוראות מינהל וסמכויות - - -
<איתי עצמון:>
למה את מתכוונת ב"הוראות מינהליות"?

<שרית זוכוביציקי-אור:>
לדוגמה, סעיף שמסמיך את הרשות המוסמכת להתלות רישיון או לבטל אותו אם המבקש לא עמד בתנאים או אם המבקש הפר הוראות שהוטלו עליו. זאת אומרת, הרשות המוסמכת פה היא הרשות המוסמכת ליבוא, והסמכויות שלה הן סמכויות מכוח צו יבוא חופשי. כך בנינו את הפרק.
<היו"ר יצחק וקנין:>
תרשי לי לקרוא לך "השופטת זוכוביצקי".
<שרית זוכוביציקי-אור:>
עוד לא, מה-1 בדצמבר.

<היו"ר יצחק וקנין:>
אני מסתכל על מה שהכנתם לנו ואני מבין שהכול חדש לגמרי, לא דומה למקור. נכון?
<שרית זוכוביציקי-אור:>
העיקרון נשמר. נכון שהנוסח פה שונה, אבל העיקרון נשמר, ואני אגיד מהו העיקרון.

<היו"ר יצחק וקנין:>
אני לא שואל יותר הרבה שאלות.

<שרית זוכוביציקי-אור:>
אתם רוצים שאני אגיד מה העיקרון?

<איתי עצמון:>
מה העיקרון?

<שרית זוכוביציקי-אור:>
למעשה העיקרון שהוצג גם בפני ועדת השרים לענייני חקיקה הוא, שאנחנו פותחים את שוק יבוא מוצרי התעבורה ומסירים חסמים. ממה נובעים החסמים? החסמים נובעים בעיקר מתקינה ייחודית ישראלית ומהצורך לפנות למעבדות ישראליות לצורך הוכחת התקינה. מטרת ההוראות המהותיות כאן היא לאפשר ליבואנים לשלוח יד למוצרי תעבורה שנמצאים בחוץ-לארץ, להשתמש בתעודות מעבדה מחוץ-לארץ ולהביא את המוצרים עם התעודות האלה ללא צורך במעבר דרך מעבדות ישראליות במקרה הרלוונטי. כמובן שזאת אופציה, למעט כמובן אם יש תקן ישראלי רשמי, שאז יש חובת עמידה בתקן.
<לאה ורון:>
אולי באמת תפרטו מתי ניתן רישיון למוצר תעבורה, באיזה אופן, מה נדרש להביא. תפרטו.
<היו"ר יצחק וקנין:>
זה היה לנו בישיבה הקודמת, דיברנו על זה יותר לעומק. דיברנו על זה יותר לעומק, והזיכרון שלי לא קצר.

<שרית זוכוביציקי-אור:>
למעשה אנחנו, אגף הרכב במשרד התחבורה, עשינו עבודת פרך, בניצוחו של אבי גונן, שמיין 25,000 מוצרי תעבורה שונים, מתוכם הוא בחר כ-150 מוצרים, ורק לגביהם יידרש רישיון יבוא.
<לאה ורון:>
זה שמענו, זה אמר מר פלור.
<שרית זוכוביציקי-אור:>
נכון. המשמעות היא שרק 150 המוצרים האלה, כדי להביאם, אנחנו נכנסים לגדר הפרק הזה. המשמעות היא שמי שמבקש להביא את המוצרים האלה, יצטרך להגיש בקשה לרישיון או לאישור – ההחלטה לגבי רישיון או אישור תופיע בצו יבוא חופשי – להוכיח עמידה בתנאים. למעשה התנאי הראשון הוא שמדובר באדם שהוא בעל רישיון סחר, שמוצר התעבורה עומד בדרישות התקינה הרלוונטיות ושהוא הצהיר הצהרה שהמוצר תקין, שהוא עשה את מה שהוא יכול לעשות כדי לוודא שמה שיש לו במשלוח הוא מוצר תקין.
מילה על הפרוצדורה. למעשה אנחנו נותנים אישור פתוח ברוב המקרים. זאת אומרת, ההוכחה נעשית על סמך ניירות בדרך קלה. היבואן ממלא את הבקשה, כותב מהו הדגם שהוא רוצה ליבוא, מצרף מסמכי תקינה, אם זו תקינה אירופית, מעבדות נספחות אירופיות, אם יש אפשרות, גם מעבדה ישראלית וכו'. המסמכים נבדקים והוא מקבל רישיון יבוא, בדרך כלל לתקופה של שנה, בלי מגבלת כמות, כאשר במסגרתה הוא למעשה יכול לשחרר משלוחים במכס. ניסינו לפשט את ההליכים, להקל על היבואנים ולפתוח את השוק.
<היו"ר יצחק וקנין:>
עד כאן.

<לאה ורון:>
רק עוד שאלה אחת. אותם 25,000 מוצרים שאינם נדרשים ברישיון, יכול כל אחד לייבא?

<שרית זוכוביציקי-אור:>
יכול כל אחד לייבא, אבל לא יכול כל אחד לסחור בהם. זאת אומרת, עדיין 25,000 המוצרים שישווקו בארץ - - -
<היו"ר יצחק וקנין:>
איך יהיה הפיקוח על זה? ייבאתי מכולה, מתוך 25,000 המוצרים לקחתי כמות גדולה של מוצר מסוים ופיזרתי אותו. מי מפקח עלי איך אני מפזר אותו?
<אבנר פלור:>
כמו שאמרתי, פרק ט' דן בנושא הסחר, ואחד התנאים לשיווק היבוא – בשלב היבוא אין לנו תנאים מסוימים, אבל בתהליך של השיווק הוא מחויב לעמוד בתנאים מסוימים – אחד מהם שיהיה לו רישיון סחר, וזה כולל כל מיני תנאים ודרישות, מקום שהוא יוכל לסחור בו, ויהיה גם פיקוח שלנו וגם של המכס על המוצרים עצמם.
<היו"ר יצחק וקנין:>
כבר נתקלתי ביבואנים שאין להם מחסן ואין להם כלום, ישירות מהקונטיינר מפזרים את הסחורה. אני אומר לך את זה באחריות.
<יעקב יהודה רודד:>
מעבירים את הקונטיינר.
<היו"ר יצחק וקנין:>
כן, מעבירים אותו כמו שהוא.

<אבנר פלור:>
יש מקרים כאלה, אדוני היושב-ראש. יש מקרים כאלה. נתנו את הדעת גם על המקרה הזה, וזה מופיע בפרק הרלוונטי שמתעסק באותם מקרים שיהיו כשהוא מביא קונטיינרים, הוא מביא מכלים, מהנמל אל אותו לקוח. בכל מקרה ובכל מצב יהיו בדיקות מדגמיות גם במקרה הזה, וזה נמצא כאן. נתנו על זה את הדעת.
<איתי עצמון:>
מה הדין לגבי יבוא אישי? כלומר, אם אני כאדם פרטי מבקש לייבא מוצר תעבורה מסוים.
<אבנר פלור:>
בפרק שעוסק בנושא של יבוא יש שם סעיף שמתייחס לנושא של יבוא אישי. אנחנו אמורים להכין בתקנות רשימה של מוצרים שניתן להביא ביבוא אישי ורשימה של מוצרים שאסורים ביבוא אישי והתנאים.
<איתי עצמון:>
למה צריך רשימה כזאת?

<אבנר פלור:>
מכיוון שיש מוצרים שלא יהיה ניתן לייבא אותם ביבוא אישי, מוצרים שיש להם השפעה והשלכה על נושא הבטיחות. כמו שאנחנו יודעים, לא רק אותו נהג שנמצא ברכב נפגע בעת תאונה, אלא גם הסובבים אותו, וזה שונה כשהוא מביא מוצר אישי אליו הביתה. פה יש השפעה והשלכה גם על הסביבה. בסעיף שמתעסק ביבוא אישי אנחנו מתעסקים גם בנושא הזה וקובעים את כל התנאים.

<היו"ר יצחק וקנין:>
אתם רוצים להתחיל בהקראה? נא להתחיל.
<שרית זוכוביציקי-אור:>
אני קוראת שלוש הגדרות שיתווספו לסעיף 1. 

	
	"מוצר תעבורה מקורי - מוצר תעבורה המיוצר לפי תנאים והוראות שקבע יצרן הרכב לצורך ייצור הרכב.

	
	מוצר תעבורה תחליפי - מוצר תעבורה שאינו מקורי.

	
	מוצר תעבורה משומש - מוצר תעבורה שפורק מרכב שלא לשם הרכבתו מחדש באותו רכב."


<איתי עצמון:>
הסבר בבקשה.
<שרית זוכוביציקי-אור:>
יש לנו פה שלושה סוגים של מוצרי תעבורה. ההגדרה נדרשת, משום שאנחנו מתייחסים למוצרי התעבורה אחרת לאורך החוק. במוצר תעבורה מקורי דרכי ההוכחה קלות יותר, המוצר ניתן לזיהוי בנקל, יש אלמנטים של הוכחה למוצר תעבורה תחליפי וגם יש הוראות ייחודיות למוצר תעבורה משומש.
<היו"ר יצחק וקנין:>
האם יש הערות?

<אהוד שניידר:>
אני נציג איגוד יבואני הרכב. ההגדרה של "מוצר תעבורה מקורי" כוללת היום מוצר תעבורה שהיה פעם מקורי ועוד מוצר תעבורה שנקרא לו "כאילו מקורי". הוא לא מקורי, כי הוא לא יוצר על-ידי אותו יצרן מקורי שייצר אותו, אלא  מיוצר על-ידי יצרן אחר, אלא שלפי ההגדרה הוא אמור לעמוד באותם תנאים טכניים, מכניים, שעומד בהם מוצר התעבורה המקורי, ואז הוא ייקרא "מקורי", ולא יבחינו יותר בינו לבין מקורי. 
באחד הדיונים הקודמים הוועדה אישרה בסעיף 103 חובה על מוסך להציג יותר ממוצר תעבורה מסוג אחד של מוצרי תעבורה. זאת אומרת, היום אנחנו לוקחים, לפי ההגדרה הזאת, מוצר תעבורה מקורי, שהוא כבר כולל מוצר תעבורה כאילו מקורי, ולכן המוסך צריך להציע עכשיו לפחות עוד מוצר תעבורה תחליפי. אבל לפי ההגדרה הזאת מוצר תעבורה תחליפי, כבר ברור שהוא לא עומד באותם תנאים שאמור היה לעמוד מוצר התעבורה המקורי, ברור שמדובר במוצר נחות יחסית, או ככל הנראה נחות, ובכל זאת חלה חובה על המוסך להציג אותו ולמכור אותו, למרות שיכול להיות שמבחינה מקצועית המוסך לא רוצה למכור, לא רוצה להיות אחראי למוצר תעבורה כזה. לכן אנחנו חושבים שההגדרה הזאת היא הגדרה לא נכונה, הגדרה רחבה מדי, וצריך לחזור להבחנות שהיו קיימות עד היום – מוצר תעבורה מקורי כפי שהיה קודם, מוצר תעבורה OEM, שזה מוצר תעבורה שזהה למוצר התעבורה המקורי, אבל עדיין OEM, ומוצרי תעבורה תחליפיים. כפי שהיה קודם. 
<היו"ר יצחק וקנין:>
הבנתי אותך.

<דרור וגשל:>
אם אני לא טועה, אותה ההערה של מר שניידר עלתה גם כשדנו בסעיף 103. כלומר, ההגדרות של סעיף 103 זהות להגדרות שהשארנו עכשיו. אין ביניהן שום דבר שונה, למיטב ידיעתי.

<איתי עצמון:>
אין הגדרה למוצר תעבורה משומש, הן לא זהות.

<דרור וגשל:>
משומש, אבל לא על זה מר שניידר מדבר.
<היו"ר יצחק וקנין:>
על זה הוא מדבר.

<דרור וגשל:>
לא, לא. הוא מדבר על  - - -

<היו"ר יצחק וקנין:>
פה אמרת שאין שוני. יש שוני. אם אתה מחייב אותי במוסך להחזיק מוצר שדומה למוצר, זהה לו, אבל לא על-ידי אותו יצרן - - -
<דרור וגשל:>
זה בסדר, זה - - -

<היו"ר יצחק וקנין:>
אני אביא דוגמה. קח צלב של רכב, אתה יכול לייבא של יצרן אחר, מישהו שייצר אותו, וזה לדעתי מוצר קריטי. אם תשים גלגל שיניים בצלב שהוא לא באותו חוזק, אותה סגסוגת, אותו חומר – אני אומר לך דברים טכניים – ברגע כזה אתה שם חלק שהוא גם בטיחותי, גם הסיכון רב וגם הוא לא יחזיק מעמד. לפי מה תקבע שהמוצר השני, החליפי, הוא ברמה של החלק המקורי?
<דרור וגשל:>
אני בכלל לא נכנס לשאלה המקצועית הזאת, אולי עוד מעט משרד התחבורה ייכנס לשאלה המקצועית. כל מה שאני אומר שהדיון הזה כבר עברנו עליו, והסעיף הזה כבר אושר. סעיף 103, עם ההגדרה הזאת, כבר אושר בוועדה. זה שאנחנו חוזרים על ההגדרה - - -
<היו"ר יצחק וקנין:>
אדוני, גם אם אישרנו משהו לא בסדר, אפשר לתקן.
<איתי עצמון:>
הוא אושר לעניין סעיף מסוים.
<דרור וגשל:>
נכון, הוא אושר לעניין הסעיף - - -
<קריאה:>
העליתם אותו עוד פעם.

<היו"ר יצחק וקנין:>
למה זאת לא טענה? אם אני אלך לפי הראש שלך, כל מה שהבאת לי פה הוא בכלל לא החוק המקורי.
<לאה ורון:>
זה לא הנוסח שעבר בקריאה הראשונה.
<דרור וגשל:>
זה הנוסח שעבר פה בוועדה.
<היו"ר יצחק וקנין:>
אם זה לא הנוסח שעבר בקריאה הראשונה, אז זה כן אפשרי. מה שאנחנו אומרים שלא אפשרי, קל וחומר - - -
<דרור וגשל:>
זה אפשרי לגמרי. כל מה שאני אומר שהוועדה פה כבר אישרה את הסעיף הזה עם ההגדרה הספציפית הזאת לצורך הסעיף שמר שניידר מדבר עליו. 
<קריאה:>
אז למה העליתם את זה עוד פעם?

<דרור וגשל:>
אפשר לדבר על זה עוד פעם, הוועדה תעשה מה שהיא רוצה. זה פשוט לא קשור לדיון של היבוא עכשיו. הסעיף שמר שניידר מדבר עליו הוא סעיף אחר. אם תרצו, נחזור אליו. אפשר.
<היו"ר יצחק וקנין:>
בואו נתקדם. הבנתי אותך. פרידמן.
<זאב פרידמן:>
אדוני היושב-ראש, שתי הערות, האחת שאלה למעשה והאחת הערה. השאלה הראשונה בהגדרה של מוצר תעבורה מקורי. הוא צריך להיות מיוצר לפי תנאים והוראות שקבע יצרן הרכב לצורך ייצור הרכב. בייצור הרכב יש לא מעט חלקים שאינם מיוצרים ואינם נקבעים על-פי המפרטים שקבע יצרן הרכב. למשל, הדברים הפשוטים ביותר, כמו מצתים ודברים כאלה, שנרכשים על-ידי חברות בהוראות ייצור של אחרים, האם אז הם אינם חלקים שעונים לאותה הגדרה? ודאי שלכאורה כן, ולכן ההגדרה איננה מתאימה. זה לעניין השאלה. האם יש איזה התייחסות? האם זה בא לידי ביטוי? 
לעניין השני. קשה לי מאוד לא להסכים עם מה שאמר עו"ד שניידר, ואני חייב לומר שלמעשה חשבתי לעצמי מחשבה שנייה לגבי הסעיף הזה, משום שההגדרה קובעת כך "מוצר תעבור מקורי". הם צריכים להסתכל גם על הטרמינולוגיה. אני אבוא ואציג לצרכן מוצר מקורי כשהוא איננו מקורי, שהוא מיוצר על-פי מפרטים? כמו שאדוני יודע, יש מי שקונה שעון רולקס, כי הוא רוצה רולקס, זה שיהיה כמו, זה לא עוזר לו. הוא רוצה רק רולקס.
<היו"ר יצחק וקנין:>
אני אספר לך, פרדימן, הייתי במרוקו, שם נמצאים הרוכלים האלה שעוברים, והיה לי שעון ראדו על היד. הוא קלט את שעון הראדו. הוא אומר לי: יש לי שעון. אני יודע, קניתי פה בארץ – 7,000 שקל. הוא מראה לי שעון בפחות מ-100 דולר ואומר לי: זה אותו דבר. אתה רואה אותו שעון, בדיוק, זה copy. שבוע ימים והוא לא עבד יותר. אני מחזק את דבריך.
<זאב פרידמן:>
אדוני היושב-ראש, מה שאני מנסה לומר שלא ניתן למכור לצרכן משהו שהוא מקורי כאשר הוא איננו מקורי. להכשיר את הביטוי הזה לגבי דברים אחרים – על המפרט, שהוא קיבל את ההוראות. אני חושב שיש פה משהו שדורש לפחות מוסרית איזה חידוד, שלא לדבר על הגנת הצרכן.
<היו"ר יצחק וקנין:>
הלאה. עוד הערה.

<אורן גלעדי:>
אני בא-כוח איגוד החלפים לרכב בלשכת המסחר. לכאורה אם אני מסתכל פה על ההגדרה של מוצר תעבורה מקורי זה גם כולל מוצר שנקרא "OEM", שמיוצר על-ידי קבלן משנה, ויש לי פתרון לסוגיה הזאת. אפשר להוסיף להגדרה הקיימת מוצר שהוא ארוז באריזת יצרן הרכב ונושא את הלוגו ואת השם שלו, ובכך אני חושב שתיפתר הבעיה.
<היו"ר יצחק וקנין:>
הגבלתם אותם. סגרת אותם לגמרי. למה שהם רוצים זה לא עונה.
<אבנר פלור:>
אדוני היושב-ראש, אנחנו כל הזמן מדגישים ואומרים שאחת המטרות של החקיקה זה הנושא של התחרותיות, אבל לא על חשבון הבטיחות. כאן ראינו מהדוחות שנעשו ומהעבודה שנעשתה שיש שוני גדול מבחינת המחיר בין החלק המקורי לתחליפי, כפי שידוע לכולנו כאן, כשאנחנו רואים שלכל מוצר, ברגע שנכנס חלק תחליפי, אתה רואה את הירידה של החלק המקורי. אלה עובדות שאי-אפשר להתווכח עמן.

מוצר תעבורה מקורי זה מוצר שמוגדר בהגדרה כאן, כמיוצר לפי תנאים והוראות כפי שקבע יצרן הרכב לצורך ייצור. זאת אומרת, אותו מוצר שמותקן ברכב, שנמצא ברכב, מורכב ברכב בתהליך הייצור שלו. אותו מוצר, בחלק מן המקרים ולפעמים במרבית המקרים, יש יצרן משנה שמייצר, והוא מייצר באריזה אחת שהיא לאותו יצרן רכב, עם הלוגו של יצרן הרכב, והוא נקרא "מקורי". אותו מוצר, עם אותם תנאי ייצור שמייצר יצרן המשנה, הוא מייצר את זה לגורמים אחרים נוספים. זה בדיוק אותו מוצר.
<היו"ר יצחק וקנין:>
זה קיים.

<אבנר פלור:>
לדוגמה, אדוני היושב-ראש, אתה אוהב דוגמאות, ניקח את "בוש" לדוגמה, שהוא יצרן משנה של מרבית היצרנים, הוא מייצר מזרקים להמון יצרני רכב, וזה אותו מוצר, אותו מוצר שהוא מספק למספר יצרני רכב. בחלק מן המקרים אותו יצרן רכב לוקח את המזרק באריזה שלו, בלוגו שלו, בשם המסחרי שלו, ובחלק מן המקרים הוא לוקח את המוצר הזה באריזה של בוש.
<היו"ר יצחק וקנין:>
הדברים ברורים.

<אבנר פלור:>
מה שאנחנו אומרים כאן בדרכי ההוכחה נראה בהמשך הפרק, נראה בדיוק איך אנחנו מוכיחים את שני המקרים האלה. יש שני מקרים: מוצר אחד באריזה של היצרן ומוצר שני של היצרן.
<היו"ר יצחק וקנין:>
נניח שמיוצר על-ידי גורם אחר?
<איתי עצמון:>
בעניין ההגדרה, כתוב "מוצר תעבורה המיוצר לפי תנאים והוראות שקבע יצרן הרכב לצורך ייצור הרכב". דהיינו, לפי דבריך, זה מיוצר בעיקר על-ידי יצרנים אחרים, לא על-ידי יצרן הרכב. יצרן הרכב קובע את השימוש במוצר? לכך הכוונה?
<אבנר פלור:>
את התנאים שלו, ההוראות שלו, תנאי הייצור שלו. הוא קובע.

<איתי עצמון:>
בעת הייצור.

<קריאה:>
הוא קובע גם את היצרן.

<אבנר פלור:>
אנחנו נראה את זה, אדוני היושב-ראש בהמשך הפרק בנושא של דרכי ההוכחה.
<היו"ר יצחק וקנין:>
יקי, רצית לומר משהו.

<יעקב אנוך:>
בוקר טוב, אדוני היושב-ראש. ההבדל בין אותו חלק, כפי שהציג אבנר, שהולך ליצרן ויוצא בקופסת היצרן, לבין אותו חלק או דומה לו שהולך מבוש ברשת הפצה אחרת, זה בביקורת איכות. ביקורת האיכות שמפעיל יצרן הרכב על יצרן החלף היא כזאת שבה יצרן הרכב נותן את החותמת שלו ואומר: זה מאושר על-ידי, כלומר, עבר את ביקורת האיכות שלי. בחלקים האחרים יש ביקורת איכות של יצרן החלק, לא של יצרן הרכב. זה דבר אחד.
אנחנו רואים ולא פעם בכל אותם מקרים, שיצרן הרכב מחזיר את החלפים ליצרן החלף, כי הם לא עברו את ביקורת האיכות של יצרן הרכב. כלומר, הוא קיבל משלוח, בדק אותו, הוא לא עומד בביקורת איכות, החזיר אותו. זה לא אומר שהחלקים האלה לא טובים, חלילה, הם פשוט לא עומדים בדרישות המחמירות של יצרן הרכב. מאחר שיצרן הרכב נותן אחריות לרכב לשלוש שנים או לשנתיים, תלוי ביצרן, הוא חייב לקחת על עצמו ביקורת איכות כזאת שהחלק יחזיק ולא יהיו לו הוצאות כספיות על אחריות ועל המוניטין שלו וכל מה שקשור. 
יש הבדל ברור לחלוטין בין OEM או חלק שלא מיוצר עבור יצרן הרכב ומשווק עבור יצרן הרכב לבין חלק שיצרן החלף עצמו, למרות שזה אותו שם של יצרן, בוש, מייצר ומפיץ לשוק. 

בולט בעיקר הדבר כשאתה הולך לתעשייה הסינית. אתה יכול לבחור מאותו יצרן רמה שונה של חלפים. אתה יכול לבחור חלף שעולה לצורך העניין דולר אחד, חלף שביקורת האיכות שלו שונה, אותו חלק שעולה 1.5 דולר וחלף שעולה 2 דולר, ואתה בוחר לפי רמת ביקורת האיכות. ולכן ביקורת האיכות של היצרן היא הביקורת כשהחלף נכנס לקופסה של היצרן ועליה היצרן סומך את ידו ונותן אחריות.
<היו"ר יצחק וקנין:>
הדברים מובנים.

<יוסי סקורניק:>
אני שמח שחברי יקי כבר 20 שנה מספר אותו סיפור שאין לו שום יד ורגל, ועו"ד שניידר גם מדבר על מוצרים נחותים. הוא תקע לפרוטוקול גם "נחותים", שיהיה ברור לכולם שמה שלא מקורי הוא נחות. חד-משמעית יצרן ה-OEM זה אותה סחורה, מאותו קו ייצור שמייצר עבור הרכב ומייצר עבור השוק השני. חד-משמעית המוצרים התחליפיים הם ברמה מאוד גבוהה, לא אמרתי זהה למקוריים. אבל אם תראו בשנים האחרונות מה קורה למחירים – כהגנת הצרכן – של חלקים מקוריים שלא מופיע חליפי ושמופיע חליפי, תבינו למה יבואני הרכב זועקים על פתיחת השוק. 
מטרת החוק לפי הבנתי היתה ליצור תחרות וליצור מחירים הוגנים לצרכן. זה מה שזה עושה. והיבואנים – אין לי טענה, כי זה תפקידם – מנסים לשמר את המצב הקודם, ואז במקום מכסה מנוע ב-30,000 שקל, והכול בסדר, היום הוא עולה 7,000. אפשר לבדוק את זה ב-Q7 של אאודי. ולכן צריך להפסיק עם ה"נחותים", עם הקו ייצור שהם עושים לו בדיקה.
<היו"ר יצחק וקנין:>
עד כאן. הבנתי. הדברים ברורים. אני יכול להביא דוגמה לא מהתחום של הרכב. למשל, אתה קונה מיץ ענבים. אם אתה קונה אותו במותג של תירוש הוא עולה כך וכך, כשאתה שם אותו בבקבוק של ברכת רחל או של השופרסל המחיר שלו יורד. היצרן אומר: אם אתה לוקח אותו במותג, הוא עולה כך וכך. אתה לא לוקח אותו במותג, הוא עולה פחות. זה אותו מוצר לחלוטין. אין שום הבדל. רק ממלאים אותו בבקבוק אחר. זה קורה בכל רמות המסחר היום. לפעמים קמעונאי גדול במיוחד רוצה שהמותג יהיה על השם שלו, רמי לוי או כל אחד אחר, שופרסל רוצה, יש הרבה מותגים שיש להם אותו אורז, זה רק באריזה אחרת, כך שאני מבין את הרציונל של משרד התחבורה. ובאמת כל המגמה של החוק הזה להוריד את המחירים ולא להשאיר אותם ברמות הקיימות. אבל ברור שאנחנו צריכים להיות גם זהירים בכל החקיקה, כדי שכן יהיה פיקוח, כי כל הבעיה שלנו בסופו של יום, ואני נתקל בזה בכל החקיקות כמעט, לא רק פה, היא הפיקוח שלנו. אחרי שכל החומרים האלה נכנסים לארץ, איך אנחנו מפקחים שאכן באמת לא מגיע לפה איזה חומר שבסופו של דבר החלק לא שווה, הוא בעייתי וגם הבטיחות שלו ירודה – איך אני מפקח על כל הדבר הזה? איך אני שם עין ושם יד בכל מקום שהחלפים האלה יגיעו אליו? אנחנו פותחים פה גם את היבוא ומורידים את כל אותם חסמים לגבי היבואנים וגם לגבי האספקה של אותם חומרים. זה הדבר היחיד שמפריע לי, בכל השאר אני זורם ואני מסכים עם משרד התחבורה.

רבותי, לא לחזור על דברים. 
<יעקב יהודה רודד:>
אני רוצה רגע לחזור להגדרה ולקחת את הדוגמה של אבנר. המזרק לא יוצר על-ידי בוש, אלא על-ידי חברה שלישית, והוא עומד בדרישות של יצרן הרכב והוא יכול להוכיח, אלא מה, יצרן הרכב לא קנה ממנו אפילו יחידה אחת. עדיין בהגדרה הוא חלק חילוף מקורי, וזה לא.

<אבנר פלור:>
אני רוצה שאבי יציג איך מקובל בדירקטיבה האירופית, איך מקובל בעולם מבחינה רגולטורית, כי זה חשוב.
<אבי גונן:>
כשקבענו את הדרישות של מקורי הלכנו לשתי דירקטיבות: האחת רגולציה, האחת דירקטיבה. האחת רגולציה של הגבלת מניעת העסקים(?) באירופה, והאחת רגולציה מתחום הרכב של בדיקות אבטיפוס. שתי הרגולציות אומרות, ואני אצטט, כתוב פה באנגלית, שהוא מתיר ליצרן שלא קשור, שמייצר מוצר תעבורה לפי מפרט יצרן הרכב – הוא מתיר אותו כמוצר מקורי. 
צריך להבין שמוצר מקורי היום בפועל, חוץ מהמוצרים שמייצרים ליצרן הרכב, לא תמצא בשוק מוצרים מקוריים אחרים. לא תמצא מוצרים מקוריים שמוגדרים לפי ההגדרה הזאת. אבל אנחנו יודעים שהממונה על ההגבלים העסקיים באירופה פועל, וב-2016 יחייב את היצרנים – המפרט של יצרן הרכב הוא ה-property של יצרן הרכב, הוא השקיע בו המון כסף – הפריבילגיה לקנות את המפרט הזה או לייצר לפיו, כנראה שב-2016 אירופה תתיר, ואז ייכנסו מוצרים שיוכלו לייצר לפי אותו מפרט של יצרן הרכב כמוצרים מקוריים.
עוד דבר. אנחנו לעולם לא מגדירים יצרן, אנחנו מגדירים מפרטים. מי שעומד במפרט, הוא עומד בדרישות. גם בתקנים אנחנו לא אומרים מי מייצר, אלא מי שעמד בדרישות. באמת בתעודה כתוב איפה זה יוצר ומי ייצר, אבל הדרישה הראשונית זה קודם כול לעמוד בדרישות, ואותו דבר גם פה – מי שיעמוד בדרישות של מפרט יצרן הרכב, הוא יהיה מקורי. וזה נגזר ממה שכתוב ברגולציה האירופית.

<זאב פרידמן:>
אדוני היושב-ראש, אין כאן שום סיבה והתנגדות שיקראו לזה "מוצר סוג א'", אבל כשמדברים על מקורי, מדברים על משהו שהוא בייצור של מישהו – מקורי של וולוו, מקורי של ב.מ.וו, מקורי של פיאט, מקורי של משהו. אי-אפשר לקרוא למשהו מקור כשהוא איננו מקור. אני בעד שייכנסו כל החלקים המשובחים הללו שהם OEM, אדרבה ואדרבה, אלה החלקים שיוזילו את המחירים, ואנחנו בעד, רק השם "מקורי", אני חושב שצריך להחליף אותו במשהו אחר.
<רונן לוי:>
אני יושב-ראש איגוד המוסכים. אנחנו מכירים מוצרים לצורך העניין שהם OEM, שהם לאו דווקא מתאימים לרכב, שהם מאותו יצרן. זה קורה. השאלה הבעייתית היא ההטעיה של הציבור, זאת אומרת, מה הציבור יודע כשאנחנו אומרים לו "מקורי" במוסך. זאת השאלה. 
מה שעושים עכשיו, ואני מקבל שזאת ההגדרה החדשה של האיחוד האירופי, לכן גם התלבטנו מאוד כשקראנו את ההגדרה הזאת, אנחנו לא כל-כך יודעים מה לעשות אתה. זו האמת. אין לנו תשובה טובה. הבעיה היחידה היא היום כשאנחנו עומדים אל מול צרכן, שאנחנו לא מטעים אותו כשאנחנו אומרים לו "מקורי", וזה לא מוצר שהיצרן עצמו הביא, זאת אומרת, יצרן הרכב או דרך היבואן הרשמי או דרך יבוא מקביל, אבל שזה חלק של היצרן עצמו באריזה של היצרן. זו השאלה המהותית. אני חושב שאנחנו נצטרך להתמודד אתה ביום-יום. כשאני אומר ללקוח "זה מקורי", מה שהוא יודע היום שאני מוכר לו את החלק של היצרן עצמו עם האריזה, וכל השאר זה OEM. זה מה שהוא יודע היום. כשאתם מחליפים את ההגדרה, אתם יוצרים לנו ולצרכן בעיה בשפה המשותפת בינינו, למרות שאני יודע שההגדרה שונתה באיחוד האירופי, בדיוק כמו שאתם מנסים לעשות עכשיו.
<אבנר פלור:>
אדוני היושב-ראש, החוק הזה, כמו שאמרנו, הוא חוק מסגרת לעשרות השנים הבאות. הוא חשוב,  ולכן עשינו עבודה יסודית מאוד כדי לדעת מה יקרה באירופה, כמו שהוצג כאן, בעשור הבא. וזאת ההתנהלות שתהיה. חשוב להדגיש כל דבר אם נקרא לו – אני אומר במילים שלי, בדיבור חופשי – "סוג א'" או "סוג ב'", זה ישפיע על הלקוח, והלקוח יצטרך להיות יותר מודע, יותר לשאול שאלות, כי זה אותו מוצר. בסך-הכול גם היום יש מוצרים שהם אותו מוצר רק באריזה שונה, כמו שהבאת את הדוגמה של היין. צריך להדריך אותו, גם המוסך - -
<רונן לוי:>
זה לא תמיד כך.

<יעקב יהודה רודד:>
יש גם לא.
<אבנר פלור:>
- - וגם הגופים הרלוונטיים. אי-אפשר לומר על אותו לקוח שהוא לא מבין ולא יודע. הלקוחות מבינים, הלקוחות שואלים, יש פרסומים, אבל חשוב להדגיש שהחקיקה שלנו תואמת את הדירקטיבה האירופית, וזה חשוב.
<רונן לוי:>
ל"פרודו" יש חמישה סוגי איכויות, למרות שהוא מקורי לצורך העניין.

<היו"ר יצחק וקנין:>
חבר'ה.

<יורם בונן:>
בשם איגוד יבואני הרכב. כמה נקודות. הנקודה הראשונה, אני לא חושב שעל השולחן הזה הדיון הוא איזה מוצר יותר טוב או איזה מוצר פחות טוב. זו לא השאלה. השאלה היא איך מוצגים הדברים לציבור. והנה, כבר אני שומע מכיוון הגנת הצרכן – עוד מישהו יכול לבוא בטענות ותביעות ייצוגיות, כי במוסך אמרו לו שזה מקורי, אבל הוא לא הבין שזה מקורי כזה או מקורי אחר. אדוני נתן את הדוגמה של האריזות עם היין, זה בהחלט נכון, רק שיש איסור אחר ויש כלל אחד, אסור לך לתת את הרושם שאם זה מותג פרטי, לשים עליו את התווית של המקורי. הצרכן יחליט אם הוא רוצה לשלם את האקסטרה על זה. זו נקודה ראשונה.
למה זה כך? היו פה דוגמאות לגבי סיטואציות שזה בדיוק אותו מוצר ולגבי סיטואציות אחרות שזה לא. ברגע שזה לא המותג המקורי, אז השאלה אם זה בדיוק אותו מוצר או מוצר נחות, היא כבר שאלה של ניחוש. ולכן כל מה שצריך זה לא להטעות. 

אדוני, בסופו של דבר גם מבחינת האינטרס של משרד התחבורה הרי זה יכול לעבוד הפוך. מרגע שקוראים למוצר התחליפי "מקורי" זה יכול דווקא למשוך את המחיר שלו כלפי מעלה, לכיוון המקורי, ולא הפוך. גם זה יכול לקרות.

<היו"ר יצחק וקנין:>
זה בדרך כלל לא קורה.

<קריאות:>
קורה. קורה.
<היו"ר יצחק וקנין:>
יש לי קצת ניסיון, ואני חייב להגיד לכם שבדרך כלל יש פער גדול בין המוצר המקורי לדומה לו לחלוטין, החליפי.
<אהוד שניידר:>
לא כשתקרא לשניהם "מקורי".
<היו"ר יצחק וקנין:>
עזוב. לא קורא לו "מקורי", אבל אני אומר לכם שיש פער. לפעמים אתה לוקח אותו מוצר ומקבל מחיר אחר. אני אומר לכם מניסיון.
<לאה ורון:>
האם יש פה נציגים של הרשות להגבלים עסקיים? אתה רוצה להתייחס לנושא?

<יונתן צויקל:>
אני עו"ד במחלקה המשפטית של הרשות. זה תלוי מאוד בנסיבות של השוק. יכולות להיות סיטואציות מסוימות שבהן כינוי של איזה מוצר כזה או אחר יביא לתוצאה כזאת או אחרת. מצד שני, זה האינטרס המרכזי פה, לנסות להפחית כמה שיותר את החסמים, ככל שהחסמים יפחתו, כך סביר להניח שהמחירים ירדו. זו השורה התחתונה.
<לאה ורון:>
לא התייחסת לשאלה אם לקרוא למוצר "מקורי" או לא.
<יונתן צויקל:>
אין לי עמדה מבחינת ההשפעה של זה על המחיר. כמו שאמרתי, זה יכול ללכת לשני הכיוונים. חשוב ביותר לוודא שיהיו כמה שיותר חלפים ולהפחית כמה שיותר את החסמים. אין לי עמדה ספציפית לגבי הכינוי.

<איתי עצמון:>
לאור ההערות שנשמעו כאן, השאלה אם לא כדאי לשנות את הטרמינולוגיה לעניין "מוצר תעבורה מקורי", מה גם שבעל רישיון לסחר במוצר תעבורה נדרש לתאר באופן מלא ונכון את מוצר התעבורה שהוא מוכר. ואם הוא יאמר שזהו מוצר תעבורה מקורי, השאלה אם באמת, כפי שאנחנו שומעים כאן, אין בכך כדי להטעות את הצרכנים. האם שקלתם להשתמש במינוח אחר?

<אבנר פלור:>
אני כל הזמן חוזר ואומר, אנחנו לא רוצים להמציא המצאות ישראליות ייחודיות. גם בדירקטיבה האירופית של המוצרים וגם בהגבלים כתוב "original", שזה מקורי. אז מה עכשיו? נמציא עוד משהו שלא קיים בעולם? יכול להיות שבתיאור הוא יגיד לו את זה.
<דרור וגשל:>
אין הטעיה. זה אותו מוצר. 
<קריאה:>
זה לא אותו מוצר.

<איתי עצמון:>
לפי ההערות שנשמעו יש סוגים נוספים של מוצרים.

<דרור וגשל:>
העמדה המקצועית של משרד התחבורה אומרת שזה אותו מוצר.
<אבנר פלור:>
 עובדה שהדירקטיבה האירופית קוראת לשניהם "original".
<שרית זוכוביציקי-אור:>
צריך לשנות את ההתנהגות הצרכנית כדי שאדם יוכל לדעת שהוא קונה שני מוצרים שהם אותו מוצר, ולשניהם נקרא "מקורי". האדם צריך לכלכל את צעדיו, ואנחנו נשנה את ההתנהגות. אני מניחה שגם יהיה פרסום לעניין הזה - -
<עוזי יצחקי:>
זה נכון. נביא את זה למודעות.
<שרית זוכוביציקי-אור:>
- - שקונים אותו מוצר.

<קריאה:>
"מקורי" זה לרבות שאינו מקורי?

<איתי עצמון:>
איך תביאו את זה למודעות? לא הבנתי.
<עוזי יצחקי:>
נעשה מסע פרסום, אנחנו גם כך מתכוונים לעשות את זה.
<אסף אלפסי:>
אני ראש ענף רכב במכון התקנים. מוצר שהוא OEM,OEM  מייצר אותו, הוא יכול לייצר מוצר בהתאם ל-SOR של היצרן, statement of requirement, ושם הוא מחויב כלפי היצרן ללבל מסוים של מוצר. המוצרים האלה, מהניסיון שלי, בתור מי שעבד ב-OEM, מאה אחוז בדיקת אבטחת איכות כמו שיקי אמר. ה-OEM אחרי שהוא משווק את המוצר ל-after market הוא לא מחויב לשום מפרט. המחירים צונחים וכך איכות המוצר - - -
<יוסי סקורניק:>
ספר להם איפה ראית את זה.
<קריאה:>
למה אתה קוטע אותו?

<היו"ר יצחק וקנין:>
סליחה, אתה לא מנהל את הדיון. 

<יוסי סקורניק:>
שיספר איפה הוא ראה את זה.

<היו"ר יצחק וקנין:>
אם אתה תנהל את הדיון, אהלן וסהלן, תפסיק אותו כמה שאתה רוצה. תן לו להגיד מה שהוא אומר, גם אם זה לא מוצא חן בעיניך.
<אסף אלפסי:>
לא ניתן לקרוא למוצר OEM מוצר מקורי, אלא אם כן זה יוצר על-ידי - - -
<אבנר פלור:>
אדוני היושב-ראש, אני שוב חוזר אם אפשר, ברשותך. לכל מה שעלה פה התשובה היא בסעיף 89ב, דרכי הוכחה. שם אנחנו רואים בדיוק בדרכי ההוכחה איך מוכיחים שהמוצר הזה מקורי, וזה ייתן גם מענה למה שמעלים פה. אם אפשר, ברשותך, נעבור לסעיף הזה.
<איתי עצמון:>
האם ההגדרה הזאת הועברה להערות מכון התקנים? האם היא על דעת מכון התקנים?
<אבנר פלור:>
ההצעה הזאת - - -
<דרור וגשל:>
זה עבר למשרד הכלכלה, משרד הכלכלה ראה את ההצעה.
<לאה ורון:>
השאלה היתה מכון התקנים.
<דרור וגשל:>
מכון התקנים קשור למשרד הכלכלה.
<אבנר פלור:>
גם למכון התקנים זה עבר, למעבדות המוסמכות.
<היו"ר יצחק וקנין:>
האם יש עוד הערות?

<לאה ורון:>
מר אלפסי, אם תוכל לבדוק את זה ולהודיע לוועדה האם אכן במכון התקנים בדקו את ההגדרות והתייחסו אליהן, אנחנו נודה לך.
<אסף אלפסי:>
אני יכול להגיד לך שהגורם המקצועי במכון התקנים העביר התייחסות.
<איתי עצמון:>
למשרד התחבורה?

<אסף אלפסי:>
אני לא יודע לאיפה זה עבר, אבל אנחנו הוצאנו התייחסות.

<היו"ר יצחק וקנין:>
למי העברתם אותה? האם קיבלתם התייחסות?

<אבנר פלור:>
נבדוק את זה עם מנכ"ל מכון התקנים, כי לא קיבלנו.
<עוזי יצחקי:>
לא רק זה, גם יש פה מדיניות של משרד הכלכלה, כבוד היושב-ראש, וברור שמדיניות משרד הכלכלה היא זאת שקובעת. אנחנו גם מכירים את מכון התקנים כחסם, וזה עלה פה, גם בוועדה הזאת, כגורם שמעלה את יוקר המחיה, מביא להרבה מאוד עלויות נוספות, לכן מי שקובע זה משרד הכלכלה. מנכ"ל משרד הכלכלה חרת על דגלו להוריד חסמים, ולכן ההתייחסות היא של מנכ"ל משרד הכלכלה ולא של מישהו אחר.
<קריאה:>
יש פה נציגו, אדוני היושב-ראש.

<היו"ר יצחק וקנין:>
כן, מה אתם אומרים? מה התפקיד?

<עוז כץ:>
אני מאגף אסטרטגיה ותכנון מדיניות, ריכזתי את הוועדה הבין-משרדית להסרת חסמים מיבוא והגברת התחרות, דוח הוועדה הוגש בשבוע האחרון. למעשה אנחנו מחילים מספר עקרונות כשבחקיקה של משרד התחבורה זה הוחל באופן מלא למדיניות הממשלתית, כמו שהוצג בהמלצות הוועדה, ועדה שכללה את מרבית משרדי הממשלה. למעשה יש כמה עקרונות מנחים. עיקרון אחד - - -

<היו"ר יצחק וקנין:>
עזוב את העקרונות, לך ספציפית למה שעולה פה. אני לא אשמע את כל - - -
<לאה ורון:>
כן, כי אחרת נבקש ממך להתייחס לחוק שעשתה ועדת הכלכלה, שלא העברתם עד היום את התקנות, לרבות את המחירון. אבל בוא נעזוב, זה לא הנושא.
<עוז כץ:>
לא מכון התקנים.

<היו"ר יצחק וקנין:>
אל תסבכי אותו, לאה.

<לאה ורון:>
זה מונע את כניסת החוק לתוקף.

<היו"ר יצחק וקנין:>
כן.

<עוז כץ:>
ביחס לנושא הזה, לא קיבלנו תגובה רשמית של מכון התקנים, אז קשה לנו להתייחס - - -
<היו"ר יצחק וקנין:>
למי העברתם? מכון התקנים, אתם מדברים עם עצמכם? אתה אומר שהעבירו משהו? למי העבירו? משרד התחבורה, קיבלתם?
<אבנר פלור:>
לא.

<היו"ר יצחק וקנין:>
אתם שייכים למשרד הכלכלה, משרד הכלכלה לא קיבל. אז למי העברתם? אולי ליבואנים?

<גדעון רייס:>
גם לא. גם לא.
<קריאה:>
לעצמם. שם הכי טוב להם.

<היו"ר יצחק וקנין:>
חבר'ה, אני מאשר את ההגדרה כפי שהיא. מי בעד? מי נגד?
הצבעה

בעד – פה אחד
ההגדרות ל"מוצר תעבורה" אושרו.
<היו"ר יצחק וקנין:>
אני מאשר אותן.

<עוזי יצחקי:>
תודה רבה.

<היו"ר יצחק וקנין:>
הלאה. 88א.

<שרית זוכוביציקי-אור:>
	
	
	פרק ח': יבוא מוצרי תעבורה

	הגדרות
	88א
	בפרק זה -

"יצרן" - מי שעוסק בייצור טובין בין בעצמו ובין באמצעות אחר או הועסק בעבודה מהעבודות הדרושות לתהליך הייצור או הדרושות לשם שינוי צורת או תכונותיהם של הטובין וכן העוסק באריזתם של הטובין.


<איתי עצמון:>
אדוני, אני מבקש להעיר לעניין ההגדרה הזאת. אני מוכרח לומר שאני לא לגמרי מבין אותה. הוועדה אישרה לפני כשנה הגדרה לעניין "ייצור רכב או מוצר תעבורה", ואני מקריא את ההגדרה שאושרה. "'ייצור רכב או מוצר תעבורה' –לרבות, התקנה, הרכבה או חידוש של רכב או של מוצר תעבורה, לפי העניין, והרכבתו מחלקים או ממערכת חלקים, ביצוע שינוי בטיב, באיכות או בצורה של רכב או של מוצר תעבורה והכל במסגרת תהליך הייצור." לשם מה נדרשת הגדרת יצרן לעניין הזה?

<היו"ר יצחק וקנין:>
רבותי, אתם מדברים ואתם לא מקשיבים. אתם צריכים לענות לו.

<איתי עצמון:>
מדובר כאן על ייצור טובין, אנחנו מדברים על מוצר תעבורה. אני לא מבין למה כתוב "ייצור טובין" ומדוע דווקא כאן יש להגדיר יצרן, כאשר השתמשנו במונח הזה לאורך החוק ללא הגדרה.

<אבנר פלור:>
היום יש הגדרה ליצרן גם בצו הקיים היום וגם - - -
<איתי עצמון:>
לאיזה צו אדוני מכוון?
<אבנר פלור:>
צו הפיקוח על מצרכים ושירותים (ייצור מוצרי תעבורה והסחר בהם). "'יצרן' - אדם העוסק, בין בעצמו ובין על ידי אחרים, בייצור מוצרי תעבורה או הרכבתם מחלקים או ממכללים, בין מייצור מקומי ובין מיובאים." גם במסגרת חוק הגנת הצרכן יש הגדרה בצו, וההגדרה לקוחה משם.
<איתי עצמון:>
השאלה אם היא רלוונטית. זה שיש שם הגדרה, זה לא אומר שהיא רלוונטית לכאן.
<לאה ורון:>
באלו טובין מדובר? אתם הרי רוצים להתייחס למוצרי תעבורה, כמו שאמר עו"ד עצמון, אז למה ההגדרה הכללית של טובין?
<אבנר פלור:>
השאלה שלך היא לעצם ההגדרה עצמה, מדוע יש צורך בהגדרה עצמה?
<איתי עצמון:>
אני שואל למה יש צורך, וגם כשאני נכנס לגופה של ההגדרה אני חושב שהיא מדויקת.
<אבנר פלור:>
אם אפשרי, נראה במהלך החוק ונחזור לזה אם נצטרך.
<היו"ר יצחק וקנין:>
יש לך איזה תיקון, איזו הצעה? אם יש לך הצעה, תגיד אותה - - -
<עוזי יצחקי:>
השאלה אם להוריד?

<איתי עצמון:>
לא הבנתי מה ההסבר לניסוח של ההגדרה. יכול להיות שיש כאן דברים שעומדים מאחורי הניסוח. אם יש הסבר טוב למה זה נוסח כך, אני מוכן לשמוע. אם אין, אני לא מבין למה צריך.
<היו"ר יצחק וקנין:>
למה זה נוסח כך, השופטת שרית?
<קריאה:>
- - -

<איתי עצמון:>
אני רוצה להבין. אני לא רוצה או לא רוצה.

<לאה ורון:>
הוא רוצה, הוא רק רוצה להבין אותה.
<היו"ר יצחק וקנין:>
אנחנו שואלים שאלה כדי להבין למה שיניתם.
<איתי עצמון:>
כתוב גם בסוף "וכן העוסק באריזתם של הטובין". באיזו מסגרת? לשם מה? כל מי שעוסק באריזה הוא יצרן?

<שרית זוכוביציקי-אור:>
החשיבות המרכזית של ההגדרה היא כדי להכיל במסגרת הגדרת יצרן את האורזים. יש לנו הצעה להגדרה קצרה יותר, שתתכתב עם ההגדרה של הייצור שכבר אושרה. אני מציעה אולי להיעזר בה. אני אקרא, זה משהו קצר יותר ותגיד לי אם זה מקובל עליך. "'יצרן' – מי שעוסק בייצור מוצרי תעבורה, ובכלל זה מי שעוסק באריזתם."
<איתי עצמון:>
אני לא כל-כך מבין את הסיפה לעניין האריזה.
<שרית זוכוביציקי-אור:>
החשיבות היא באריזה.
<איתי עצמון:>
אם אני קונה מוצר תעבורה בחנות מסוימת ואורזים לי, האם מדובר על ייצור?
<אבי גונן:>
בפועל היום אתה יכול לקנות מוצר שלם, מישהו אחר מייצר אותו, לחבר עליו ג'וק, והוא הופך להיות מוצר שלך. יש גם הרבה מאוד מקרים שבהם אתה קונה חלקים, מרכיב אותם והופך את המוצר. יש גם אפשרות שאתה קונה מוצר, אורז אותו ושם אותו תחת השם שלך. זה בעיקר מפותח בארצות-הברית שבה ספק קונה ומצהיר ורושם עליו, למרות שהוא לא ייצר את המוצר. הוא שם עליו את העמידה ב-DOT, והוא מצהיר על זה שהוא עומד בתקן. 
אנחנו רוצים לאפשר לקנות, על-פי המסחר שמקובל בארצות-הברית ובחלק מהספקים באירופה, ולאפשר לייבא מוצרי תקן מאותם מקורות שאורזים.
<איתי עצמון:>
סליחה, לא הבנתי את ההתייחסות לסיפה "העוסק באריזתם של הטובין או של מוצר התעבורה".
<יוסי סקורניק:>
אני יכול להסביר. 
<היו"ר יצחק וקנין:>
כן. תסביר לנו.

<יוסי סקורניק:>
למשל, כשאתה קונה היום פנס מקורי של טויוטה באריזה של טויוטה, היצרן הוא לא טויוטה, היצרן הוא מישהו אחר, טויוטה אורזת אותו, או שהיצרן אורז עבור טויוטה. אותו דבר אצלנו, כשאנחנו קונים מוצרים של ספקים, יצרנים, שלנו אין גישה ישירה אליהם, קונים דרך בתי מסחר שקונים מהם, אורזים מחדש ומספקים אותם לנו. לצורך הזה אנחנו צריכים להביא ניירת מהיצרן ואנחנו לא מסוגלים, כי אין לנו קשר ישיר עם היצרן. אנחנו קונים בעקיפין מהיצרן הזה. לכן אנחנו צריכים את האפשרות שהאורז למעשה נכנס לנעלי היצרן בנושא הזה.

<איתי עצמון:>
אני מבין מה שאתה אומר, רק שמה שאתה אומר זה לא מה שכתוב כאן. זאת הבעיה שלי. "העוסק באריזתם של הטובין או העוסק באריזת מוצר תעבורה". זה לא מה שכתוב כאן.
<שרית זוכוביציקי-אור:>
ברשות?

<יוסי סקורניק:>
הוא לא יקבל הרשאה מהם, מה פתאום. אני אסביר. הרי הדילר קונה את המוצר נגיד לשוק מסוים, לשוק האירופי, ומוכר את זה לישראל, שם אסור למכור לישראל. ולכן אין שום סימן של היצרן על הדבר הזה, שלא יתפסו אותו. זה היבוא הפרללי, שזה למעשה לב היבוא המקביל.
<אבנר פלור:>
אפשר, אדוני היושב-ראש, שאלה ליוסי?

<היו"ר יצחק וקנין:>
כן.

<אבנר פלור:>
האריזה מבוצעת בהרשאה ובאישור היצרן?

<יוסי סקורניק:>
לא. לא תמיד.
<אבנר פלור:>
זאת אומרת כל אחד יכול לקחת, להכניס לאריזה, והוא נקרא "ספק או יצרן"? זאת השאלה.
<יוסי סקורניק:>
יש משווקים שהם בגודל מסוים שהם יכולים לייצר את האריזות האלה, והם מייצרים תחת שמם. 
<אבנר פלור:>
בלי שום הרשאה של יצרן?

<יוסי סקורניק:>
היצרן לא ירשה לו, כי הוא חותך לו את קווי האספקה. 

אני אתן לך דוגמה - -

<היו"ר יצחק וקנין:>
זה כמו רכב בדיוק.

<יוסי סקורניק:>
בדיוק כמו רכב. ליבואן רכב יש בלעדיות של חלקי פולקסווגן בישראל, זה צ'מפיון. כשאני קונה ממישהו מגרמניה חלקים והוא שולח אותם לישראל, אסור לו. לכן הוא לא יבקש הרשאה למכור לישראל. הוא אורז ושולח אלי.

<היו"ר יצחק וקנין:>
אני אספר לכם סיפור חדש-חדש. אני חקלאי, אתם יודעים, אז לפני שבועיים מספרים לי מה עושים. יש מקומות באירופה שמחרימים סחורה ישראלית. מה עושים? הסחורה מגיעה מפה לאירופה ובסופרמרקטים שופכים את האבוקדו לארגז אחר, רק שלא יהיה כתוב "Made in Israel". באחריות אני אומר לכם את זה. שופכים את האבוקדו. אני לא לוקח את זה לחלפים. זה לא בגלל המחיר, בגלל שיש החרמה של הסחורה. זה מה שעושים על מנת למכור את הסחורה. זה לא מוריד את המחיר. במקרה הזה זה משהו אחר.
<יוסי סקורניק:>
זה לא אותו דבר.

<היו"ר יצחק וקנין:>
זה לא אותו דבר. ודאי שלא. כן, יקי.

<יעקב אנוך:>
אם הבנתי נכון מה שאמר ידידי היקר, אנחנו נותנים יד לרמאות שמישהו עושה באירופה בשביל להביא סחורה לישראל?
<גדעון רייס:>
זה לא רמאות.
<יעקב אנוך:>
אם מישהו מחביא מהספק או מה שפה תואר, זאת פשוט עבירה. זה בדיוק כמו מכירת נשק לסוריה או לכל מיני מקומות דרך קפריסין. זה בדיוק אותו דבר. האם לזה אנחנו נותנים יד?
<גדעון רייס:>
יבוא מקביל זאת לא רמאות, יקי.
<היו"ר יצחק וקנין:>
לא הייתי קורא לזה "רמאות", יקי. יש פה רצון לעקוף דבר מסוים שמכביד על המשק.

<יעקב אנוך:>
אבל אתה עובר על החוק - - -

<היו"ר יצחק וקנין:>
אני מנסה לחשוב על הכול, כמוך, אבל בכל זאת צריך לראות איך הדבר הזה לא נשאר במעגל סגור, שלצערנו אי-אפשר לפרוץ אותו ומייקר את המחירים. לא תמיד החלק הזה שווה את המחיר שאנחנו משלמים עליו. יקי, אתם לא עושים סדר בבית. אני אומר לכם את האמת. 
<יעקב אנוך:>
אדוני היושב-ראש - - -
<היו"ר יצחק וקנין:>
היבואנים הראשיים מכבידים על המשק בצורה קשה מאוד ביבוא החלקים. אני לא אומר את זה סתם. אני אומר לכם את זה כמי שמכיר את המקצוע. ליד המשרד שלי יש מוסך, וכל היום אני מדבר עם בעל המוסך, ואני בא מדי פעם, אני מרים רכב, אני מנסה להיזכר איפה הייתי פעם. אני אומר לכם את האמת: אתם לא עושים מספיק עבודה. החלקים יקרים ללא סיבה במאות אחוזים, במאות אחוזים. 

<יעקב אנוך:>
אדוני היושב-ראש, אתה רק שוכח, ואני אזכיר ברשותך, שיש אלמנט למסים, ואי-אפשר להתעלם מזה - - -

<היו"ר יצחק וקנין:>
עזוב. אחרי המס, אצלך במחסן הוא מגיע ל-100 שקל, אתה מגיע אתו ל-900 שקל.

<יעקב אנוך:>
אמרת. זה בסדר, אבל ביום רביעי הקרוב יש ישיבה, לא פה, בחדר הסמוך, בנושא העלאת המסים על חלפים עוד פעם. זאת אומרת, אתה פה עובד להוריד את המחיר, ובחדר השני מעלים את המחיר. אז מה?

<היו"ר יצחק וקנין:>
ישבנו פה עם החבר'ה של מועצות הייצור. קם אחד החברה שרוצה לבטל את כל מועצות הייצור, הוא שופך את הדלי עם המים. מה הוא אומר? אתם הגורם ליוקר המחיה. איך אתה אומר מועצות היצור? הרי המוצר כבר מגיע לפה אחרי כל השלבים שלו. מי מעלה את המחיר? הקמעונאי. אני חקלאי, מוכר לו בשקל, הוא מוכר ב-9 שקלים. תרוויח 100, תרוויח 200, אל תרוויח 700%-600%. 
חבר'ה, אתם לא עושים סדר בבית, וזה יכה אתכם בסוף. תתחילו לחשוב אחרת. אני אומר לכם את האמת. אם הייתי צריך לקבל החלטות, הייתי חותך הרבה דברים. נכון שיש לי בעיה פה, כמי שמכיר את התחום, שלא ניכנס בגלל הדבר הזה לשום מקום שאנחנו נהיה בסכנה, וחלפים שהם לא חלפים, זאת אחת הבעיות, זה מקרקר לי בבטן. אני אומר לך, אני הולך עם זה גם מהצד הזה וגם מהצד השני. אני בעד שהדבר יהיה מוסדר, עם חלקים אורגינליים, ואין יותר טוב מחלק אורגינלי, אבל חבר'ה, אל תרוויחו את כל העולם, תנו לאנשים לחיות, בסוף כולנו נהיה באותה סירה ונטבע אתה. כל המשק עובד כך, בכל התחומים, זה לא רק ברכב. שלא תחשוב שאני נופל עליך, אני נופל על כולם אותו דבר. 
חבר'ה, אנחנו צריכים להתחיל להבין שיוקר המחייה  במדינת ישראל הוא לא מוצדק בהרבה דברים. אנחנו מנצלים את זה, כי אנשים לא יכולים בלי רכב, ואנחנו מנצלים שנתקעתי עם הרכב, זה החיים שלי, זה האוויר שלי, ואני צריך את זה, אבל לא לנצל את זה עד כדי כך. תעשו סדר בבית.

<יוסי סקורניק:>
כבוד היושב-ראש, א', אם החלקים המקוריים יהיו זולים כמו שאתה מבקש, אז לא יהיה מקום ליבוא פרללי, לא נוכל להתחרות בהם. מה שטוענים יבואנים שהיום למעשה 80% מהחלקים שהם מוכרים כ"מיוצר על-ידי טויוטה", זה לא מיוצר על-ידי טויוטה, זה בדיוק כמונו.

<היו"ר יצחק וקנין:>
אני מסכים אתך, אדוני, אני מכיר את התחום. גיר מיוצר בחברה שמייצרת את הגירים, ושעונים מיוצרים בחברה שמייצרת שעונים  - - -
<יוסי סקורניק:>
 זה אותו דבר שכולם עושים.
<היו"ר יצחק וקנין:>
אני מכיר את התחום טוב-טוב, אדוני. הבעיה שלי שעברה שעה, ואני למד מהשעה שעברה רק דבר אחד, שמשרד התחבורה לא מיישם מה שאנחנו מבקשים ממנו, לשבת עם הנציגים לפני הישיבות האלה, לבוא יותר מוכן.
<עוזי יצחקי:>
זה נוסח שפותר.
<היו"ר יצחק וקנין:>
יצחקי, השם ישמור אותך. לפני כן עשיתי בשביל המשרד שלך עוד משהו, הנושא של הרחפנים, תקנות כלי רחיפה. אני כבר מחובר למשרד התחבורה בכל העורקים שלי, רק שאני אומר לך ששם באים יותר מוכנים. אני אומר לך את זה באחריות מלאה. לאה יכולה להעיד. אני יכול לשבח את רת"א על העבודה שהיא עושה, היא יושבת עם כל הנציגים לפני כן ומנסה להגיע להסכמות. בחלק מהשאלות אני שם לב - - -

<לאה ורון:>
אדוני היושב-ראש, הנוסח הופץ למוזמנים ביום חמישי בבוקר.
<היו"ר יצחק וקנין:>
נו, אתה רואה, זה נוסח חדש. שמע, יצחקי, קח אותו, כולו אדום. זאת אומרת, זה לא הנוסח המקורי בכלל. 

<לאה ורון:>
זה לא הנוסח שעבר בקריאה הראשונה.

<היו"ר יצחק וקנין:>
אולי הוא דומה למקורי, אבל זה לא מה שעבר בממשלה. רובו חדש. אני רוצה לעזור לך ואני רוצה לזרום אתך ואני רוצה ללכת קדימה ולגמור את החקיקה הזאת. אני יושב פה בימי ראשון, שזה לא יום עבודה של הכנסת. אנחנו מנסים לעזור לכם, אבל חבר'ה, תעזרו לעצמכם. 
אני מבקש עוד פעם מהחבר'ה ממשרד התחבורה, אבי ושרית – עד שתעזבי אותנו, כמה שיותר מאוחר, אחר-כך נסתבך פה עוד יותר – כמה שאפשר שבו עם הצוות. זה יעזור לכם, תאמינו לי.
<לאה ורון:>
גם המנכ"ל, גם מר פלור, שבו עם האנשים, להסתפק בהעברת מכתבים לוועדת הכלכלה זה יופי, אבל לו הייתם יושבים עם הנציגים, הייתם חוסכים הרבה זמן ממר וקנין שהגיע מיערה לנהל דיון ביום ראשון.
<עוזי יצחקי:>
זה הנוסח אחרי שישבנו עם הנציגים.
<היו"ר יצחק וקנין:>
זה לתועלת, רבותי. האמינו לי.
<עוזי יצחקי:>
זה נוסח שאחרי אבל יש פה - - -

<אבנר פלור:>
אנחנו יושבים אתם, ישבנו אתם.

<לאה ורון:>
לא שמענו. סליחה, תאפשרו למר פרידמן.

<היו"ר יצחק וקנין:>
פרדימן.

<זאב פרידמן:>
אני גם חושב שהלו"ז שנקבע של שתי ישיבות, כשמקבלים רק ביום חמישי בלילה הודעה אם מתקיימת הישיבה או לא מתקיימת הישיבה, זה גם משהו שהוא בלתי אפשרי. גם אני רוצה להגיע לישיבות האלה מוכן, גם אני רוצה לקרוא את החומר, אני רוצה להתכונן אליו, ולא צריך לשלוח טיוטה - - -
<היו"ר יצחק וקנין:>
אני מסכים אתך, פרידמן. אתה אומר דברי אמת. דברי אמת ניכרים.

<לאה ורון:>
יושב-ראש הוועדה, חבר הכנסת ברוורמן, העביר מכתב לשר התחבורה בנושא הזה, לאחר שנאלצנו לבטל שתי ישיבות סמוך מאוד למועד הישיבה, גם לא יכולנו לקבוע נושאים אחרים, לרבות נושאים של משרד התחבורה.
<עוזי יצחקי:>
אנחנו באמת מעריכים מאוד ואנחנו רוצים לצאת מהפלונטר הזה.
<היו"ר יצחק וקנין:>
יצחקי, לא רוצה שום הערכה. אתה יודע למה אני לא רוצה שום הערכה?
<עוזי יצחקי:>
לא, אבל אתם רואים שיש פה כוחות אדירים שמושכים לכל צד.
<היו"ר יצחק וקנין:>
חבר'ה, אני לא רוצה תודה, זה התפקיד שלי פה. לא רוצה הערכה, כל אחד עושה את העבודה שלו. אנחנו רוצים שתבואו יותר מוכנים. על חוק הטיס עבדתי יום ולילה פה. ביקשתי הערכה ממישהו? ביקשתי איזו תודה? גם כשעשו את הכנס, כשעשו את מה שעשו, בכלל לא קראו למי שעשה את כל החוק. עשו מה שעשו וכל אחד לקח את הקרדיט, שייקחו את מה שהם רוצים, תנו לנו להוציא מפה חוק טוב, שנוציא מפה חקיקה נכונה ושחס וחלילה לא תגיד שעשינו דבר שאסור היה לנו לעשות.
<לאה ורון:>
אולי תסבירו לוועדה, מר יצחקי, מה הבהלה? מדוע אי-אפשר לחוקק את הצעת החוק הזאת, מרובת הסעיפים, בזמן ובכבוד הראוי להצעת חוק שהולכת לשנות את המשק לשנים רבות? מה הבהלה הזאת מיום שלישי ליום ראשון, מיום ראשון ליום שלישי?
<עוזי יצחקי:>
קודם כול, הבהלה שרוצים להספיק בגלל שהחוק מורכב וחשוב ונוגע לכל אחד מהאזרחים.
<לאה ורון:>
תתכוננו.
<עוזי יצחקי:>
אנחנו מתכוננים כמה שאפשר, אבל כמו שאתה רואה פה יש דברים מהותיים, כוחות שוק חזקים מאוד שכל אחד מושך - - -
<היו"ר יצחק וקנין:>
לא מעניין אותי כלום, אני אמרתי להם בפנים מה שאמרתי. 

<לאה ורון:>
- - - כוחות מהותיים - - -

<היו"ר יצחק וקנין:>
אני צריך שמישהו יכתיב לי איך אני צריך לחוקק? אם אני מסכים אתך, אני מסכים אתך לחלוטין. אני אומר לך, אמרתי ליקי ואמרתי לכל היבואנים: חבר'ה, תעשו סדר בבית. תעשו סדר בבית. אני אומר לכם כמי שמכיר את המטריה: תעשו סדר. המחירים לא ריאליים, ברוב המקרים משלמים כסף שלא צריך לשלם. לא צריך לשלם. אתם תביאו עליכם בסוף מצב שלא תהיה ברירה. מה אתם רוצים, שיתחילו להשתגע פה? למה צריך לעשות את זה? אני אומר את זה וזאת הפעם האחרונה שאני אומר: אם אני אראה שלא ילך, אני אזרום עם משרד התחבורה על-פי מידת ההיגיון. אם אני אחשוב שזה נכון, אני אלך קדימה. אני לא מתכוון לעצור.
<איתי עצמון:>
אדוני, אני רוצה להשלים את הדברים שאמרת כאן לגבי הנחת נוסח בפני הוועדה שהוא שונה כמעט לחלוטין מהנוסח שהיה כלול בהצעת החוק שהתקבלה בקריאה הראשונה. ככזה הוא לא עבר את כל ההליכים המקובלים בממשלה, לרבות עיבוד הנוסח במחלקת הנוסח במשרד המשפטים. הוא עבר לוועדה לקראת הדיון, כפי ששמענו, ביום רביעי בצהרים או אחר-הצהרים - - -
<לאה ורון:>
אחר-הצהרים, לאחר שנסתיימו שעות העבודה של הכנסת, לדאבוני.
<איתי עצמון:>
הוא הופץ רק ביום חמישי. מכיוון שהוא אינו מגובש מספיק, כפי שאנחנו רואים כרגע, אני חושש שהוא גם לא בשל לחקיקה בהתחשב בפרק הזמן שהיה לוועדה, לחברי הכנסת, למוזמנים וגם לייעוץ המשפטי של הוועדה לעיין בנוסח, ללמוד אותו, להבין את ההשלכות שלו. אדוני, מדובר בחקיקה ראשית של הכנסת, כפי שאמר כאן מר פלור, חוק לדורות. החוק הזה צריך להיות מגובש, הוא צריך להיות ברור, הוא צריך להיות מעובד באופן מקצועי ומשפטי, וחבל שדנים בנושא כזה בהליכים שאני, אדוני, מכיר במסגרת הליכי חוק ההסדרים ולא בהליכים רגילים ומקובלים של הצעת חוק ממשלתית, בטח ובטח כשמדובר בנושא כל-כך מורכב, כפי שאמרת, אדוני מנכ"ל משרד התחבורה.
<עוזי יצחקי:>
נחזור לנוסח הראשון.

<אאבנר פלור:>
אני רוצה להעיר משהו, אדוני היושב-ראש, אנחנו יושבים המון. יש לי פה רשימה של כל הפגישות שביצענו עם הגורמים כאן - - -
<לאה ורון:>
על הפרק הזה?

<אבנר פלור:>
על הפרקים האלה. יש לי פה רשימה ואני אשלח לוועדה, שתראו את כמות הישיבות שהיו. מדובר בנושא מאוד-מאוד מורכב ולא פשוט. זה לא כמו רכב שיש לי תקן או תקינה לרכב שאני מאמץ כמו שהם. פה היינו צריכים להיות יצירתיים וישבנו על זה לילות וימים, גם עם הגורמים, גם עם נציגי הכנסת, גם עם נציגי הממשלה. ישבנו.
<היו"ר יצחק וקנין:>
על הנוסח החדש לא ישבתם.
<אבנר פלור:>
אדוני, יש פה נושאים עקרוניים שעולים גם במהלך הדיון. לדוגמה, לגבי הנושא של הדקויות עם האריזה או בלי האריזה, רק עכשיו נחשפתי לזה. אין מה לעשות. לעומת זאת, יש לי פה חוק, צו הגנת הצרכן, לקחתי את אותה הגדרה מהחוק והטמעתי כאן. למה אי-אפשר לאמץ את אותה הגדרה בדיוק. זו בדיוק אותה הגדרה, זאב פרידמן. זו אותה הגדרה בדיוק של יצרן, מה זה יצרן. למה צריך להמציא המצאות כל הזמן?
<זאב פרידמן:>
מאחר שאתה פונה אלי, אני רק אומר לך שברגע שאתה מגדיר הגדרה של מי זה יצרן ואתה מגדיר הגדרה של מוצרי תעבורה מקוריים, ושם אתה מתייחס ליצרן, כדאי להביא בחשבון שזה משפיע אחד על השני, וחראם.
<אבנר פלור:>
מה הקשר?

<זאב פרידמן:>
אם אתה אומר שמוצר תעבורה מקורי הוא מי שקבע יצרן, זאת אומרת, מי שארז, אז הוא זה שיקבע את האיכות, את המפרטים, את כל מה שיש. זה ממש מלאכת מחשבת... אני לא חשבתי על זה.
<אבנר פלור:>
ההגדרה במוצר תעבורה מקורי זה "יצרן הרכב", וכאן זה יצרן מוצר התעבורה, ואם כל הזמן אנחנו מדברים על פתיחת שוק והסרת חסמים, אז יש התנהלות, בעיקר באמריקה, שהיבוא שמגיע משם, הוא מגיע מספקים, הוא לא מגיע ישירות מיצרן. אם יש החלטה שרוצים לחסום את השוק הזה - - -
<היו"ר יצחק וקנין:>
אבנר, אנחנו אתך, רק שאנחנו צריכים לחוקק עם הניסוחים הנכונים.
<לאה ורון:>
תחת פתיחת השוק לתחרות, עדיין צריך לחוקק כמו שצריך.

<היו"ר יצחק וקנין:>
אני אתך, באש ובמים נתקדם, רק הניסוח לדעתי צריך לקבל את הביטוי הנכון.
<זאב פרידמן:>
אבנר, אני רוצה את הרפורמה לא פחות ממך, אלא הרבה יותר ממך.
<היו"ר יצחק וקנין:>
אנחנו אתך כולנו.

<זאב פרידמן:>
אני רוצה את פתיחת השוק לתחרות יותר ממה שאתה רוצה. 

<היו"ר יצחק וקנין:>
אתם רוצים אולי לדלג על ההגדרה?

<עוזי יצחקי:>
בואו נחזור להגדרה של שרית.

<היו"ר יצחק וקנין:>
אבנר, נדלג עליה ונמשיך הלאה. תאמינו לי, לטובת העניין. בואו נמשיך.
<שרית זוכוביציקי-אור:>




"'מוצר תעבורה' - מוצר תעבורה שקבע השר לפי סעיף 88ב." 

אני אסביר. כמו שאמרתי, על הפרק הזה חלה רשימה סגורה של מוצרי תעבורה, שנקבעו בצו. העברנו לוועדה בפרק על הסחר - -
<איתי עצמון:>
על הייצור.
<שרית זוכוביציקי-אור:>
- - על הייצור, נכון, את רשימת מוצרי התעבורה. זו רשימה דומה.

<איתי עצמון:>
דומה או זהה? זו אותה רשימה?
<שרית זוכוביציקי-אור:>
לדעתי יש הבדל אחד, והוא מתייחס למוצרי תעבורה של טרקטורים, כשפה זה יהיה טיפה שונה. בגדול, זו אותה רשימה.
<אבנר פלור:>
זו אותה רשימה.

<איתי עצמון:>
היא אמורה להיות אותה רשימה. מה שמותר לייצר כאן זה לא מה שמותר לייבא כאן, או שאני טועה?
<שרית זוכוביציקי-אור:>
לא. למה נועדה הרשימה? זה לא עניין של מה שמותר לייבא ומותר לייצא, אלא הרשימה כוללת מוצרי תעבורה שאנחנו רוצים להתערב בתוכנה ובהיבטי הבטיחות, לאו דווקא בשאלה איפה מייצרים ואם מייבאים.
<איתי עצמון:>
אמות המידה לא אמורות להיות זהות?
<שרית זוכוביציקי-אור:>
אמות המידה אמורות להיות זהות.

<איתי עצמון:>
אדוני, ההגדרה של "מוצר תעבורה" היא הגדרה טכנית. היא מפנה לסעיף 88ב.

<היו"ר יצחק וקנין:>
יש הערות? אין הערות? אנחנו נצביע על "מוצר תעבורה".
<יעקב אנוך:>
שאלה.

<היו"ר יצחק וקנין:>
כן.

<יעקב אנוך:>
אם אפשר ברשותך, אדוני היושב-ראש, לא הוזכר פה ב"מוצר תעבורה" מוצר תעבורה משופץ או משוקם, שאלה מוצרים שקיימים, זאת אומרת, מכללים שנוסעים ליצרן של המוצר, עוברים שם פירוק מלא והרכבה מחדש וחוזרים כמוצר משוקם או מחודש. הם לא מופיעים פה, השאלה איפה הם כן נכנסים.

<היו"ר יצחק וקנין:>
כן, אבנר.

<אבנר פלור:>
קודם כול, יש הגדרה למשומש.
<יעקב אנוך:>
זה לא משומש.
<אבנר פלור:>
דקה. מבחינת המוצר עצמו, כשהוא מגיע מהיצרן, הוא מגיע עם האריזה שלו ועם כל המעטפת של היצרן, אז הוא לא יוכל להיכנס להגדרה של מוצר התעבורה המקורי מבחינת המהות עצמה?

<יעקב אנוך:>
תגדיר שהוא שם, אין לי בעיה. אם תגדיר שהוא שם, הוא יהיה. אני לא חושב שמשהו משופץ, אפשר להגדיר כמוצר מקורי. הקונוטציה של מוצר מקורי זה חדש, למרות שאתה לא כותב לידו את המילה חדש. אתה לא יכול לבוא לצרכן ולהגיד לו שזה מוצר מקורי, כי הוא מוצר ששופץ.
<דרור וגשל:>
צריך להפריד בין מה שצריך לתאר ליצרן - - -
<יעקב אנוך:>
צריך לציין את המילה "משופץ".

<קריאות:>
 - - -

<היו"ר יצחק וקנין:>
משרד המשפטים. רבותי, אין לכם רשות לדבר. סליחה, אתה מפריע לי. 
<דרור וגשל:>
כפי שאדוני יראה בהמשך, הצורך שלנו בהגדרות של "מוצר תעבורה מקורי", "מוצר תעבורה תחליפי", "מוצר תעבורה משומש", הוא כדי להוכיח שהמוצר הזה באמת עומד בתקן. למוצר תעבורה מקורי יש מסלול אחד, לתחליפי יש דרך אחרת, ולמשומש יש אלה שבכלל לא מסכימים להכניס. יכול להיות, כמו שאבנר עכשיו אמר, שמוצר תעבורה משומש ייכנס פה להגדרה כמוצר תעבורה מקורי לצורך - - -
<היו"ר יצחק וקנין:>
יש לנו הגדרה למוצר - - -
<איתי עצמון:>
משופץ או משומש?

<דרור וגשל:>
לא משנה.
<יעקב אנוך:>
משנה. זה מהותי בכסף.
<דרור וגשל:>
המשופץ ייכנס לצורך הגדרת מוצר תעבורה מקורי, כי באמת היצרן עכשיו הרכיב את המוצר הזה, ועכשיו הוא עומד בדרישות התקינה של היצרן, ולכן הוא ייכנס לארץ כמוצר תעבורה מקורי. זה לא גורע מהחובה של מי שמוכר את המוצר הזה לתאר תיאור מלא, נכון ואמיתי שלו, ואם זה לא מוצר תעבורה מקורי, זה מוצר תעבורה ששופץ, הוא צריך לתאר את זה לצרכן.
<איתי עצמון:>
מכיוון שלעניין סעיף 103 הוגדר גם מוצר תעבורה משופץ כסוג מוצר תעבורה, השאלה אם אין לנו כאן בעיה עם ההגדרות הכלליות. השאלה לאיזה קטגוריה נכנס כאן מוצר תעבורה משופץ?
<אבנר פלור:>
הוא נכנס להגדרה של מוצר תעבורה משומש. 
<איתי עצמון:>
משומש?

<אבנר פלור:>
כן, הוא נכנס להגדרה של משומש. לגבי ההגדרה של המשופץ, יש פה מפעלים שעושים שיפוץ של כל מיני מכללים כאלה ואחרים, לכן נתנו את הדעת, גם בעקבות ההערה של איגוד המוסכים, לנושא הזה שמגיעים לפה ומתקינים גם - - -
<דרור וגשל:>
ב-103 זו הגדרה של מוצר תעבורה משופץ. זאת ההגדרה.
<איתי עצמון:>
זה מה שאמרתי. שאלתי לאיזו קטגוריה מבין הקטגוריות שמוגדרות כאן, שיחולו על כל החוק – לאיזה קטגוריה נכנס מוצר תעבורה משופץ, כפי שהגדרנו בסעיף 103.
<דרור וגשל:>
לגבי סעיף 103 זה ברור - - -

<איתי עצמון:>
ברמה המהותית אני מתכוון, לא ברמת ההפניה.

<דרור וגשל:>
בסדר, אני רק רוצה להבחין פה בין השאלות. לגבי השאלה איזה סוגי מוצר צריך להציע ללקוח, סעיף 103 מסדיר את זה והוא מסדיר במפורש קטגוריה של מוצר תעבורה משופץ, ושם זה מוצג. אתה לא יכול להציג את זה כמוצר תעבורה מקורי, כי זה מוצר תעבורה משופץ. יש שם הגדרה ב-103. אצלנו זו שאלה לצורכי היבוא. עוד פעם, השאלה איך תיכנס השאלה משופץ, וזה לפי ההגדרות הפיזיות. מוצר תעבורה משופץ הוא מוצר תעבורה שלא בהכרח מוצר שפורק מרכב, ואם המוצר עומד בדרישות הייצור של היצרן המקורי, הוא ייכנס, מוצר תעבורה מקורי.
<יורם בונן:>
זו קטגוריה נפרדת, היא צריכה להיות גם מבחינת דרכי ההוכחה של היבוא. גם מבחינתכם זו שליטה אחרת על שרשרת היבוא של המוצר הזה.
<אבנר פלור:>
מה אתה מציע? מה אתה מבקש ביבוא?

<דרור וגשל:>
נוסיף קטגוריה.

<אבנר פלור:>
תביא מנוע משופץ. מה נבקש ביבוא? תגיד לי אתה.

<יעקב אנוך:>
אבנר, שנייה, אל תכעס. אני לא רוצה לרוץ אחרי זה לרישיונות יבוא שלא אקבל אותם. צריך להגדיר מוצר תעבורה מחודש ביבוא. זה הכול.
<היו"ר יצחק וקנין:>
לא הבנתי, יקי. מה אמרת?

<יעקב אנוך:>
אדוני מבין במנועים כבדים וגירים כבדים. הרי חדש עולה הון תועפות. שולחים את הגירים ליצרן, יש לו קו חידוש, הוא מפרק את הגיר לחלוטין, החלקים שפורקו לא חוזרים לאותו גיר, הוא בונה גיר חדש עם חלקים מחודשים למעט הבית או דברים שאין בהם בעיה, שלא צריך להחליף, וזה נקרא "מוצר תחבורה מחודש". הוא לא מופיע פה. אני לא אוכל לקבל רישיון יבוא לדבר הזה אם הוא לא מופיע.
<דרור וגשל:>
זה לא נכון.
<איתי עצמון:>
אם הוא בא בגדר אחת מהקטגוריות כאן, זו שאלה מקצועית שכדאי שמשרד התחבורה יתייחס אליה. זו שאלה מקצועית.
<אבנר פלור:>
עניתי. לדוגמה שיקי הציג עניתי שזה יכול להיכנס במסגרת ההגדרה של "מוצר תעבורה מקורי".
<קריאה:>
אז צריך לכתוב את זה.

<יורם בונן:>
גם המשומש יכול להיות מקורי, ועדיין - - -
<לאה ורון:>
תאפשרו לו לדבר.

<היו"ר יצחק וקנין:>
ידידי, תאמין לי שאני לא פחות ממך שובר את הראש. תעשה לי טובה, אל תתפרץ בכל פעם, כי זה מפריע לדיון.
<אבנר פלור:>
מבחינת המהות עצמה הוא נכנס להגדרה של מקורי. למה מקורי?

<היו"ר יצחק וקנין:>
הוא לא מקורי. באורגינל הוא לא מקורי.

<אבנר פלור:>
דקה, אדוני היושב-ראש. מבחינת המהות עצמה זה מיוצר לפי תנאים והוראות שקבע היצרן. היצרן קבע את התנאים והדרישות. אלא מה, הלקוח, כשהוא בא לרכוש את המוצר או כשמביאים לו את המוצר, איך אני עושה את ההבחנה? זאת השאלה. מבחינת המהות עצמה הוא נכנס לאותה הגדרה של מקורי, רק איך אתה מיידע את הלקוח? מה אתה מציג לו מבחינת המוצר עצמו?
<יעקב אנוך:>
זה מספר קטלוגי שונה. זה משהו אחר. אתה לא יכול להגיד שמנוע חדש ומנוע מחודש הם אותו דבר.
<היו"ר יצחק וקנין:>
אני עושה פישוט של העניין. אני לקוח, באתי, יש לי בעיה בגיר. בעל המוסך אומר לי: יש לך אפשרות לקבל ממני חלק מקורי. אני שומע מקורי, זה מצלצל לי טוב מאוד בראש.

<איתי עצמון:>
לפי ההגדרה בחוק.
<היו"ר יצחק וקנין:>
הבעיה שהחלק הזה המקורי הוא לא חדש, הוא לא חלק שלא נגעו בו ולא עבדו אתו, אלא פירקו אותו, כפי שאמר יקי, הכניסו שם חלקים, לפעמים לא מחליפים את כל החלקים, לא מוציאים את כל הבטן מהגיר, מוציאים את אותם דברים שנאכלים, המוצרים שהם מנחושת, שעושים אותם כך מראש, סגסוגת מיוחדת שצריכה להישחק עם הזמן. אין מה לעשות, במקום להרוס את גלגל השיניים שהמחיר שלו הרבה יותר יקר, עושים כל מיני מתאמים שנכנסים, במיוחד בגירים אוטומטיים.
אני שוב אומר: אתה לוקח את הדבר הזה, אתה לא מחליף, אתה רק עושה שיפוץ, שולח אותו בחזרה, הוא נחשב מקורי. הוא לא גיר חדש. אדם שומע מקורי, הוא חושב שזה חדש. השאלה איך אני מביא את ההגדרה הזאת לידי ביטוי.
<דרור וגשל:>
ההגדרה של מה שאדוני תיאר עכשיו, כשאנחנו מדברים על מוסך שמציע מוצר תעבורה ללקוח - -

<היו"ר יצחק וקנין:>
המוצר הוא מקורי, אבל הוא מחודש.

<דרור וגשל:>
- - המוצר הוא משופץ. יש הגדרה - - -
<היו"ר יצחק וקנין:>
איך אני אדע שהוא משופץ? אם בעל המוסך לא רוצה להגיד לי, הוא לא אומר לי - - -
<דרור וגשל:>
הוא מחויב להגיד לך. 
<היו"ר יצחק וקנין:>
איך אני מחייב אותו לפי החוק?

<דרור וגשל:>
חייבת אותו.

<היו"ר יצחק וקנין:>
לא חייבתי אותו, אדוני.

<דרור וגשל:>
אני אראה לאדוני איפה חייבתי.
<היו"ר יצחק וקנין:>
תראה לי איפה חייבת.

<איתי עצמון:>
רק בהקשר מסוים של הצעת סוגי מוצרי תעבורה במוסך, אבל - - -
<דרור וגשל:>
נכון - - -

<איתי עצמון:>
- - סליחה. אבל יש בעלי רישיונות לסחר - - -

<לאה ורון:>
תאפשרו לו לדבר.

<איתי עצמון:>
היתה הסדרה שאושרה בוועדה לגבי בעלי רישיונות לסחר במוצרי תעבורה. מכיוון שההגדרות שהצעתם כאן, מוצר תעבורה מקורי, לא משומש, יחולו לגבי כל החוק, וסעיף 103 מסדיר היבט מסוים מאוד של הצעת מוצרי תעבורה ללקוחות במוסכים, יכול להיות שבעל רישיון לסחר במוצר תעבורה שאינו מוסך, יגיד ללקוח: זה מוצר תעבורה מקורי כאשר הוא למעשה מוצר תעבורה משופץ. הוא יגיד: לפי ההגדרה בחוק זה מוצר תעבורה מקורי.
<דרור וגשל:>
אנחנו צריכים להבין שכל הסיטואציה הזאת לא יכולה לקרות במוסך. זה לא יכול לקרות במוסך.
<היו"ר יצחק וקנין:>
למה?

<דרור וגשל:>
כי במוסך יש לנו חובה ספציפית שאומרת לבעל המוסך להסביר איזה סוג מוצר תעבורה זה וגם להסביר שזה משופץ.
<איתי עצמון:>
ולא לגבי מוסך?

<דרור וגשל:>
זה לא חל לגבי מוסכים. אנחנו מדברים על מקומות אחרים שבהם מוכרים מוצרי תעבורה.
<היו"ר יצחק וקנין:>
כשאני בא למחסן חלפים ואני רוצה גיר, הוא אומר לי: אני נותן לך מקורי. לזה אתה מתכוון?
<דרור וגשל:>
כל מה שאני אומר שזה לא חל במוסכים. לגבי לא מוסכים, מוסכי החלפים האלה וכו' – אתם יכולים לשנות את ההגדרה – אני רק אגיד שזה שמוצר התעבורה נכנס להגדרה מקורי בחוק, עדיין לא שולל את החובה של אותו ספק לתאר תיאור מלא ונכון של המוצר. גם אם הוא נכנס להגדרה מקורי על-פי החוק, הוא צריך להסביר שהמוצר הזה מוצר מקורי משופץ. זו המשמעות של התיאור המלא והנכון.
<יעקב יהודה רודד:>
גם המשומש הוא מקורי.
<היו"ר יצחק וקנין:>
אדוני, אתה קיבלת רשות דיבור?

<יעקב יהודה רודד:>
סליחה.

<היו"ר יצחק וקנין:>
תן לנו להגיד.

<אבנר פלור:>
אדוני היושב-ראש, יש לי הצעה, לאור הדוגמה שהצגת. לדעתי ההגדרה שנמצאת ב-103 נכניס להגדרה הכללית, "'מוצר תעבורה משופץ' – מוצר תעבורה משומש, בין אם הוא מוצר תעבורה מקורי ובין אם הוא מוצר תעבורה תחליפי שעובד, נבדק והוכשר לשימוש ברכב.", ובדיון הבא נביא את דרכי ההוכחה לנושא הזה.

<היו"ר יצחק וקנין:>
מקובלי עלי.

<איתי עצמון:>
יהיה הסדר נפרד לעניין מוצרים משופצים?
<אבנר פלור:>
לגבי דרכי הוכחה. זה נכניס להגדרה הכוללת ונעשה דרכי הוכחה.
<שרית זוכוביציקי-אור:>
התקינה אותה תקינה.
<היו"ר יצחק וקנין:>
מקובלי עלי.

<יעקב אנוך:>
סליחה, אבנר, אתה צריך להבחין בין שופץ למשופץ.
<היו"ר יצחק וקנין:>
יקי, תן לו. הוא יביא לנו.

<אבי גונן:>
יקי, אתם העליתם בזה דרכי הוכחה לפי תקינה. תראה לאן הגעתם.

<היו"ר יצחק וקנין:>
מקובל עלי, אבנר. אנחנו נצביע על מוצר. רבותי, מי בעד? מי נגד? 

הצבעה

בעד "מוצר תעבורה" – פה אחד
"מוצר תעבורה" אושר.
<היו"ר יצחק וקנין:>
מאושר, רבותי.

סעיף 88ב.

<שרית זוכוביציקי-אור:>
	קביעת רשימת מוצרי תעבורה
	88ב.
	(א)
השר בהסכמת שר האוצר ושר הכלכלה יקבע בצו רשימת מוצרי תעבורה שיחולו עליהם הוראות פרק זה לעניין רישיון ליבוא מוצרי תעבורה.

	
	
	(ב)
לא יקבע השר מוצר תעבורה לפי פרק זה אלא משיקולים בטיחותיים או סביבתיים.

	
	
	(ג)
הוראות פרק זה לא יחולו על מוצרי תעבורה לרכב מסוג T שאינו  מהסוגים הבאים: טרקטור משא, טרקטורון ורכב שטח, כמשמעותם בפקודת התעבורה  ועל רכב הפטור מרישום ורישוי לפי פקודת התעבורה. 

	
	
	(ד)
השר רשאי לקבוע כי לא יחולו הוראות פרק זה לעניין יבוא מוצר תעבורה לרכב מסוג שיקבע .


<היו"ר יצחק וקנין:>
עד כאן.

<איתי עצמון:>
הסבר בבקשה.

<שרית זוכוביציקי-אור:>
זה הסעיף המהותי שמסמיך את השר לקבוע את הרשימה, קובע את הפרוצדורה לקביעת הרשימה, גודר את שיקול דעת השר להכניס לרשימה רק מוצרים שיש להכניסם משיקולים בטיחותיים וסביבתיים, ולאו דווקא משיקולים אחרים. זאת אומרת, אנחנו שומרים על עצמנו, ולא נבקש רישיון יבוא שעיקרו הוכחת עמידה בתקינה למוצרי תעבורה, כשאין צורך בכך. הוצאנו ממסגרת ההגדרה רכב מסוג T, שזה טרקטור, כמשמעותו בפקודת התעבורה, החזרנו את טרקטור מסע, טרקטורון ורכב שטח. התוצאה היא - - -
<איתי עצמון:>
לא הבנתי מה הכוונה ב"החזרנו".
<שרית זוכוביציקי-אור:>
אני אסביר. כיוון שטרקטור חקלאי לא מוגדר לפי פקודת התעבורה, היינו צריכים לעשות את זה בדרך ההפוכה, זאת אומרת, להגיד שאנחנו מדברים על טרקטורים ולהוציא מהגדרת הטרקטור את שלושת הסוגים: טרקטור מסע, טרקטורון ורכב שטח, שהם סוגי טרקטורים שמוגדרים בתקנות התעבורה, ולכן התוצאה של ההגדרה הזאת, שמה שיוצא החוצה זה למעשה טרקטורים חקלאיים.

<היו"ר יצחק וקנין:>
הבנו. העם יש הערות?

<איתי עצמון:>
מה לעניין סעיף קטן (ד)? האם תוכלי להסביר את ההסדר שמוצע שם?

<שרית זוכוביציקי-אור:>
כן. אנחנו רוצים להסמיך את שר התחבורה לקבוע חובת רישיון בצורה גמישה. זאת אומרת, כשהוא קובע את הרשימה הוא יוכל לסייג, למשל להגיד: הפרק הזה יחול על טרקטורים, או שהוא יכול להגיד דבר יותר מורכב כמו הפרק הזה יחול על טרקטורים, אבל רק לגבי מוצרי תעבורה ספציפיים – צמיגים ובלמים – אבל יתר מוצרי התעבורה בטרקטורים – לא. זאת אומרת, אנחנו רוצים לאפשר גמישות, כדי שהחובות לא יחולו באופן גורף, אלא יאפשרו לנו רק להחיל אותן במקום שאנחנו חושבים שמטעמים בטיחותיים וסביבתיים זה נדרש.
<איתי עצמון:>
ההחרגה לא תיעשה באותו מנגנון כפי שמוצע בסעיף קטן (א), כלומר, לא בהסכמת שרי האוצר והכלכלה, אלא רק בסמכות שר התחבורה.
<היו"ר יצחק וקנין:>
האם יש הערות? אין הערות. אני מצביע על סעיף 88ב. מי בעד, רבותי? מי נגד? 
הצבעה

בעד – פה אחד
סעיף 88ב אושר.
<היו"ר יצחק וקנין:>
הסעיף אושר. 89. 

<שרית זוכוביציקי-אור:>
	רישיון ליבוא מוצר תעבורה 
	89. 
	אדם זכאי לקבל רישיון ליבוא מוצר תעבורה מדגם מסוים אם התקיימו כל אלה:

	
	
	
	(1)
הוא בעל רישיון לסחר במוצרי תעבורה לפי סעיף 92;

	
	
	
	

	
	
	
	(2)
הוא מסר הצהרה בנוסח שקבע השר במסגרתה הוא מתחייב  לעשות את כל הפעולות הדרושות על מנת להבטיח את תקינות מוצרי התעבורה שייובאו על ידו, בטיחותם, התאמתם לאבטיפוס של דגם מוצר התעבורה שאושר ליבוא וכי לא נתגלתה לגביהם תקלת בטיחות סדרתית. 

	
	
	
	(3) דגם מוצר התעבורה עומד בתקן רשמי ואם לא קיים לגביו תקן רשמי הוא עומד באחד  מאלה אם קיים לגביו:

	
	
	
	(א)
	לגבי דגם מוצר תעבורה שקיימות לגביו דרישות תקינה של האיחוד האירופאי יעמוד באחד מאלה:

(1)
דירקטיבה או תקנה של האיחוד האירופאי.

(2)     תקן של אחת ממדינות האיחוד האירופאי ובלבד שאותו תקן הוא ברמת בטיחות תואמת לרמת הבטיחות של החקיקה של האיחוד האירופאי ושפועלים על פיו באותה מדינה.

	
	
	
	(ב)
	לגבי דגם מוצר תעבורה שקיימות לגביו דרישות תקינה פדראליות של ארה"ב יעמוד בכל אלה: 

(1)
תקן או תקנה פדראליים  של ארה"ב.

(2)
היצרן הצהיר כי דגם מוצר התעבורה משווק בארה"ב 12 חודשים לפחות בעת היבוא. 

(3)
המייבא הצהיר לגביו בכתב כי הוא עומד בכל אלה -


(א)
לא פורסמה לגבי מוצר התעבורה הודעת קריאה 


חוזרת (Recall) באתר מינהל הבטיחות הפדראלי 


בארה"ב (NHSTA) שכתובתו :_________בשלוש השנים שקדמו להגשת הבקשה לרישיון היבוא. 


(ב)
לא פורסמה לגבי מוצר התעבורה הודעה בדבר 


חקירה באתר מינהל הבטיחות הפדראלי בארה"ב 

(NHSTA) בשנתיים שקדמו להגשת הבקשה 


לרישיון היבוא. 


הכתובת היא כתובת אתר האינטרנט.

	
	
	
	(ג)
	לגבי דגם מוצר תעבורה שסומן עליו כי הוא עומד בדרישות תקינה של האיחוד האירופאי וגם בדרישות תקינה פדראליות של ארה"ב- יעמוד בהוראות לפי סעיף (א). 

	
	
	
	(ד)
	לגבי דגם מוצר תעבורה שקיים לגביו תקן ישראלי שקבע השר בהסכמת שר האוצר ושר הכלכלה - יעמוד בתקן כאמור. 

	
	
	
	(ה)
	אם לא חלים לגבי דגם מוצר התעבורה החקיקה או התקנים שבפסקאות (א) עד (ד) יעמוד בדרישות בטיחות ואיכות שקבע השר בהסכמת  שר האוצר ושר הכלכלה.


<היו"ר יצחק וקנין:>
הסבר.

<לאה ורון:>
וגם מה השתנה בהשוואה לנוסח שעבר בקריאה הראשונה.
<שרית זוכוביציקי-אור:>
הנוסח שעבר בקריאה הראשונה הוא מאוד-מאוד כללי.

<לאה ורון:>
קודם תתנו הסבר.
<שרית זוכוביציקי-אור:>
אני אתן הסבר מה בעצם עשינו פה, ואחר-כך אני אסביר מה השתנה. למעשה קבענו רשימה של 150 מוצרים שיש לגביהם היבטים בטיחותיים וסביבתיים. למעשה רוב מוצרי התעבורה שנמצאים ברשימה הם מוצרי תעבורה שקיים לגביהם תקן פדרלי, תקן אמריקאי, תקן ישראלי רלוונטי. זאת אומרת, מראש עשינו את הסינון. 
למעשה דרישות התקינה אומרות שאם קיים לגבי מוצר התעבורה תקן ישראלי רשמי, צריך לעמוד בו. זה דין ישראלי. אם לא, למעשה יש לו ארבע אפשרויות להוכחת תקינה. זאת אומרת, אם קיימת לגביו תקינה פדרלית, הוא יכול לעמוד. אם קיימת תקינה אמריקאית, הוא יכול לעמוד – הוא יכול לבחור, דרך אגב, מבין שניהם – אם לא קיים לא זה ולא זה, הוא צריך לעמוד באחד מהם. למעשה כל האופציות, החל מסעיף קטן (ב) הן אופציונליות. זאת אומרת, יכול להיות שיש בשוק מוצרים שתהיה לגביהם רק תקינה פדרלית, ואז הוא יצטרך להוכיח רק את זה, אבל אם קיימות תקינות נוספות, אנחנו נקבל אותן. למעשה הסעיף הזה קבוע את הדרישה המהותית לתקן. 
מה השתנה ביחס לנוסח האחר? בנוסח האחר שינינו למעשה - - -
<לאה ורון:>
רגע, אמרת שיש ארבע אפשרויות: פדרלית  ואמריקאית. מה האפשרויות הנוספות?

<שרית זוכוביציקי-אור:>
ישראלית.
<לאה ורון:>
ישראלית זה ברור.

<שרית זוכוביציקי-אור:>
ישראלית זה רביעית.

<לאה ורון:>
לא. ישראלית, פדרלית, אמריקאית.

<דרור וגשל:>
תקן ישראלי רשמי, אמריקאי, פדרלי, וישראלי לא רשמי - -

<לאה ורון:>
ישראלי רשמי וישראלי לא רשמי.

<דרור וגשל:>
- - זו אפשרות שלישית. ותקנות.

<שרית זוכוביציקי-אור:>
ודרישות איכות ובטיחות שקבע השר.

<לאה ורון:>
לא הבנתי. מחדש.

<היו"ר יצחק וקנין:>
זה לא ישראלי?

<שרית זוכוביציקי-אור:>
זה ישראלי, אבל זה לא מאמץ תקן.

<אבנר פלור:>
חילקנו את 150 המוצרים לקבוצות מסוימות. קבוצה ראשונה בה מוצרים מסוימים עומדים או בתקינה אירופית או בתקינה אמריקאית מבחינת המוצר עצמו. אלה שתי אפשרויות, או זה או זה. קבוצה שנייה זו קבוצה שאין לה תקנים אירופיים או תקנים אמריקאיים, אבל יכול שיהיו לה או תקן רשמי או תקן ישראלי לא רשמי מבחינת המהות עצמה. הקבוצה השלישית, יכול להיות שאנחנו רואים שמדובר במוצרים בטיחותיים, שיש להם השלכה והשפעה בטיחותיים, ואין להם לא תקן אירופי, לא תקן אמריקאי, אבל אנחנו קובעים דרישות שלנו. לדוגמה, אותו אחד שמייבא, התנאי ליבוא יהיה רישיון סחר. אני לא מקשה עליו, לא דורש ממנו כל מיני תקנים, דרישות ייחודיות ישראליות, אבל משהו מינימלי.
<לאה ורון:>
לגבי מוצר מסוים?

<אבנר פלור:>
כן, לגבי רישיון סחר מסוים.
<היו"ר יצחק וקנין:>
עצור פה. אני מבין שאתה אחראי על אותה רשימה של 150 - - -
<אבי גונן:>
בין היתר.

<היו"ר יצחק וקנין:>
על-פי מה שהוא הגדיר עכשיו, אתה יכול לתת לנו דוגמה לחלק מסוים?

<אבי גונן:>
למשל סרן רכב. לסרן רכב אין תקינה, אבל אני דורש דרישות איכות, כדי לוודא שמקורות הרכש לסרן הם מקורות אמיתיים. למשל רדיאטור, אני לא זוכר אם הוא ברשימה, הוא מוצר שאני לא מתייחס אליו, אין לו דרישות תקן, אבל בכל אופן הייתי רוצה להבטיח שמקורות הרכש יהיו אמיתיים. לא רדיאטור, ניקח משאבת ברקסים שאין לה תקן. אין לה תקן מסתבר. אני רוצה להבטיח לגבי מקורות הרכש. לכן אני מתנהל - - -
<לאה ורון:>
אין לה תקן ישראלי וגם לא תקן אירופי וגם לא תקן אמריקאי?
<אבי גונן:>
יש לה תקן איכות, אבל אין לה התנהלות של תקינה טכנית איך היא אמורה לעמוד, באיזה ביצועים היא צריכה לעמוד. דרישות טכניות.
<היו"ר יצחק וקנין:>
זה מוצר חיוני מאוד.
<שרית זוכוביציקי-אור:>
לכן הוא ברשימה.

<היו"ר יצחק וקנין:>
איך זה?

<אבי גונן:>
כך בעולם זה מתנהל. אנחנו נדרוש תקן איכות שמבטיח שאכן הייצור מתנהל לפי כללים.
<לאה ורון:>
ממי תדרשו?

<אבי גונן:>
מהיבואן.
<לאה ורון:>
ממי הוא יספק את תקן האיכות?
<אבי גונן:>
מהיצרן.

<היו"ר יצחק וקנין:>
תהליך הייצור וכל מה שנלווה לו.

<אבי גונן:>
מה שאבנר אמר לגבי רישיון סחר, בכל אופן יש קבוצה של ארבעה-חמישה מוצרים, שהיינו רוצים, למרות שאין להם תקנים ולא דורשים להם איכות – היינו רוצים בכל אופן שלא יהיה פתוח לגמרי ליבוא, לפחות במכס יבדקו שמי שמייבא הוא בעל רישיון סחר.
<אבנר פלור:>
עוד משהו, אדוני היושב-ראש, לשאלה של לאה, מנהלת הוועדה, בנוגע להבחנה בין התקינה האירופית והתקינה האמריקאית. בתקינה האירופית – כמו שאתה יודע, אדוני היושב-ראש, העלינו את זה במספר ישיבות – יש מעבדה בלתי תלויה שבודקת את המוצר ומקבלים תיעוד. באמריקאית יותר מסתמכים על הצהרות יצרן. אנחנו מסתמכים על ההצהרות שלו שהוא מאשר לנו ונותן לנו - - -
<היו"ר יצחק וקנין:>
הם מנסים לפשט את הרגולציה שם כמה שאפשר. הביורוקרטיה לפעמים רק מכבידה.
<אבנר פלור:>
יש להם חוק הפלילי וכל מה שנגזר מכך.

<לאה ורון:>
השיטה האמריקאית אחרת, ברגע שתופסים, הענישה חמורה מאוד.
<קריאה:>
לא כדאי להיות זייפן חלקים בארצות-הברית.
<היו"ר יצחק וקנין:>
יקי.

<יעקב אנוך:>
למה בסעיף קטן (א), "לגבי דגם מוצר תעבורה שקיימות לגביו דרישות תקינה של האיחוד האירופאי יעמוד באחד מאלה", ויש רשימה, וכשאני הולך לאמריקאי, "לגבי דגם מוצר תעבורה שקיימות לגביו דרישות תקינה פדרליות של ארה"ב יעמוד בכל אלה". למה אנחנו מפלים את האמריקאים?

<אבנר פלור:>
האם אתה מדבר על פסקה (א)(1) ו-(2)?

<יעקב אנוך:>
אני מדבר על פסקה (א) ועל פסקה (ב).

<אבנר פלור:>
לגבי פסקה (א) יש הבחנה בין מוצר שעומד בדירקטיבה או בתקנה של האיחוד האירופי, פסקה (ב) מתייחס לתקן לאומי, זאת אומרת, של מדינה מסוימת, כמו לדוגמה בגרמניה - - -

<יעקב אנוך:>
סליחה, סליחה, לא הבנת אותי. אני אחזור.
<היו"ר יצחק וקנין:>
בסעיף קטן (3)(א) "יעמוד באחד מאלה" על דגם מוצר אירופי, אחר-כך אני עובר לארצות-הברית, אז שם כתוב "בכל אלה".

<אבנר פלור:>
אני אסביר עוד פעם, אדוני היושב-ראש. יקי, הסברתי את זה בעקבות השאלה של מנהלת הוועדה. יש שוני מבחינת שיטת ההתעדה בין האירופית לאמריקאית.
<יעקב אנוך:>
סליחה, אל תחזור על ההסבר, כי אנחנו זוכרים כולם את ההסבר. אין לנו בעיה עם ההסבר. הנקודה היא אחרת, אם בארצות-הברית מקובלת הצהרת יצרן, וזה מגשר על הכול, למה אתה מקשה יותר ממה שמקובל בארצות-הברית? אתה מפלה אותם וזה לא הוגן. זו מדינה "קטנה" אומנם, אבל לא הוגן להפלות אותה.

<שרית זוכוביציקי-אור:>
אני אסביר. 

<היו"ר יצחק וקנין:>
כן, שרית.

<שרית זוכוביציקי-אור:>
ההבדל נובע מזה שלגבי מוצרי תעבורה בתקינה אירופית אנחנו מקבלים אישורי תקינה ממעבדות בלתי תלויות ביצרן. לעומת זאת, בתקינה אמריקאית אנחנו מסתפקים בהצהרות יצרן. הקושי שלנו עם הצהרת היצרן האמריקאית שהשיטה האמריקאית עובדת על זה שהיצרן מצהיר הצהרות, ואם הוא נתפס משקר, למעשה מצבו רע. הבעיה היא שהדין הפדרלי לא חל בישראל, ולכן היינו צריכים לגשר על הפער הזה, זאת אומרת, לגשר על כך שאנחנו מסתפקים בהצהרת יצרן, בלי הדין הפדרלי החמיר. הגישור על הפער למעשה אלה שתי הדרישות הנוספות שיאפשרו לנו להבטיח שהמוצרים שמגיעים לישראל בתקן אמריקאי, על בסיס הצהרה בלבד, הם מוצרים תקינים. אין פה שום דבר מכביד, בסך-הכול אנחנו מדברים על הצהרה.
<איתי עצמון:>
לא. יש כאן משהו מכביד. יש כאן.
<שרית זוכוביציקי-אור:>
נכון, במובן הזה.

<עוזי יצחקי:>
זה בגלל השיטות.

<שרית זוכוביציקי-אור:>
אנחנו רוצים להיות בטוחים, קודם כול שהמוצרים משווקים בארצות-הברית. אנחנו מניחים שאם הם משווקים שם - - - 

<היו"ר יצחק וקנין:>
היא הנותנת, אם הם משווקים שם, ושם נותנים הצהרה. אני מפלה אותם. אני חושב שבאיזה מקום יש צדק במה שאומר יקי.

<שרית זוכוביציקי-אור:>
בסך הכול מה שמבקשים זו הצהרה.

<רונן לוי:>
אם זה משווק מישהו כבר יצהיר, זה הרעיון.
<שרית זוכוביציקי-אור:>
איפה יצהיר?

<רונן לוי:>
אם זה משווק בארצות-הברית, אז מישהו כבר הצהיר בארצות-הברית. זה הרעיון. לא צריך פעמיים.

<שרית זוכוביציקי-אור:>
האם תוותר על עמידה בתקן?

<יעקב אנוך:>
זה חסם.

<שרית זוכוביציקי-אור:>
לא. זו עמידה בתקן.

<היו"ר יצחק וקנין:>
שרית, אני קורא את פסקה (ב)(2) "היצרן הצהיר כי דגם מוצר התעבורה משווק בארה"ב 12 חודשים לפחות". אם כך, אני לא מאמין שהוא משווק שם - - -
<איתי עצמון:>
שלא כדין. הוא עבר מן הסתם את כל ההליכים.
<שרית זוכוביציקי-אור:>
דרישת התקן חייבת להתקיים. אנחנו פה בסעיף מהותי. כל מה שאנחנו אומרים בסעיף הזה - - -
<עוזי יצחקי:>
זה חסם.

<שרית זוכוביציקי-אור:>
צריך להבין שאנחנו פה בסעיף מהותי. מה אנחנו אומרים פה?

<היו"ר יצחק וקנין:>
למה ה-recall הוא רק בארצות-הברית?
<שרית זוכוביציקי-אור:>
שנייה. קודם כול, אני לא יכולה לוותר על עמידה בתקן, כי זאת הדרישה המהותית. מבחינתי מוצר תעבורה אמריקאי צריך לעמוד בתקן אמריקאי.
<איתי עצמון:>
על כך אין ויכוח, הדיון הוא על הדרישות הנוספות.
<היו"ר יצחק וקנין:>
למה הכבדת עם האמריקאים?

<שרית זוכוביציקי-אור:>
גם אם הוא משווק בארצות-הברית, עדיין אני צריכה את הדרישה המהותית של עמידה בתקן אמריקאי.
<איתי עצמון:>
לא על כך מדובר. השאלה היא לגבי הדרישות שאתם מבקשים לקבוע בפסקת משנה (3) של תקנת משנה (ב), "המייבא הצהיר לגביו בכתב כי הוא עומד בכל אלה". אם הוא כבר משווק בארצות-הברית במשך שנה לפחות, מן הסתם הוא עבר את כל ההליכים החוקיים בארצות-הברית, אני מניח. מדוע יש צורך להביא הצהרות נוספות, ומדוע לגבי דירקטיבה או תקנה של האיחוד האירופי אין צורך בדרישות האלה? זאת השאלה.
<לאה ורון:>
שאל היושב-ראש גם לגבי ה-recall. למה הדרישה לגבי ה-recall מתאימה - - -
<היו"ר יצחק וקנין:>
היא רק בארצות-הברית.
<אבנר פלור:>
אני אסביר. אני רוצה רק להסביר איך אנחנו מוודאים ובודקים את הדרישות פה. הדרישות פה - - -
<היו"ר יצחק וקנין:>
האמריקאים יותר מחפפים? 
<אבנר פלור:>
לא, לא, לא.

<קריאות:>
הפוך.

<היו"ר יצחק וקנין:>
אני לא סתם שואל, חבר'ה, תאמינו לי. שם לפחות מי שעושה איזו עבירה, מקבל כמו שצריך. פה אפשר לחפף עד מחר – תלך, תחזור, תבוא, ייתנו לך איזו התליה. שם אתה נתפס במשהו, אתה יודע שאתה לא שם את היד שלך.
<רונן לוי:>
לא מזמן נתנו 12 שנה על זיוף חלפים בניו-יורק. 12 שנה בכלא לשני ישראלים.
<אבנר פלור:>
אני אסביר, אדוני היושב-ראש - - -
<יעקב אנוך:>
אבנר, אולי אני אחזק אותך. אתם מקבלים על רכב שלם הצהרות, כשרכב שלם הוא אקדח מעשן, הוא יכול להרוג, הוא יכול לפגוע ומספיקה לכם הצהרה. על חלק אתה לא מקבל את ההצהרה?

<אבנר פלור:>
אני רוצה להסביר, אדוני היושב-ראש, מה שלא נאמר בתחילת הישיבה. הפרק הזה, פרק ח', באמת יעשה מהפכה. למה חלק ממנו יעשה מהפכה בנוסף לביטול דרישות ייחודיות? יש פה שני נושאים חשובים: האחד, שאנחנו מרחיבים את היבוא מהשוק האמריקאי, שהיום זה לא קיים. היום זה אחוז מאוד-מאוד קטן - - -
<היו"ר יצחק וקנין:>
מה שאתה כותב פה זה דווקא הפוך.
<אבנר פלור:>
שנייה, אדוני היושב-ראש. אני אתן מענה למה שאתה אומר. המטרה שלנו היא באמת לא ליצור חסמים. אם יהיה פה חסם, נשקול את זה. הנושא השני זה הנושא של יבוא מקביל, שאנחנו רוצים להרחיב יבוא מקביל גם לחלקי חילוף. 

לגבי הסעיף הספציפי הזה, כמו שאמרתי אדוני היושב-ראש, לגבי התקינה האירופית, יש לי התעדה, יש לי תיעוד שאני מקבל, ועל-פיו אני עובד ועל-פיו אני מאשר.
<איתי עצמון:>
מכוח מה מקבלים את התיעוד הזה?

<אבנר פלור:>
החקיקה הקיימת היום מאפשרת לנו - - -
<איתי עצמון:>
אני שואל מכוח הצעת החוק, איך המנגנון יעבוד? האם דרכי התיעוד נקבעות בדירקטיבה או בתקנה של האיחוד האירופי?
<אבנר פלור:>
כן. במסגרת הדירקטיבה האירופית יש כל דרכי התיעוד, מי יכול לבדוק את זה, מי יכול לאשר את זה ועל-פי איזה דרישות.
<לאה ורון:>
הוא דיבר לגבי התקינה האמריקאית.

<אבנר פלור:>
האירופית.

<היו"ר יצחק וקנין:>
למה הוא הקל באירופית? יש לו דירקטיבה מפורסמת, באינטרנט - - -
<לאה ורון:>
הבנתי, הוא רק אמר "האמריקאית", אני רשמתי מה שהוא אמר.

<אבנר פלור:>
סליחה, האירופית. רציתי את ההקבלה.
<היו"ר יצחק וקנין:>
אנחנו זורמים אתך.

<אבנר פלור:>
שיהיה לנו גם חודש טוב, אדוני היושב-ראש. היום זה ראש חודש.

<היו"ר יצחק וקנין:>
אמרתי את זה בישיבה הקודמת. שכחתי שהתחלתי ב-08:30.

<אבנר פלור:>
אז אני אומר את זה. לגבי הנושא של אמריקה, היות ובאמריקאית אין לנו תיעוד, אנחנו יותר מסתמכים על הצהרת היצרן, ובאמריקה, כמו שהציגה שרית, יש כל המעטפת של החקיקה הפלילית וכל מה שנגזר, שאותו יצרן מחויב כלפי השלטונות הפדרליים - - -
<היו"ר יצחק וקנין:>
היא הנותנת, שאתה צריך לחזק את זה.
<אבנר פלור:>
אבל  - - -
<היו"ר יצחק וקנין:>
זה תופס רק לארצות-הברית.
<אבנר פלור:>
בדיוק. מבחינת המהות עצמה זה תופס לאותם יצרנים, לאותם מוצרים שמשווקים שם. 

המוצרים האלה מגיעים אלינו, אין לנו אותה מעטפת, אז ניסינו למצוא דרכים חלופיות לאותה מעטפת, שייתנו לנו את ההיבטים הבטיחותיים. זאת אומרת לדעת בוודאות שמוצר שמגיע לפה זה מוצר שעומד בדרישות העדכניות ביותר, שמוצר שמגיע לפה, הוא מגיע לפה ללא recall, שמוצר שמגיע לפה זה מוצר שמשווק שם – כל הנושאים האלה, אדוני היושב-ראש, ויש לי פה תיעוד - - -
<היו"ר יצחק וקנין:>
אני מסכים אתך לחלוטין, אבנר. אני רוצה שתניח את דעתי. עוד לא ירד לי, ברגע שזה ירד, אני אגיד לך שירד. זה עוד לא ירד. אתה כותב שהמוצר הזה כבר משווק 12 חודשים בארצות-הברית. האם אתה מתאר לעצמך ששם עם כל המגבלות, עם כל ההחמרה וכל הענישה על כך שאתה לא יכול לזייף, אתה לא יכול לרמות, ואתה לא יכול, כי שם זו באמת בעיה – למרות הכול אתה אומר: אני רוצה פה לעשות עוד חסם אחד, עוד מגבלה אחת. אתה מכביד יותר גם על ה-recall וגם שאתה כותב שהוא "עומד בכל אלה". למה "בכל אלה"? נכון, באירופה יש לך כל הדירקטיבה האירופית, שהיא מפורסמת וידועה והכול. הכול טוב ויפה, אבל אני צריך לסמוך על הגורמים האמריקאים שהם מקפידים לא פחות מהאירופים. כך אני חושב. יש פה הרבה רכבים אמריקאיים שנוסעים על הכביש.
<דרור וגשל:>
אני אסביר. 

<היו"ר יצחק וקנין:>
השאלה אם זה לא יוצר בחקיקה בעיה בין אירופה לארצות-הברית מבחינת מדינת ישראל. אני חושב שאנחנו יוצרים פה בעיה של העדפה, או הקלה על האירופים והכבדה על האמריקאים.
<דרור וגשל:>
מבחינת האפליה, הסכמי הסחר שלנו עם האיחוד האירופי, שם זה לא יוצר בעיה, לפי דעתנו המשפטית - - -
<איתי עצמון:>
מה דעת משרד הכלכלה? הוא זה שאמור להביע דעה בעניין הזה.
<היו"ר יצחק וקנין:>
מה אתם אומרים?

<לאה ורון:>
אין מדובר פה בשאלה משפטית.
<דרור וגשל:>
מדובר פה בשאלה משפטית לחלוטין. אני אסביר, כי זה תואם עם משרד הכלכלה.
<לאה ורון:>
אולי הוועדה תשמע - - -

<היו"ר יצחק וקנין:>
אני אשמע אותו אחר-כך.

<דרור וגשל:>
משרד הכלכלה אחר-כך יכול לסתור אותי אם הוא רוצה. אנחנו לא יוצרים פה העדפה למדינות מהאיחוד האירופי - - -
<היו"ר יצחק וקנין:>
הכבדה על האמריקאים.
<דרור וגשל:>
אנחנו לא יוצרים פה הכבדה על האמריקאים, מכיוון שהתנאי ליבוא מוצרי תעבורה מאירופה הוא הבאה של תעודה שהמוצר הזה עבר בדיקת מעבדה. הדבר הזה עולה כסף. יש אנשים שיגידו שזאת ההכבדה – להעביר את המוצר בדיקה ולקבל תעודה בגינו. פה אנחנו לא מבקשים שום תעודה מאמריקה, אנחנו אומרים לכם: תביאו הצהרה. מי שייצר את המוצר הוא זה שהוא אומר שהמוצר הזה בסדר, תסמוך עליו ותפעל לפיו. מצדנו אנחנו לא בודקים שום תיעוד שההצהרה הזאת אמיתית. פה אנחנו מכבידים? באירופה אנחנו מכבידים.

<לאה ורון:>
התשובה לא נכונה, כי יש פה ממש דרישה מסוימת - - -

<יעקב אנוך:>
אדוני מטעה.

<דרור וגשל:>
שנייה, עוד לא סיימתי.

<היו"ר יצחק וקנין:>
תסיים.

<דרור וגשל:>
אנחנו לא רואים פה את דרכי ההוכחה, אבל זאת המשמעות של זה. באירופה אנחנו מבקשים תעודה, תלך למעבדה, תשלם כסף, תראה לנו שזה תקין. התעודות האלה עולות הרבה כסף. באמריקה – הצהרה. 
למה אנחנו מבקשים עוד בדיקות? השיטה הזאת של הצהרות באמריקה עובדת אולי טוב באמריקה - - -
<לאה ורון:>
החקיקה שנוגעת לכלי רכב ולמוצרי כלי רכב באמריקה היא רק נעשית בפדרלית? אין חקיקה ראשית אמריקאית שנוגעת למוצרי תעבורה?
<איתי עצמון:>
מדינתית.
<דרור וגשל:>
אני לא יודע אם יש חקיקה מדינתית בארצות-הברית.
<איתי עצמון:>
זאת השאלה כי כתוב כאן "תקנה פדרלית".

<לאה ורון:>
אתם כותבים פה רק "פדרלית". נניח שיש תקן אמריקאי מדינתי?

<דרור וגשל:>
זה עניין שלהם. 
<לאה ורון:>
מה זאת אומרת "זה עניין שלהם"?

<דרור וגשל:>
זאת לא השאלה ששואלים אותי כרגע.

<לאה ורון:>
אני שואלת אותך כרגע.

<דרור וגשל:>
זה עניין מקצועי, ואני לא יודע. אני רוצה להסביר ליושב-ראש את השאלה למה אנחנו דורשים עוד דרישות. יכול להיות שזה יהיה רק תקן פדרלי, זה יהיה גם תקן מדינתי. זאת לא השאלה שאדוני שאל.
<היו"ר יצחק וקנין:>
למה לא שאל? אני רוצה להבין הכול. למה אתה עושה הגבלה כזאת או הכבדה כזאת? אני עדיין לא יורד לסוף דעתך.
<עוזי יצחקי:>
הוא טוען שאין הכבדה, שזה רק הצהרות.
<היו"ר יצחק וקנין:>
נראה שאין הכבדה, אבל בכל אופן נראה שאני דורש פה דבר שאני לא דורש מהאירופים.
<לאה ורון:>
ברגע שאתה כותב "בכל אלה", ממילא ברור שיש הכבדה.
<דרור וגשל:>
שנייה, אני אסיים את ההסבר. בארצות-הברית אמרנו שאתה לא מבקש תעודה, אתה לא מבקש לשלם כסף, אתה לא מבקש להוכיח שהמוצר עומד בתקן, אתה מסתפק בהצהרה שהמוצר עומד בתקן. יכול להיות, ניקח לדוגמה שהמוצר הזה משווק בארצות-הברית כבר שנה וחצי, ועכשיו היתה דרישת recall בארצות-הברית, אנחנו לא צריכים לדעת על זה? כלומר, מספיק לנו שהמוצר הזה משווק שנה וחצי בארצות-הברית שנביא אותו לארץ? ודאי שלא, וחשוב לנו לדעת את זה, כי אנחנו לא מבקשים שהמוצר הזה יעמוד בדרישות מעבדה. לכן חשוב לנו לדעת בנוסף להצהרה שנדע שאחורה לא היתה שום - - - 

<היו"ר יצחק וקנין:>
הבנתי אותך. כן, יקי.
<יעקב אנוך:>
סליחה. קודם כול, recall יכול להיות גם באירופה על מוצר אירופי.
<דרור וגשל:>
צודק.

<יעקב אנוך:>
רגע. שנייה, לא הפרעתי לך. תאזין לי בסבלנות. שנית, לשאלתך, יש תקנות במדינות, ולא פדרליות. דבר שלישי, אתה לא יכול לזלזל בשיטה האמריקאית, לפסול אותה ולהגיד שהיא לא טובה. ציינת פה מצב שהוא לא נכון או לא ברור מספיק. זה לא שאתה הולך עם כל חלק ומקבל תעודה ומשלם כסף. אין דבר כזה. היצרן מקבל תעודה פעם אחת, וזה הכול, מעצם זה שהוא יצרן והוא עובד לפי התקינה האירופית. זה לא מייקר את החלק וכל הסיפורים האלה. אני חושב שההכבדה הזאת על האמריקאים היא לא במקום.
<רונן לוי:>
יש לנו עכשיו סיפור של מישהו שרוצה להביא ביבוא מקביל – דיברנו על זה – צמיגים מארצות-הברית, והוא לא יכול לקבל את ההצהרה מהיצרן. אלה צמיגים שמשווקים בארצות-הברית. זה יכול להיות גם חלק, לא חשוב, אני סתם מביא דוגמה. אם הוא ירצה להביא את זה ביבוא מקביל, איך הוא יביא לך הצהרה מהיצרן, אם הדילר לא יכול לתת הצהרה?
<אבנר פלור:>
לגבי יבוא מקביל, נתייחס לזה בהמשך. 
<רונן לוי:>
זה כבר פה.

<אבנר פלור:>
לא, זה לא כאן. יש סעיף.

<רונן לוי:>
השאלה השנייה שלי היא מה קורה לגבי קנדה. אם אני רוצה להביא מקנדה ולא רק מארצות-הברית, מה הבעיה?
<היו"ר יצחק וקנין:>
קנדה נופלת בתוך העסק - - -

<רונן לוי:>
חלק מהתקינות בקנדה הן שונות.

<דרור וגשל:>
השאלה פה היא על- פי איזה דרישות תקינה הוא מבקש לייבא לא מאיפה הוא מייבא. אם המוצר מיובא מקנדה, ועל-פי דרישות אמריקאיות, הוא צריך לעמוד בדרישות האמריקאיות.
<רונן לוי:>
אני רק שואל.

<יעקב אנוך:>
יש תקינה קנדית.
<שרית זוכוביציקי-אור:>
לא אימצנו אותה.

<אבנר פלור:>
אומרים שנכניס את האופציה הזאת גם לקנדה לא רק לארצות-הברית במסגרת החקיקה עכשיו.
<רונן לוי:>
יש אופציה להביא את המוצרים בזול יותר מקנדה, מוצרים טובים. מה הבעיה?

<היו"ר יצחק וקנין:>
כן, אדוני. אתה לא מדבר הרבה, ואני נותן לך.
<אורן גלעדי:>
תודה, אדוני. יש לנו שאלה ביבואני החלפים לגבי ההצהרה הנדרשת מהם. עכשיו התנהל דיון ארוך לגבי הנושא של התקינה, ומבחינה זו זה מקובל עלינו. אין לנו כל בעיה. יש לנו בעיה עם התצהיר הנדרש ממי שמבקש אישור יבוא מיוחד. רשום פה שהוא צריך להתחייב בתצהיר, בסעיף קטן (2), שהוא יעשה את כל הפעולות הדרושות על מנת להבטיח את תקינות מוצרי התעבורה, בטיחותם, ואז יש פה מין סעיף לא ברור "התאמתם לאבטיפוס של דגם מוצר התעבורה שאושר ליבוא". להזכירך, אדוני, בהצעה המקורית דובר על התאמה לרכב. פה מדובר על התאמה לאבטיפוס. ליבואני החלפים לא ברור מה זה אבטיפוס. זה מקורי? זה אחר? היום, בצו הקיים הנוכחי, רשום "התאמה במבנה ובמידות למוצר מקורי". לנו לא ברור, אין לנו גישה גם לאבטיפוס.

<שרית זוכוביציקי-אור:>
כמו שהסברתי בראשית דברי, אנחנו נותנים רישיון יבוא פתוח, זאת אומרת, היבואן מבקש להביא דגם מסוים, מוכיח את העמידה שלו בתנאים, ואז למעשה רישיון היבוא הזה הוא מפתח במכס. הוא יכול להביא מכולות של מוצרי תעבורה על-פי הדגם. הסעיף הזה נועד להבטיח שמה שהוא מייבא, על-פי רישיון היבוא – האישור שניתן הוא אישור לא חד פעמי, אבל הוא אישור לתקופה שמאפשר לייבא, להעמיס מכולות בחוץ-לארץ ולהשיט אותם לארץ. אם יש לו אישור לשנה, הוא לא צריך לבוא אלי שוב, הוא יכול להשיט טובין עם הרישיון הזה – היבואן צריך להבטיח שמה שנכנס למכולה, א', הוא תקין, כי אני לא בודקת את זה, ו-ב', שמדובר בדגמים שאישרתי. אם הוא ביקש על-פי רישיון היבוא מנוע תוצרת X, בדקתי את המנוע, את מסמכי התקינה שלו ואישרתי אותו, הוא לא יכול להביא משהו אחר. הוא צריך להבטיח שמה שיובא זה בדיוק הדגם שאת האבטיפוס שלו אישרתי כשנתתי רישיון ליבוא.
<אורן גלעדי:>
האם יש רשימה?

<שרית זוכוביציקי-אור:>
רישיון יבוא זה דבר ספציפי.

<איתי עצמון:>
לא מדובר כאן על אבטיפוס.
<שרית זוכוביציקי-אור:>
זה הדגם. 

<איתי עצמון:>
לגבי רכב נקבע כי מדובר על אבטיפוס. כאן לא, כאן מדובר על "דגם מוצר התעבורה".

<שרית זוכוביציקי-אור:>
זה האבטיפוס של הדגם.

<איתי עצמון:>
לא הבנתי.

<אבי גונן:>
כמו היום.

<שרית זוכוביציקי-אור:>
כמו היום.

<קריאה:>
היום זה לא אבטיפוס.

<שרית זוכוביציקי-אור:>
רגע. שנייה.

<איתי עצמון:>
השאלה מה רוצים לקבוע כאן בחקיקה.
<שרית זוכוביציקי-אור:>
אני אסביר. בקשה לקבלת רישיון יבוא זו בקשה שמגיש מייבא. הוא רוצה לייבא דגם מסוים, הוא כותב את פרטי הדגם, מזהה את המוצר ומוכיח את העמידה שלו. אני אישרתי לו לייבא דגם, אבטיפוס, אותו דגם שמסמכי התקינה מתייחסים לאבטיפוס שלו. ולכן כשאתה מקבל רישיון לדגם, אני בשלב הבקשה לקבלת רישיון בדקתי למעשה שהאבטיפוס של אותו דגם עומד בדרישות התקינה. אתה קיבלת אישור ליבוא דגם. הרי כשאתה מקבל, אני לא אומרת לך: תביא את זה. תביא דגם.
<יוסי סקורניק:>
תביאי דוגמה למשהו.
<שרית זוכוביציקי-אור:>
אתם עושים את זה כל הזמן. גם היום אתם מקבלים אישור לדגמים.
<אורן גלעדי:>
התאמה למקורי.
<אבנר פלור:>
לא, זה לא שייך להתאמה למקורי.

<אבנר פלור:>
יש הגדרה מה זה אבטיפוס בחוק. "'אבטיפוס' – דגם ראשון של רכב או מוצר תעבורה המשמש בסיס לייצורם."
<אורן גלעדי:>
האם יש רשימה גלויה לציבור?

<היו"ר יצחק וקנין:>
אתה יבואן, אתה מביא את זה. על-פי זה אתה מקבל את רישיון היבוא שלך. אתה לא מקבל אישור קבוע על כל החלפים שאתה רוצה.
<שרית זוכוביציקי-אור:>
אתה רוצה להביא מוצר תעבורה תחליפי מדגם מסוים, אתה צריך להוכיח גם לגבי מוצר התעבורה התחליפי הזה שהוא עומד בתקינה. נכון?
<אורן גלעדי:>
על זה אין מחלוקת.
<שרית זוכוביציקי-אור:>
יופי. כשעושים בדיקת תקינה, לא בודקים את כל פס הייצור כל הזמן, היצרן של מוצר התעבורה התחליפי, אני מניחה, מייצר דגם של אבטיפוס, מקבל לגביו הוכחה לעמידה בדרישות התקינה, וזה המסמכים שאתה נותן. הרי אתה לא מוכיח בכל פעם לגבי כל מוצר תעבורה שיוצר בפס הייצור. לא. אתה מקבל אישור לדגם שאתה מבקש. אנחנו רק רוצים להבטיח שמה שאתה שם במכולה זה אותו מוצר שאישרנו את הדגם שלו. זה הכול.
<איתי עצמון:>
אני רוצה לשאול, בהמשך לדברים שאמרת כאן. לעניין רכב בסעיף 20 להצעת החוק נקבע כי יש להוכיח למנהל כי האבטיפוס של דגם הרכב עומד בדרישות של מפרט. כאן כתוב "דגם מוצר התעבורה עומד בתקן רשמי ואם לא קיים לגביו תקן רשמי, הוא עומד באחד מאלה גם קיים לגביו". האם מדובר על הדגם או על אבטיפוס של דגם?
<שרית זוכוביציקי-אור:>
על דגם. אנחנו נותנים אישור יבוא לדגמים, על-פי בקשת היבואן. דגם זה דבר מאוד ספציפי, זאת אומרת, כל שינוי קטן במוצר, הופך אותו לדגם אחר. כשאנחנו מאשרים בקשת יבוא, מזהים לנו את המוצר באופן ספציפי - -
<היו"ר יצחק וקנין:>
יש לו מק"ט שלו.
<שרית זוכוביציקי-אור:>
- - את זה אנחנו בודקים, ורק את זה אנחנו מאשרים ליבוא, כאשר היבואן כמובן משתמש באישור. הרישיון הוא לא אישור עקרוני, אבל הוא אישור פתוח ליבוא מוצרי תעבורה.
<איתי עצמון:>
מה ההבדל בין מוצר תעבורה לרכב לעניין הזה, מכיוון שהסעיפים דומים בנוסחם?
<אבנר פלור:>
מבחינת התהליך עצמו, הרכב נבדק על-פי תקינה מסוימת ומונפקת לו התעודה שנקראת "תעודת אבטיפוס", ושם נמצאים כל הפרטים של הרכב הספציפי הזה ופרטים של רכבים נוספים מאותו דגם. במוצר תעבורה זה קצת שונה, גם מבחינת האישור עצמו של המוצר עצמו אל מול המעבדות, אל מול הגופים המאשרים, ומבחינת האבטיפוס, מה שאנחנו מתייחסים אליו, לפחות במוצר תעבורה שהוא שונה – לדוגמה ניקח רפידת בלם. רפידת בלם נבדקה, אותה רפידת בלם שנבדקה ואושרה, היצרן מחויב לייצר את כל הרפידות הבאות על בסיס אותה בדיקה שבוצעה. זאת אומרת, אותם מפרטים טכניים, אותם נתונים טכניים, כל ה-100, 200 או 300 הם על-פי המוצר הראשון, בגלל זה קוראים לזה "אבטיפוס", שזה הבסיס לייצור הבא.
<איתי עצמון:>
כלומר, אם אני מתייחס רגע לנוסח, בסעיף קטן (2) כתוב "התאמתם לאבטיפוס של דגם מוצר התעבורה" ובסעיף קטן (3) כתוב שדגם מוצר התעבורה צריך לעמוד בתקינה. האם כך צריך להיות כתוב לפי ההסבר שנתתם כרגע? כלומר, לא מדובר על אבטיפוס. זאת שאלה מקצועית, לכן אני שואל את נציגי משרד התחבורה מה צריך להיות כתוב בסעיף קטן (3). 

<שרית זוכוביציקי-אור:>
הרי בסוף אנחנו צריכים אישור לדגמים, זה שאישור הדגם מבוסס על בדיקה לאבטיפוס, אפשר להוריד את המילה "אבטיפוס". זה הכול.
<איתי עצמון:>
בהגדרה בחוק אבטיפוס מתייחס גם לרכב ולגם למוצר תעבורה.
<שרית זוכוביציקי-אור:>
אפשר להשתמש, אבל כיוון שאנחנו ממילא נותנים ברישיון היבוא אישור לדגם,  ואחר-כך כל יתר הסעיפים מתייחסים לדגם, אפשר למחוק רק לצורכי הבהרה את המילה "אבטיפוס". בסדר?
<היו"ר יצחק וקנין:>
כן. אם כן, השארתם אותנו עם הדילמה האמריקאית.

<עוזי יצחקי:>
נתנו הסבר. זה נכון מה שאתה אומר, זו דילמה.

<אבי גונן:>
אדוני היושב-ראש, אני יכול להסביר?

<היו"ר יצחק וקנין:>
כן.

<אבי גונן:>
ברשותך, אני קצת אגע טיפה בתקינה האירופית, כדי שנראה את ההבדל, ולמה אי-אפשר להשוות בין שתי הדרישות. קודם כול, האירופים מכילים את כלל הדרישות. כשאתה אומר "דירקטיבה אירופית", היא מכילה גם את האבטיפוס, גם את ה-test report, את הבדיקה, גם את הייצור הסדרתי ועוד פרמטרים אחרים. לכולם יש תעודות. נכון שאבטיפוס יכול להתבצע לפני עשר שנים, אבל הייצור הסדרתי צריך להיות עדכני לאותו מועד שמגיע המוצר. זאת אומרת, המוצר הזה כל הזמן נמצא בבקרה של מעבדה אירופית מוסמכת, ואנחנו יודעים בכל רגע מה קורה.
לגבי הקריאה החוזרת האירופית, הוא מחויב במסגרת הדירקטיבה לדווח מייד לשלטונות האירופים במסגרת הדירקטיבה, על אותה מעבדה, אם יש קריאה חוזרת. זאת אומרת, ההתנהלות שם מבוקרת וסגורה עד הסוף.
אצל האמריקאים אין תעודות. האמריקאים מאמינים באנשים. הם אומרים: אלה הדרישות הטכניות, תעשה מה שאתה רוצה. החלטנו להיכנס לשוק האמריקאי ולנסות לקחת מהמדף האמריקאי את המוצר. צריך להבין, יש אפשרות שהמדף האמריקאי גם יהיה יום אחד, ייכנס מוצר לארצות-הברית ויצא באותו יום לישראל. נגיד שהיפותטית יש מצב כזה. אנחנו רוצים לפחות להבטיח שהמוצרים האלה נמצאים בשימוש בשוק האמריקאי.
<לאה ורון:>
12 חודשים.
<אבי גונן:>
יש לזה גם משמעות כי רוצים לראות את ההיסטוריה. למה יש חשיבות לקריאה החוזרת ול- investigation, כי התהליך שם לא מבוקר על-ידי מעבדות, הוא מבוקר על-ידי הקהל. באתר שלהם - - -

<היו"ר יצחק וקנין:>
זו הבדיקה הכי טובה.

<אבי גונן:>
הקהל מגיש תלונות. האמריקאים לפי הכמות מחליטים לעשות investigation ועל-פי זה הם קובעים חקירה. אתה רואה באתר שלהם, יש נגיד 50,000 תלונות על אותו מוצר. הם מחליטים לבצע חקירה ואחרי זה קובעים recall באתר. אנחנו רוצים להבטיח שמוצרים, שהוגדר לגביהם recall, לא יגיעו לישראל כמוצרים לקויים, אז אנחנו  נוקטים את מיטב היכולת שלנו כדי להבטיח שלא יגיעו בכל אופן מוצרים פגומים. ברגע שהגדירו שם recall, אני לא רוצה את אותם מוצרים או שנמצאים תחת חקירה, וזאת כל הסיבה. זה לא חסם, אתה נכנס לאתר, מתקתק את הדגם ומייד רואה אם יש למוצר הזה בעיה באמריקה, ואם יש לו בעיה, אני לא רוצה אותו בארץ. זה כל הסיפור.
<שרית זוכוביציקי-אור:>
גם יבואנים לא ירצו להסתבך אתו בארץ. אני חושבת שזה דווקא יקל עליהם. למה מתוך כלל החלקים להביא דווקא מוצרים כאלה? ה-recall מוסדר בתקינה האירופית, הוא לא מוסדר בתקינה האמריקאית – הוא מוסדר בתקינה האמריקאית, אבל לא בדרך של הוכחה, זה נראה לנו המינימום.
<עוזי יצחקי:>
בכללי אתה כן פותח, וכן נותן אפשרות לשוק האמריקאי.
<שרית זוכוביציקי-אור:>
אנחנו רוצים לפתוח, אבל בזהירות.

<דרור וגשל:>
אתה לא פותח את השוק למוצרים לא בטיחותיים.

<היו"ר יצחק וקנין:>
אנחנו שוכחים שזו חקיקה ראשית וצריך לתת את הדעת על זה.

<יוסי סקורניק:>
בשוק האמריקאי אני חושב שלא פשוט להשיג הצהרת יצרן על השיווק. 
<קריאה:>
זה בלתי אפשרי.

<יוסי סקורניק:>
כמעט בלתי אפשרי. לדעתי (א) ו-(ב), אם הן מתקיימות, זה מייתר את הצהרת היצרן, כי אם אין recall, ואם גם לא פורסם שום דבר לגבי הבעיה, אפשר לוותר על הצהרת היצרן, כי קשה להביא אותה.
<דרור וגשל:>
להיפך, אם הוא מייבא - - -

<יוסי סקורניק:>
זה חסם.

<קריאה:>
זה חסם יבוא.

<דרור וגשל:>
- - - אותו יום אחד, כנראה שלא יהיה recall ולא תהיה חקירה, כי הקהל עוד לא הספיק לבדוק את המוצר.

<קריאה:>
אתה לא פותח את התחרות.

<יוסי סקורניק:>
סגרת את השוק בחזרה.

<קריאות:>
- - -

<ליאור הינקוס:>
אני ממכון התקנים. בראייה שלנו יש בעיה עם נושא התקינה. בעצם ביטלו את התקינה הישראלית. תקינה רשמית כמעט ואין היום במדינת ישראל. יש מפרטים של מכון התקנים שהפכו למחייבים מכוח תקנות התעבורה – את כל הדבר הזה ביטלו. עוברים למשטר של הצהרות, זה בסדר, רק שאף אחד לא בודק את ההצהרות. אני לא יודע אם יש פיקוח על ההצהרות האלה. יש פה כל מיני הגדרות עמומות, כמו למשל שיש "תקן של אחת ממדינות האיחוד האירופי ובלבד שאותו תקן הוא ברמת בטיחות תואמת לרמת הבטיחות של החקיקה של האיחוד". מי בודק את הדבר הזה?

<יוסי סקורניק:>
אתה רוצה לבדוק, נכון? לקחת  - - -
<עוזי יצחקי:>
אז לבדוק ולעשות עוד חסמים ועוד בדיקות ועוד כסף?
<ליאור הינקוס:>
אני לא אומר מה אני רוצה.

<קריאות:>
- - -

<ליאור הינקוס:>
מכון התקנים נותן שירות לציבור.
<יוסי סקורניק:>
יקר מאוד ו - - - 

<ליאור הינקוס:>
אתה אמרת. רוצים להסתפק בהצהרות זה בסדר, רק כמו שאמרו לקחו את השיטה האמריקאית רק בלי אכיפה, בלי קנסות, בלי המשטר הפלילי, ואף אחד פה לא יבדוק את זה.

<היו"ר יצחק וקנין:>
אתה רוצה לעשות בדיקה על הבדיקה האמריקאית - -
<עוזי יצחקי:>
בטח, ואז לקחת עוד כסף ועוד זמן, ולהמציא המצאות ישראליות.
<היו"ר יצחק וקנין:>
- - ועל הבדיקה האירופית?

<ליאור הינקוס:>
היום יש תקינה ישראלית, התקינה מאמצת תקינה אירופית או תקינה בין-לאומית, ועל בסיס הדבר הזה עושים את הבדיקות. רוצים ללכת להצהרות? יש הגדרות, זה נחמד בחקיקה, רק לא ברור מי יבדוק אותן ומי מפקח על הדבר הזה.
<היו"ר יצחק וקנין:>
זה עובד באירופה וזה עובר את כל הדירקטיבה האירופית וזה עובר את כל הביקורת האירופית וזה מפורסם בכל האתרים, והכול עובר טוב, אתה עוד אומר, ניקח את זה גם פה, נתגלח על זה עוד פעם.
<ליאור הינקוס:>
לא מייבאים דווקא מאירופה, מייבאים גם מסין עם הצהרות של יצרנים סינים, ואני לא יודע בדיוק מי בודק את זה. 
<היו"ר יצחק וקנין:>
הסינים מייצרים הכול, נשאר להם רק לייצר בני אדם.
<ליאור הינקוס:>
הסינים יודעים, כמו שאמרו פה קודם, לייצר מוצרים ברמה גבוהה וברמה פחות גבוהה. ההצהרות הן הצהרות, זה מסמכים, אין שום אחריות מול היצרן ומול הציבור בישראל.
<עוזי יצחקי:>
זאת המדיניות, אין מה לעשות. אין לכם מדיניות משלכם, עם כל הכבוד. זאת מדיניות הממשלה – להזכירכם, החלטת הממשלה מינואר 2012. זה חמור מאוד שאתם יושבים פה ומעלים את הדברים האלה בניגוד לגורם שאחראי עליכם, שזה משרד הכלכלה. עכשיו סימסתי למנכ"ל משרד הכלכלה בעניין הזה.

<עוז כץ:>
אדוני היושב-ראש, אני חושב שאנחנו מאמצים את השיטה האירופית, שלמעשה היא מכירה בתעודות. קח אולי את השיטה האירופית, היא מכירה בתעודות, מכירה בבדיקות המעבדה, כשהגורם המקצועי הוא זה שמאשר את חלקי החילוף או המוצרים שאמורים להיכנס למדינה. זה אימוץ של אותה שיטה ואותה תפיסת עבודה, כשהגורם המקצועי הוא זה שדורש את המפרטים, רואה שזה עומד בתקן, ונותן את האישור לזה שהמוצר יכול להיכנס בלי עוד בדיקה בדרך.
<ליאור הינקוס:>
מי הגורם המקצועי?

<עוז כץ:>
משרד התחבורה, הוא הגורם המקצועי, אחראי על הבטיחות.

<עוזי יצחקי:>
משרד התחבורה. אנחנו אחראים, לא אתם.

<אבנר פלור:>
אדוני היושב-ראש, יש לי הצעה שאולי יכולה להקל. אני מבין שעיקר הבעיה כרגע זה הנושא של סעיף קטן (ב)(2), "היצרן הצהיר", אז חשבתי ואני רוצה לשאול את היבואנים, גם יבואני הרכב וגם יבואני חלקי החילוף, שבמקום "היצרן הצהיר" נכתוב "היבואן הצהיר כי דגם מוצר התעבורה משווק בארה"ב 12 חודשים לפחות בעת היבוא". יקי, ההצהרה של היבואן, על סמך מה היא תתבסס?

<היו"ר יצחק וקנין:>
עדיין זה לא - - -
<אבנר פלור:>
זה ייתן מענה, אדוני היושב-ראש, כי גם בפסקה (3) זה לא היצרן, זה היבואן.
<עוזי יצחקי:>
זה מאוד מקל.
<אבנר פלור:>
זה מקל, כי היבואן מצהיר.

<קריאה:>
מאוד מקל. מאוד מקל.

<עוזי יצחקי:>
הנה, הנה, הם אומרים בעצמם.

<לאה ורון:>
מקל, כי הוא לא יצטרך לרוץ אחרי השלטונות שם.

<יעקב אנוך:>
אני לא מבין את השאלה. 

<אבנר פלור:>
יקי - -

<יעקב אנוך:>
אני יכול לענות?

<היו"ר יצחק וקנין:>
כן, יקי, אתה תמיד יכול לענות.
<אבנר פלור:>
- - אני אציג - - -

<יעקב אנוך:>
הבנתי מה אמרת, אני רק לא מבין את השאלה.
<היו"ר יצחק וקנין:>
זאת הפינה – מה השאלה...

<יעקב אנוך:>
האם אתה רוצה לוותר על הצהרת היצרן ולהחליף אותה בהצהרת יבואן?

<אבנר פלור:>
לא, לא, לא.

<דרור וגשל:>
רק לגבי כמה זמן זה משווק.
<אבנר פלור:>
רק לגבי כמה זמן שזה משווק. במקום שהיצרן יצהיר שזה משווק 12 חודשים, היבואן יצהיר.
<יעקב אנוך:>
איזה יצרן?

<אבנר פלור:>
היבואן.
<יעקב אנוך:>
איזה יבואן? היבואן בישראל?

<אבנר פלור:>
כן, כן, כן. בישראל.

<יעקב אנוך:>
מה אתה אומר לי? קודם כול, מי שהיה אמור להצהיר בארצות-הברית – אתה מדבר על חלפים שהגיעו לארצות-הברית ביבוא כזה או אחר בין השאר, נכון?
<אבנר פלור:>
אני מדבר על חלקים שמגיעים לפה בתקינה אמריקאית ואמורים להיות משווקים בארצות-הברית 12 חודשים.
<יעקב אנוך:>
לא, לא, לא. אל תדלג על השאלה שלי. אתה מדבר על חלקים שיוצרו בארצות-הברית וכאלה שלא יוצרו בארצות-הברית והגיעו לארצות-הברית. אני טועה?
<דרור וגשל:>
אתה צודק.

<היו"ר יצחק וקנין:>
אתה צודק. אתה צודק.

<יעקב אנוך:>
יופי. איך אתה רוצה שהיבואן בישראל יצהיר על משהו שיוצר בסין, נסע לארצות-הברית, אתה מדלג על כל השלב - - -
<עוזי יצחקי:>
משווק 12 חודשים. זה לא על התקן.
<יעקב אנוך:>
הבנתי. הבנתי. זה מה שאני עונה.
<עוזי יצחקי:>
זה מה שאנחנו רוצים.

<קריאה:>
- - -

<יעקב אנוך:>
זה משנה, ודאי שזה משנה.

<היו"ר יצחק וקנין:>
רק רגע. רק רגע.

<יעקב אנוך:>
אני אגיד לך למה זה משנה - - -

<היו"ר יצחק וקנין:>
יקי, יש לך עוד משהו לומר?

<יעקב אנוך:>
כן, כן. אני אגיד לך למה זה משנה, אדוני היועץ המשפטי.

<לאה ורון:>
איך היבואן ידע שזה משווק בארצות-הברית 12 חודשים?

<עוזי יצחקי:>
 הוא יודע.
<קריאה:>
הוא יודע לפי הסוכן שלו. הוא קונה את זה מסוכן.

<יעקב אנוך:>
חברים, אתם תפתחו מסלול של הלבנת חלקים בארצות-הברית, זאת אומרת, להעביר אותם בסיבוב דרך ארצות-הברית ולהביא לישראל.
<אבנר פלור:>
מה אתה מציע? אני לא מבין.

<היו"ר יצחק וקנין:>
אתה יודע מה אתה מזכיר לי, יקי? אני זוכר שהייתי חבר כנסת חדש ב-1996, היתה לנו בעיה עם האיחוד האירופי, הביאו יין מצ'ילה, קנו אותו ב-40 סנט, הכניסו אותו לישראל, הוציאו אותו לאירופה כיין ישראלי. עלו על זה באירופה, ואל תשאל איזה סיפור היה לנו באותה שנה. אני זוכר, הייתי חבר כנסת חדש. יין ישראלי, נתנו לו יורו, נגמר הסיפור.
<יעקב אנוך:>
אבנר, ההצהרה צריכה להיות הצהרה אמריקאית, על הצהרה אמריקאית אני יודע לסמוך, על הצהרה אחרת אני לא יודע לסמוך.
<זאב פרידמן:>
אדוני היושב-ראש, הוועדה באורח מסורתי גם בישיבה הקודמת נלחמת בהצעת החוק הזאת בהצהרות שלא ניתן להצהיר ממקור ראשון, ממקור של ידיעה. אני לא חושב שפה צריך להמיר את ההצהרה של מי שיודע את המידע ממקור ראשון. זה דבר בלתי מתקבל על הדעת. אני חושב שזה דבר אלמנטרי שמי שמצהיר יצהיר על מה שהוא יודע ולא על מה שאמרו לו או מה שמגיע מכל מקום אחר.
זאת ועוד, אני חושב שאפשר למצוא לזה פתרון ותחלופה. אני מתנצל שאני מציע את ההצעה הזאת, ואני חושב שהיא הצעה מצוינת, כשנחיל את החלק הפלילי, נחיל את השיטה האמריקאית, ומי שמצהיר הצהרות יקבל 25 שנה בכלא, אז נוכל אולי אחרי תקופת ניסיון לסמוך גם על הצהרות של ישראלים.

<רונן לוי:>
אתה מגזים, לא?

<היו"ר יצחק וקנין:>
מקובל עלי מה שאתה אומר. כרגיל פרידמן אומר דברי חוכמה.

רבותי, עדיין הבטן שלי בעניין של האמריקאים, ועוד הבנתי שהשגרירות שלחה מכתב וכתבה למה אנחנו - - - 
<דרור וגשל:>
אדוני, לא ראינו את המכתב מהשגרירות האמריקאית. נשמח לקבל אותו. אנחנו חושבים שהדרישה פה היא דרישה לגמרי לגיטימית. אנחנו לא מוכנים לקבל פה מוצרים שהם לא בטיחותיים. זה מה שהדרישה הזאת אומרת.
<היו"ר יצחק וקנין:>
אדוני, אם הם לא בטיחותיים בארצות-הברית, על מה אתה מסתמך? אם הם משווקים בארצות-הברית, מה הבעיה?
<דרור וגשל:>
יכול להיות שעדיין לא גילו שהם לא בטיחותיים, כי כל מה שיש זה הצהרה.
<אורן גלעדי:>
כבר 12 חודשים זה משווק.
<דרור וגשל:>
12 חודשים זה משווק - -

<שרית זוכוביציקי-אור:>
זה כלום לתלונות צרכנים.

<דרור וגשל:>
- - עכשיו זה בחקירה, יכול להיות שיבדקו את המוצר ויגיעו למסקנה שהוא לא עומד בתקן. 

<שרית זוכוביציקי-אור:>
זו דרישה מאוד בסיסית. אתם תייבאו לישראל דברים שיש לגביהם חקירה או שיש להם recall? אז מה הבעיה. מלכתחילה אני מניחה שיבואן יעשה את זה באופן טבעי. זאת אומרת, כשהוא בוחר לייבא סחורה, הוא לא ייבא דברים שיש לגביהם תלונות או שיש recall. אחר-כך זה משית עליו עול.
<היו"ר יצחק וקנין:>
אני מסכים אתך לחלוטין.

<שרית זוכוביציקי-אור:>
לכן לעשות את הבירור הזה, שהוא בירור שממילא מתקיים.

<היו"ר יצחק וקנין:>
האם בארצות-הברית הדבר הזה לא מתקיים?
<שרית זוכוביציקי-אור:>
מה "לא מתקיים"?

<היו"ר יצחק וקנין:>
בארצות-הברית לא מתקיימת כל הביקורת הזאת, כל הבדיקה הזאת לגבי ה-recall, לגבי הכול? זה לא מתקיים? לא יעלה על הדעת שזה לא מתקיים.

<שרית זוכוביציקי-אור:>
זה מתקיים, אבל אנחנו רוצים שיגיעו לפה ככל הניתן נקיים.

<קריאות:>
- - -

<היו"ר יצחק וקנין:>
רבותי, יותר מדי רעש יש בחדר הזה. 

<זאב פרידמן:>
- - -

<קריאה:>
- - -

חבר'ה, אל תנהלו דו-שיח פה. פרידמן. כל מי שרוצה לדבר, אני מאפשר לו, יש לי הרבה סבלנות, אבל אל תנהלו דו-שיח ביניכם, כי זה גם לא עוזר לדיון כשאתה אומר משהו, ואני לא שומע. אנחנו רוצים להבין פה את הדברים.
<שרית זוכוביציקי-אור:>
אנחנו רוצים להביא מוצרים ככל הניתן נקיים מתלונות ומ-recall. אני מניחה, שכאשר אתם עושים את הבדיקה, לא תביאו מוצר שיש חשש שיש לגביו recall, ואז תתעסקו אתו אחר-כך, תתחילו לאסוף מוצרים, להחליף, לתת תחתם מוצרים אחרים. רק לזה, לדעתי יש עלויות ניכרות. אני מבינה שלכם זה לא גורם הכבדה, אני מניחה שזו פרוצדורה שאתם עושים ממילא לפני שאתם מייבאים מוצרים לפה, בוחרים איזה סוג מוצר לייבא. אני חושבת שזו דרישה משלימה יחסית קלה שניתן לעמוד בה בנקל.
<היו"ר יצחק וקנין:>
רק רגע, שרית. תעצרי. מי פה מייבא חלקים מארצות-הברית? אתה יכול להגיד לי איך זה פועל.

<גדעון רייס:>
אני מלשכת המסחר. הסיפור הוא כזה, הדרישה לקבל אישור מהיצרן אם מוכרים 12 חודש פחות או יותר בארצות-הברית זו דרישה ישראלית, קודם כול, אין דבר כזה בכלל. היצרן האמריקאי בכלל לא מכיר את זה. יצרן אמריקאי נמצא במקום שונה לגמרי מהלקוח שלו ישראל, קודם כול, בגלל ממדי השוק והתקנים שיש פה, והרבה יצרנים אמריקאים מסרבים היום לספק לישראל בגלל כל החסמים שיש להם. אם נגיש להם עכשיו את הדרישה הזאת להביא אישור של 12 חודש בארצות-הברית – אם יש לי קשר ישיר עם היצרן, ספק אם אני אוכל לקבל, בייחוד מיצרנים גדולים כמו דלקו, כמו שברולט, או כמו קרייזלר – אני בטוח שאני לא אוכל לקבל דברים כאלה. הם צריכים להעביר מסמכים בתוך המחלקות המשפטיות שלהם. זה חסם. אין סיכוי להביא. אם אני בכלל לא עובד מול היצרן ועובד כיבואן מקביל, על אחת כמה וכמה אין לי סיכוי להביא. לכן הפתרון הוא, פתרון שבזמנו הצענו כבר כמה פעמים למשרד התחבורה ובחלק מהתחומים הוא דווקא אימץ את זה, שתיקחו את ההצהרה של היבואן, תיקחו ממנו חבות מסוימת – הצהרה חתומה, נוטריון, עורך-דין וכל זה ​– אם יש בעיה יש אפשרות לגשת ישירות ליבואן ולא צריכים לחפש את היצואן בארצות-הברית או את היצרן בארצות-הברית, כשהגישה של משרד התחבורה או כל גורם אחר היא משימה הרבה יותר קשה, ואני חושב שזה פתרון הרבה יותר פרקטי.
<שרית זוכוביציקי-אור:>
מה לגבי הדרישות הנוספות?
<היו"ר יצחק וקנין:>
איך שזה מנוסח כרגע זה בעייתי לדעתך?
<גדעון רייס:>
מאחר שנדרשת פה הצהרה מהיצרן זה מאוד-מאוד בעייתי. מבחינתנו זה חסם. הדבר הכי נכון הוא הצהרה של היבואן חתומה עם סוג של איזה התחייבות - - -
<שרית זוכוביציקי-אור:>
מה לגבי הדרישות הנוספות?
<גדעון רייס:>
אין שאלה של recall, יש בקרה על ה-recall, גם משרד התחבורה יודע על ה-recall, יש לו גם המידע שלו על recall. אני לא חושב שיש בעיה. כמו שעד עכשיו לא היתה שום בעיה בדברים האלה, אין שום סיבה שתהיה להבא.

<היו"ר יצחק וקנין:>
לגבי ה-recall אין לכם בעיה, אני מבין.
<גדעון רייס:>
לא. אין שום בעיה. משרד התחבורה מרושת היטב, הוא יודע בדיוק את כל מקורות ה-recall.

<היו"ר יצחק וקנין:>
שרית, הצעת לשנות מהיצרן ליבואן?
<עוזי יצחקי:>
כן.

<עוז כץ:>
אפשר לשנות תצהיר.
<שרית זוכוביציקי-אור:>
את התצהיר כבר סידרנו. יש תצהיר שבו הוא אחראי שהמוצר תקין, שמה שבפנים - - -

<היו"ר יצחק וקנין:>
אוקיי. אנחנו נשנה את זה. אני מבקש עוד משהו מהמשרד, אם אפשר לישיבה הבאה, אם אתם יכולים להביא לנו התייחסות מקצועית בכתב ביחס להבחנה בין התקנים האירופים לאמריקאים לעניין רישיון יבוא, וכן אם יש, להתייחס לתקנים ממדינות אחרות כמו סין או לתקנים מדינתיים אמריקאיים, וכן התייחסות ממשרד הכלכלה להבחנה הזאת מבחינת הסכמי הסחר של מדינת ישראל. אם אפשר, להעביר לנו משהו כתוב, כדי שנוכל להיות רגועים עם מה שאנחנו עושים בסעיפים האלה. 

<עוזי יצחקי:>
בסדר גמור.

<היו"ר יצחק וקנין:>
רבותי, אני עושה הפסקה של דקה וחצי.
<(הישיבה נפסקה בשעה 12:15 ונתחדשה בשעה 12:20.)>
<היו"ר יצחק וקנין:>
רבותי, אני מחדש את הישיבה. איתי, רשות הדיבור שלך. מכון התקנים, אני מבין שהבעיה שלכם זה יותר משרד הכלכלה ולא משרד התחבורה.

<יוסי סקורניק:>
אין לנו בעיה עם הדרישות האלה.
<איתי עצמון:>
אני אעלה מספר שאלות והערות ספציפיות לסעיפים השונים. לגבי פסקה (2), שעניינה מסירת הצהרה בנוסח שקבע השר, אני שואל שוב, והשאלה הזאת עלתה גם ביחס לרישיון הסחר עם ישראל. האם בהצהרה הזאת מבקש הרישיון צריך להצהיר כי הוא יפעל לפי דין, דהיינו, לפי הוראות החוק הזה או שמדובר כאן על קביעה של חובות חדשות, מהותיות בנושאים שלא מוסדרים כאן? האם מדובר בפעולות לפי דין? יש כאן התייחסות למשל לתקלת בטיחות סדרתית, יש כאן התייחסות לבטיחות והתאמה לדגם של מוצר תעבורה שאושר ליבוא – כל הנושאים האלה מוסדרים או שיהיו מסודרים בחוק עצמו? לשם מה נדרשת ההצהרה?
<שרית זוכוביציקי-אור:>
לא מדובר בחובות שאנחנו מטילים אחר-כך על יבואנים או על סוחרים, אלא אנחנו, כמו שהסברתי, נותנים רישיון יבוא פתוח, ואנחנו צריכים לוודא כשהיבואנים משיטים סחורה על-פי רישיון היבוא, שהם יעשו את הבדיקות, לא בדיקות על-פי דין, בדיקות שהסחורה שנמצאת שם היא הסחורה שאישרנו לייבא, היא הסחורה שאין בה תקלות. אנחנו לא מבקשים שהם יצהירו שזה תקין, אלא שהם יעשו הכול כדי להבטיח שמה שיש שם תקין ושזה הדגמים שאישרנו ליבוא. זה לא חובות על-פי דין, ה-recall וכו', זה חובות - - -
<איתי עצמון:>
אני מפנה את תשומת לבך למה שכתוב בפסקה (2), ומה שכתוב "מתכתב" עם ההוראות המהותיות שבחוק. 
<שרית זוכוביציקי-אור:>
רק לגבי תקלת הבטיחות הסדרתית.

<איתי עצמון:>
כתוב כאן גם התאמה של דגם מוצר התעבורה שאושר ליבוא, אני מניח שאלה ההתאמות לדרישות התקינה, אם אני מבין נכון.
<שרית זוכוביציקי-אור:>
לא, זה לא - - -

<איתי עצמון:>
על מה מדובר?

<שרית זוכוביציקי-אור:>
לא, שוב. אלה שני דברים שונים. התאמה לדרישות התקינה אנחנו עושים פעם אחת כשאנחנו נותנים את רישיון היבוא, אחר-כך לא ניגשים אלינו יותר, ועם רישיון היבוא שנתנו פעם אחת לשנה הם ממשיכים לייבא את הסחורה, ואנחנו צריכים לוודא כדרישה נפרדת ועצמאית שהם יעשו כל מה שהם יכולים כדי להבטיח שמה שנכנס למכולה זה מה שאישרנו והוא תקין. זה הכול.
<איתי עצמון:>
איך שהפסקה הזאת מנוסחת כרגע לא כל-כך ברור שהיא מתייחסת לחובה כללית ולא לחובות שקבועות בהצעת החוק. אני גם מזכיר לגבי רישיונות רכב, שנקבעו נושאים ספציפיים, שלגביהם מבקש הרישיון צריך למסור הצהרות בנושאים מאוד-מאוד ספציפיים או להעביר הצהרות של יצרן רכב במדינת חוץ או להצהיר בעצמו, אבל ממש בנושאים נקודתיים, וכאן זה מאוד-מאוד רחב. השאלה אם לאור מה שאת אומרת כאן, אם אין צורך לעשות התאמות בנוסח של פסקה (2)?
<שרית זוכוביציקי-אור:>
אפשר לעשות התאמות. המטרה היא להבטיח שמה שמגיע לישראל על סמך רישיון היבוא, שהוא רישיון פתוח, יהיה תקין בלי תקלות ומתאים למה שאישרנו. זאת אומרת, להטיל את האחריות עליהם לעשות כל מאמץ שמה שבפנים הוא מה שאישרתי ואין בו תקלות כחובה נפרדת והמאמץ שהם יעשו בכל פעם שהם משיטים סחורה לישראל נוכח רישיון היבוא שאני נתתי.
<איתי עצמון:>
את הסיפה "וכי לא נתגלתה לגביהם תקלת בטיחות סדרתית" יש למחוק לפי מה שאת אומרת?
<שרית זוכוביציקי-אור:>
אפשר למחוק. החובה ל-recall היא חובה, מה לעשות, כשנתגלה recall. פה החובה היא אחרת, אל תשיט סחורה שאתה יודע שיש עליה recall. לעניין ה-recall החובות שקבענו הן מה קורה כשמתגלית תקלת בטיחות סדרתית במוצרים שכבר נמצאים פה.
<איתי עצמון:>
לגבי המוצרים שעומדים בדרישות תקינה של ארצות-הברית יש הצהרה בעניין recall.
<דרור וגשל:>
כן, אבל זה כשאתה מקבל רישיון יבוא, אחר-כך קיבלת רישיון יבוא, ייבאת עוד מוצר, אחרי שלוש שנים היה recall.
<איתי עצמון:>
סליחה, תקראו. "וכי לא נתגלתה לגביהם תקלת בטיחות סדרתית". אני, כמבקש רישיון, אמור להצהיר שלמיטב ידיעתי אני יודע שלגבי המוצר הזה אין recall. זה מה שכרגע כתוב כאן.
<שרית זוכוביציקי-אור:>
שימו לב, recall זה גם בפס יצור.
<איתי עצמון:>
לא מדובר על חובות שיחולו על בעל הרישיון בעת תקופת הרישיון.

<שרית זוכוביציקי-אור:>
נכון.

<דרור וגשל:>
פה הניסוח לא ברור. אולי פה הניסוח בעייתי. ברור שזו לא אותה דרישה שדרשנו במפורש. הכוונה היא לא להביא מוצרים שנתגלה לגביהם recall.
<שרית זוכוביציקי-אור:>
ב-recall לא כל פס הייצור יוצא פגום, לא כל מה שיוצר על-פי הדגם הוא פגום. אם מדובר בפס ייצור פגום, אל תכניס אותם למכולה, מאותו דגם שאישרתי. תקנו אותי אם אני טועה, יכול להיות דגם שלגבי יצרת ייצור מסוימת של אותו דגם יש recall ובסדרה הבאה אין, כי זה היה בשעת ייצור, משעה עד שעה, שזה לא יהיה במכולה. אישרתי את הדגם והדגם בסדר.
<דרור וגשל:>
האמת היא שזה כתוב. כתוב מוצרים "שייובאו על-ידו". זה מה שכתוב.
<שרית זוכוביציקי-אור:>
הכוונה היא שלא ישיטו סחורה פגומה, על סמך רישיון היבוא העקרוני שנתתי להם, הפתוח. גם recall זה רלוונטי, כי recall יכול להתייחס לסדרת ייצור של אותו דגם. אם הם ידעו, שלא ישימו את זה במכולה.
<איתי עצמון:>
אנחנו בכל זאת במסגרת של חוק שכולל הרבה מאוד סעיפים והרבה נושאים. השאלה מדוע למשל לא קבעתם הוראה כזאת לעניין רכב. האם לעניין יבוא רכב לא צריך להצהיר שהמייבא יעשה כל שביכולתו כדי להבטיח את התקינות? אני אומר כאן, מכיוון שאנחנו כן עוסקים במטריה - - -
<שרית זוכוביציקי-אור:>
לגבי רכב, אני בפוזיציה אחרת. רכב נרשם בישראל, מוצרי תעבורה לא. היבואן מייבא ואחר-כך אני עושה בדיקה – כל רכב אני רושמת, יש לי סמכות לבטל את הרישיון, אני עושה טסט פעם בשנה.
<איתי עצמון:>
גם כאן אפשר לבטל את הרישיון.
<שרית זוכוביציקי-אור:>
כן, אבל ברגע שהסחורה התפזרה, אין לי מעקב אחריה. ברכב אני במצב אחר לגמרי – כל רכב נרשם, עושה בדיקה לפני רישום, עושה בדיקה אצל היבואן, בדיקתPDI  לפני שהוא נרשם, אחר-כך אני שולטת ברישיון הרכב. זאת אומרת, אני במצב אחר לגמרי מאשר רישיונות היבוא למוצרי תעבורה. אני יכולה לשלוט, יש לי פה כמובן סעיפים שמחייבים את הסוחרים לאסוף סחורה, לעקוב אחריה, לאסוף כמה שניתן. במוצרי תעבורה אני במצב אחר, אני לא רוצה שהם יעמיסו במכולות סחורה פגומה. הם יעשו כל מה שהם יכולים לעשות כדי למנוע את זה.
<איתי עצמון:>
כלומר, התשובה שלכם שבעצם מדובר כאן על חובות אחרות, לא חובות לפי החוק. כלומר, הוא מתחייב לעשות את כל הפעולות הדרושות כן להבטיח את התקינות של המוצרים.
<שרית זוכוביציקי-אור:>
נכון. בקבלת הרישיון נעשית בדיקה חד-פעמית, אבל היבוא הוא יבוא שוטף על סמך זה.
<איתי עצמון:>
לכן יש חובות שחלות על בעל הרישיון. לא כל-כך הבנתי.
<שרית זוכוביציקי-אור:>
בעל רישיון הסחר, אבל אני פה רוצה לתפוס את בעל רישיון היבוא.

<איתי עצמון:>
יש גם חובות שיחולו על בעל רישיון היבוא.

<שרית זוכוביציקי-אור:>
נכון. מה שאני עושה, אני רוצה שהחובות יחולו גם בשלב היבוא ואחר-כך גם בשלב הסחר. לפעמים יש חפיפה, ולא סתם, כדי שאם מישהו הצליח לעקוף אותי בשלב היבוא, אני אתפוס אותו בשלב הסחר. אני צריכה לראות בשרשרת שהמוצרים תקינים.

<יורם בונן:>
אם יורשה לי, אדוני, יכול להיות שהבעיה נובעת מזה שיש פה ערבוב בטרמינולוגיה בין הצהרה להתחייבות. החלק הראשון של הפסקה הוא התחייבויות, הם ינקטו בכל הפעולות הנדרשות, ובסוף פתאום זה הופך להיות הצהרה על מצב עובדתי, שלהבנתי גם אין לה כל-כך משמעות במועד קבלת הרישיון. 
<שרית זוכוביציקי-אור:>
מה למשל?

<יורם בונן:>
שרית, אולי אפשר גם את הסיפה לנסח באופן שהם יפעלו כדי להבטיח שלא לייבא מוצרים שנתגלו לגביהם תקלות סדרתיות, ואז זה לא הצהרה, אלא הכול זה התחייבות. יכול להיות שלזה אתם מתכוונים.
<שרית זוכוביציקי-אור:>
במקום הצהרה התחייבות? אבל זה התחייב בכתב. 

<יורם בונן:>
לא, לא. זה לא מה שאמרתי.

<שרית זוכוביציקי-אור:>
לא הבנתי.

<יורם בונן:>
זה לא מה שאמרתי. אמרתי שהסיפה לא תנוסח כהצהרה - - -

<שרית זוכוביציקי-אור:>
הסיפה של איזה סעיף?

<יורם בונן:>
של פסקה (2), שהיא לא תנוסח כהצהרה על זה שלא נתגלו תקלות בטיחות סדרתיות, אלא כהתחייבות שלא לייבא מוצרים שנתגלו לגביהם תקלות בטיחות סדרתיות.
<דרור וגשל:>
הוא מסר הצהרה שהוא מתחייב, כלומר, הכול זה התחייבות. יכול להיות שהצורה פה לא נכונה.
<יורם בונן:>
קודם כול, תסלחו לי, אבל  - - -

<דרור וגשל:>
 - - -

<יורם בונן:>
יפה, אבל הסיפה לא מתחברת לעניין הזה, כי פתאום זה הופך להיות הצהרה על מצב עובדתי, שגם מבחינתכם אני מבין שזה לא מה שאתם רוצים לקבל, כי אין לזה משמעות. הרי מה עם המוצרים שהוא יביא מחר?
<שרית זוכוביציקי-אור:>
לא, זה מוצרים שהוא מביא. זה בדיוק לא נכון. זה רק מצב עובדתי. רישיון היבוא ניתן חד-פעמי - - -

<היו"ר יצחק וקנין:>
חבר'ה, אל תדברו ביניכם, שרית כרגע מדברת. כן, שרית, תחזרי על מה שאמרת.

<שרית זוכוביציקי-אור:>
רישיון היבוא הוא דבר שניתן בתחילת שנה. הוא התחייב לי, כשאני נותנת לו את רישיון היבוא, שבכל פעם שהוא עושה בו שימוש שמה שהוא משיט יהיה תקין ושאין בו תקלות בטיחות. זה נראה לי בסיסי, אחרת בכל משלוח אני אבקש שהוא יגיש בקשה לרישיון יבוא. אתה רוצה להביא 100 חתיכות? תבקש ממני רישיון יבוא, אני אבדוק עוד פעם את המסמכים. לא, אני מאמינה לך, אני בודקת חד-פעמי, נותנת לך רישיון פתוח, אל תכניס לי סחורה פגומה.

<אבי גונן:>
דרך אגב, היום זה מתבצע בכל משלוח.

<שרית זוכוביציקי-אור:>
אני מניחה, דרך אגב, שאתם לא רוצים להתעסק עם הסחורה הזאת. זה בדיקות אל"ף-בי"ת שאתם עושים - - -

<אבנר פלור:>
זה הקלה להם.

<היו"ר יצחק וקנין:>
כן, אדוני.

<גדעון רייס:>
מנקודת המבט של היבואנים הבקשה הזאת וההנחיה הזאת בהחלט מקובלת ואין לנו שום בעיה.

<היו"ר יצחק וקנין:>
כן, אדוני.

<גבי דובינסקי:>
אני נציג יבואני הצמיגים. בנושא של ה-recall יש לנו בעיה בנושא של הפרלל - - -
<היו"ר יצחק וקנין:>
מה זה "פרלל"?

<גבי דובינסקי:>
היבוא המקביל, שאין לנו מעקב.

<אבי גונן:>
עוד לא הגענו לזה.
<גבי דובינסקי:>
בנושא הספציפי הזה מדובר על הכול. עוד לא הגעת לזה?

<אבי גונן:>
לא, עדיין לא.

<היו"ר יצחק וקנין:>
עוד הערות? איתי.

<איתי עצמון:>
כרגע אני לא מתייחס לנושא של דרישות התקינה האירופיות והאמריקאיות, כי זה נושא שיתייחסו אליו כאן בהרחבה ויהיו לי גם הערות לגביו. לגבי פסקת משנה (ג), כתוב כאן "לגבי דגם מוצר תעבורה שסומן עליו כי הוא עומד בדרישות תקינה של האיחוד האירופאי וגם בדרישות תקינה פדראליות". האם מדובר על סימון לפי דרישות התקינה? האם בהכרח יש סימון?
<אבנר פלור:>
כן, לפי דרישות התקינה. התקינה מגדירה את הסימון.

<איתי עצמון:>
מה קורה במקרה כזה של מוצר שעומד בתקינה אירופית ואמריקאית?
<אבנר פלור:>
אנחנו מבקשים שהוא יביא את התיעוד האירופי.
<איתי עצמון:>
מה הסיבה לכך?
<אבנר פלור:>
כמו שהסברנו, שיש שוני בין השיטות, בין השיטה האירופית לבין השיטה האמריקאית, ואם יש מוצר שכבר עומד בשתי השיטות, עדיף שיביא מבחינתנו, בהיבט המקצועי, עדיף שיביא לפי התיעוד האירופי מבחינת המהות עצמה, שלא יצטרך להגיש טפסים ומסמכים נוספים.
<איתי עצמון:>
לגבי פסקת משנה (ה). מדובר כאן על דרישות בטיחות ואיכות שייקבעו בתקנות שיתקין שר התחבורה בהסכמת שרי האוצר והכלכלה. סעיף דומה אושר כאן לגבי ייצור מוצר תעבורה, אם אינני טועה. נכון? דרישות איכות ובטיחות. אבל לגבי ייצור מוצרי התעבורה דובר על כך שהתקנות יתבססו על מפרט שאושר על-ידי מכון התקנים. לאלו דרישות איכות ובטיחות אתם מכוונים כאן?
<אבי גונן:>
קודם כול, דרישות איכות זה הדרישות הרגילות של ISO. יש 9001/2008 ISO ו-ISO TS שזו איכות שדורשים יצרני הרכב. לגבי דרישות בטיחותיות, יש דרישות תקן, כמו למנופים, יש EN, שהוא לא תמיד סגור בדירקטיבה. יש במות הרמה למשל שהן סגורות תחת EN, שזה סטנדרט אירופי, והוא לא סגור תחת הדירקטיבה. לכן אנחנו רוצים שתהיה לנו היכולת לקבוע את אותו תקן שמקובל באירופה, והוא לא תמיד סגור.
<איתי עצמון:>
אתם מדברים על החלת תקנים זרים ממדינות אחרות, לא על תקנים ישראליים או על מפרטים ישראליים.
<אבי גונן:>
לא.

<שרית זוכוביציקי-אור:>
אתה יכול לעשות גם דרישה ישראלית. אתה יכול להוסיף הכול. הבסיס יהיה - - -
<איתי עצמון:>
האם יש היום דרישות כאלה רלוונטיות?
<שרית זוכוביציקי-אור:>
האם יש לכם מפרטים ישראליים?

<אבי גונן:>
יש מפרט למשל כמו לאבוב, שזה פנימית של צמיג, יש לו מפמ"ח, שזו גם דרישה שהיא לא מוסדרת בתקן, והיא תחת אותה קטגוריה.
<איתי עצמון:>
מדוע כאן לא כתוב בהתבסס על מפרט, בין היתר, שאושר על-ידי מכון התקנים? כאן השארתם את זה מאוד פתוח.
<שרית זוכוביציקי-אור:>
נכון, כי אנחנו לא רוצים להגביל את שיקול הדעת שלנו. מתי נעשה שימוש במסמך הזה? רוב מוצרי התעבורה שנמצאים ברשימה, יש להם תקן בין-לאומי, אם יש מוצר כזה, שאנחנו הרי בחרנו להכניס אותו, סימן שאנחנו חושבים שהוא בטיחותי. אם אין לו תקינה בין-לאומית, נקבע לו הוראות, שהמטרה שלהן היא להבטיח את הבטיחות למוצר שחשבנו מלכתחילה שהוא רגיש. אנחנו לא רוצים לכבול את שיקול הדעת שלנו דווקא במפמ"ח או בתקינה ישראלית או בתקינה בין-לאומית. אני מניחה שלא נמציא את הגלגל ונסתמך על משהו שקיים. אם ממילא אנחנו הולכים לפרוצדורה של תקנות, חבל להגביל את שיקול הדעת.
<היו"ר יצחק וקנין:>
שוב פעם, אין לו תקינה, אין לך עליו את התקינה של ארץ המוצא.
<שרית זוכוביציקי-אור:>
אין תקינה בכלל.

<היו"ר יצחק וקנין:>
אין בכלל תקינה, עוד יותר גרוע. את אומרת שאני מכניס את המוצר הזה בלי שום תקינה, ואני לא נותן ביקורת פנימית שלנו פה על אותו מוצר.
<דרור וגשל:>
להיפך, בדיוק זה מה שזה בא לפתור. בגלל שאין עליו שום תקינה, השר יקבע תקינה ייחודית לישראל.
<היו"ר יצחק וקנין:>
בתקנות.

<דרור וגשל:>
בתקנות, באישור שר הכלכלה ושר האוצר, כדי למנוע שזה לא יהיה על כל מוצר.

<שרית זוכוביציקי-אור:>
אני אסביר. לו חשבנו שהמוצר הזה לא צריך פיקוח ובקרה, הוא בכלל לא היה פה. זה מוצר שחשבנו שהוא רגיש, אין לגביו תקינה בין-לאומית, עדיין רצינו לפקח - - -
<איתי עצמון:>
ואין גם תקינה ישראלית.

<שרית זוכוביציקי-אור:>
אין תקינה ישראלית. נכון. אם היתה תקינה ישראל רלוונטית או עדכנית, סביר להניח שהיינו מוסיפים אותה לאותה רשימה.
<היו"ר יצחק וקנין:>
הבנתי.

<שרית זוכוביציקי-אור:>
במקרים הבודדים, לדעתי ארבעה – כמה יש כאלה?

<אבנר פלור:>
ארבעה-חמישה. רישיון סחר אנחנו מבקשים.
<שרית זוכוביציקי-אור:>
ארבעה-חמישה מוצרים שחשבנו שאי-אפשר להשאיר פתוח, זאת אומרת, שרק יסחרו בהם כדין וייכנסו לישראל באופן חופשי. הם נמצאים ברשימה, נקבע לגביהם דרישות בטיחות מינימליות, רק כדי למנוע קטסטרופה. לא קטסטרופה - - -
<אבנר פלור:>
לא קטסטרופה, שנדע את מקור הרכש, שנדע על מי מדובר, הכתובת שלו של היבואן, מיהו, מהו.
<שרית זוכוביציקי-אור:>
למנוע שזה ייכנס חופשי.

<עוז כץ:>
רק אציין שמדובר במקרים חריגים. יש עיקרון ההתאמה לעולם, גם דרישות התקן וגם השיטה. יש פה כנראה מקרים ייחודיים שמשרד התחבורה רוצה לאפשר לעצמו לדרוש אותם מהסיבות הבטיחותיות שהוא רואה, ולכן זה באישור - - -
<שרית זוכוביציקי-אור:>
יש לנו שלייקעס – שר האוצר ושר הכללה. תאמינו לי, זו משוכה שקשה לעבור. 

<היו"ר יצחק וקנין:>
עוד הערות יש פה? רבותי, אני בהתלבטות על כל הסעיף הזה. הייתי מעדיף לסיים אותו ולהתקדם, כי יש לו השלכות לגבי כל הפרק.
<שרית זוכוביציקי-אור:>
זה הבסיס.

<היו"ר יצחק וקנין:>
אני חושב בכל זאת, לאור מה שהקריאה פה לאה ולאור מה שביקשתי, אנחנו מבינים שהסעיף הזה מוצה, שמענו את ההערות. הייתי רוצה לישיבה הבאה לקבל התייחסות ולהצביע עליו מייד, אם זה אפשרי. אין פה איזו מטרה לעכב.
<עוזי יצחקי:>
זה יעצור את כל הרצף.

<היו"ר יצחק וקנין:>
זה לא יעצור.

<לאה ורון:>
מה לעשות?

<היו"ר יצחק וקנין:>
תקשיב, אני אומר לכם שזה לא יעצור שום רצף. בעיקרון מיצינו את לב הסעיף הזה. לא נשאר לנו - - -

<עוזי יצחקי:>
הצגנו הכול, כבוד היושב-ראש, אין לנו משהו חדש. יש דברים חדשים?
<דרור וגשל:>
לא הבנתי התייחסות למה.

<איתי עצמון:>
היושב-ראש אמר קודם מה הוא מבקש. הוא אמר בצורה ברורה.
<עוזי יצחקי:>
בואו נעבור דבר-דבר, כבוד היושב-ראש.
<היו"ר יצחק וקנין:>
קראתי לכם את הדברים בצורה ברורה. אני מבקש ממשרד התחבורה להביא לוועדה התייחסות מקצועית בכתב ביחס להבחנה בין תקנים אירופים לאמריקאים, לעניין רישיון יבוא, וכן האם יש להתייחס לתקנים ממדינות אחרות. אתם אומרים שלפעמים מייבאים מסין.
<שרית זוכוביציקי-אור:>
אני אגיד את העיקרון. העיקרון הוא שיש פה שתי תקינות: תקינה אמריקאית ותקינה אירופית. זהו. זו התקינה שלפיה מאשרים יבוא רכב בישראל. הסברנו את ההבדל העקרוני. 

<קריאה:>
 - - - קנדית.

<שרית זוכוביציקי-אור:>
אין תקינה קנדית, יש תקינה אירופית. עוד דבר, המוצרים יכולים לבוא מכל מקום בעולם, לא יצרנו מגבלה לגבי ארץ הייצור או מקום היבוא.
<היו"ר יצחק וקנין:>
העיקר שיהיה אותו מוצר.

<איתי עצמון:>
כן יצרתם הגבלה. אתם צריכים שהוא ישווק בארצות-הברית - - -

<היו"ר יצחק וקנין:>
תן לי רגע. אני רוצה להבין. החלק מיוצר בסין, אתכם לא מעניין שזה מיוצר בסין, אתם אומרים שאתם רוצים לדעת שהאמריקאים לחלק הזה - - -
<שרית זוכוביציקי-אור:>
דרך אגב, מקום היבוא משפיע על דרכי ההוכחה, אבל התקינה - - -
<דרור וגשל:>
לא תמיד.
<שרית זוכוביציקי-אור:>
נכון.

<דרור וגשל:>
בכל מוצרי התעבורה זה לא משפיע.

<שרית זוכוביציקי-אור:>
הכלל פה הוא שיש שתי תקינות: תקינה אמריקאית, תקינה אירופית, כמו ברכב בדיוק.

<היו"ר יצחק וקנין:>
זאת אומרת שכל חלק שהוא Made in China, שעובר אלינו, אני מחייב אותו בתקינה האמריקאית והאירופית.
<שרית זוכוביציקי-אור:>
או. מה שהוא בוחר.
<היו"ר יצחק וקנין:>
אחת משתיים.

<שרית זוכוביציקי-אור:>
אם חלה לגבי המוצר, אז כן.

<היו"ר יצחק וקנין:>
הבנתי. זה ברור לי.

<עוזי יצחקי:>
ההבחנות בין שתי התקינות הסברנו.

<שרית זוכוביציקי-אור:>
כמובן יש סייגים, אם יש תקינה ישראלית רשמית. יש בישראל שתי תקינות שאימצנו ברכב - - - 

<איתי עצמון:>
שאלה נוספת. לגבי דרישות תקינה אמריקאיות, מכיוון שהיושב-ראש חזר לנושא הזה, מדוע מבקש הרישיון צריך להצהיר בכתב שלא פורסמה לגבי המוצר אזהרה או הודעה בדבר חקירה באתרי האינטרנט הרלוונטיים האמריקאיים? האם אתם לא בודקים את זה? הוא מצהיר שידיעה מסוימת פורסמה באתר אינטרנט?
<שרית זוכוביציקי-אור:>
הוא עושה את הבדיקות. אנחנו רוצים להטיל את הנטל על היבואן. הוא יצהיר. כמובן כל בקשה לרישיון יבוא אנחנו בודקים. כיוון שהמידע נמצא באתר האינטרנט, א', שיעשה את הבדיקה - - -
<יוסי סקורניק:>
לנו זה בסדר. אין לנו התנגדות.

<שרית זוכוביציקי-אור:>
אנחנו יודעים. הוא יעשה את הבדיקות כדי שמלכתחילה לא יביא לי מוצרים. אני תמיד אבדוק אותו, אבל מלכתחילה אני רוצה שהוא יעשה את הבדיקה, שלא יביא מוצרים, חבל. כשאתה מגיש בקשה לרישיון יבוא, הרשות בודקת. אנחנו לא כותבים את זה, אבל התיבה הזאת נסתרת. הרשות בודקת להנחת דעתה שמתקיימים כל התנאים. אנחנו עושים לגבי כל אחד מהסעיפים בדיקה. אנחנו לא כותבים את זה, אבל זה ברור. אנחנו רוצים כמובן שגם היבואן שמביא יעשה את הבדיקה מראש, חבל על המאמץ.
<דרור וגשל:>
זה מקובל עליהם.

<איתי עצמון:>
יש שתי שאלות. יש שאלה מה אומרים הגורמים הרלוונטיים ויש שאלה לגבי החקיקה והאם החקיקה ברורה, האם החקיקה ראויה, האם היא עומדת במבחנים חוקתיים. אלה שתי שאלות נפרדות.

<דרור וגשל:>
נכון. אנחנו מדברים על השאלה אם זה חסם או לא חסם. אם יש פה דעה משפטית, נשמח לשמוע מהי. עד עכשיו לא הבנתי מה הבעיה המשפטית פה.
<שרית זוכוביציקי-אור:>
לאור התקינה האמריקאית אנחנו חושבים, א', שזו השלמה נדרשת, ב', היא לא מכבידה.
<יוסי סקורניק:>
מקובל. 

<רונן לוי:>
רק תוסיפו גם את קנדה, שאפשר לייבא משם.
<שרית זוכוביציקי-אור:>
אין תקינה קנדית.

<יוסי סקורניק:>
אנחנו יבואנים של פנסים מטייוואן, שזה כמו סין השנייה. כל הפנסים בתקן אירופי, אין פה מה שיגיע בלי תקן.

<היו"ר יצחק וקנין:>
זה ברור לי. 

עוזי, אני הולך אתך, אני בא לקראתך, תגיד מה שאתה חושב, אני אגיד מה אני חושב אחר-כך - - -
<עוזי יצחקי:>
יש פה פנייה של השגרירות האמריקאית. לאור - - -

<לאה ורון:>
יושב-ראש ועדת הכלכלה, חבר הכנסת פרופ' אבישי ברוורמן, הבטיח לנציגת השגרירות האמריקאית לומר את דברה בדיון ביחס לנושא של יבוא מוצרי רכב.

<עוזי יצחקי:>
לאור מה שעלה פה בוועדה והפתרון שניתן - - -
<לאה ורון:>
משרד המשפטים לא ראה, הוא לא צד לעניין - - -
<דרור וגשל:>
אני רוצה להגיב לטענות.

<לאה ורון:>
לא ביקשו ממך להגיב.

<עוזי יצחקי:>
- - - לאור הפתרונות שניתנו פה והקשר שלנו הישיר והרציף עם אותה נציגה, ואבנר יודע את זה, פעם בכמה חודשים אנחנו נפגשים אתם ומסירים חסמים, אני מבקש - - -
<לאה ורון:>
גברת מריה אנדרוס.
<היו"ר יצחק וקנין:>
לאור מה שאמרת, אני מוכן ללכת לקראתך ולאשר את הסעיף - -

<עוזי יצחקי:>
תודה רבה.

<היו"ר יצחק וקנין:>
- - בתנאי אחד, שיוצא מכתב על-ידי השגרירות שהדבר לובן וסודר. אם אנחנו לא נקבל את המכתב הזה, אנחנו בצרה צרורה. 
<עוזי יצחקי:>
בסדר, אני עכשיו הולך לדבר אתה.

<היו"ר יצחק וקנין:>
אני מקדים את העגלה לסוס.
<עוזי יצחקי:>
זה בסדר.

<היו"ר יצחק וקנין:>
לדעתך זה בסדר.

<עוזי יצחקי:>
לא, לא. אנחנו בקשר אתם. אני רוצה לציין, ויודעים את זה פה כולם, אישרנו את התקינה האמריקאית בחודשים האחרונים, אפשרנו לכלי רכב, אנחנו מאוד פתוחים בעניין הזה, הם יודעים את זה, ואנחנו בקשר רציף אתם.
<היו"ר יצחק וקנין:>
בכל זאת אתה קורא את המכתב, אתה רואה את הדברים. אם הייתי מנהל את הישיבות של הנושא הזה לבד, הייתי יכול לאשר, אבל אני לא מנהל את זה לבד, גם אבישי מנהל חלק, כדי לבוא לקראתכם. אנחנו עושים תורנות בינינו, כדי לקדם את זה.
<עוזי יצחקי:>
אני מבקש לאשר את זה, ואני מצהיר על זה שהעניין הזה עוד היום יוסדר עם השגרירות.

<לאה ורון:>
אני לא מציעה שתיקח על עצמך להצהיר בשם הנציגים של שגרירות ארצות-הברית.

<עוזי יצחקי:>
אני לוקח את זה עלי.

<לאה ורון:>
מר יצחקי, אני מציעה שהוועדה תכין במידה הכי טובה שהיא יכולה את הסעיפים שהיא דנה בהם, והנושא של האישור הפורמלי יתקבל בישיבה אחרת. זה גם לא ראוי לפנות לנציגים ממקום אחר ולומר: תשמיעו את דעתכם, אבל תדעו שכבר אישרנו את הסעיפים.

<היו"ר יצחק וקנין:>
אבישי החזיר להם תשובה - - -
<לאה ורון:>
שהוא מזמין אותם להופיע בוועדה.

<היו"ר יצחק וקנין:>
כן, שהוא מזמין אותם לפה לישיבה.

<לאה ורון:>
זה בסדר גמור שהם יודיעו שאין צורך. הם פגשו אותך, הנחת את דעתם, הכול לשביעות רצונם, ואפילו הקלתם על היבוא מארצות-הברית, אבל לא ראוי לעשות הליך של אישור ולבוא לשגרירות האמריקאית ולומר: כבר אישרנו.
<עוזי יצחקי:>
עם כל הכבוד, גם אנחנו מדינה ריבונית וגם אנחנו יכולים להחליט פה לעצמנו. אם אנחנו המדינה ה-54 של ארצות-הברית, אז נתנהג בהתאם.
<לאה ורון:>
זה הופך את מדינת ישראל למדינה ה-54 של ארצות-הברית?

<עוזי יצחקי:>
עם כל הכבוד, אנחנו לא עצמאים? ארצות-הברית באה וקובעת?

<היו"ר יצחק וקנין:>
אנחנו עצמאים לחלוטין.

<לאה ורון:>
זה לא ארצות הברית קבעה, זה יושב-ראש ועדת הכלכלה של כנסת ישראל קבע. הוא הודיע להם שהוא יזמין אותם לישיבה. זה לא הם קבעו, זה פרופ' ברוורמן הודיע. זה הופך אותנו למדינה - - -
<עוזי יצחקי:>
עכשיו הם לא הוזמנו? הם לא ידעו מהדבר הזה?
<לאה ורון:>
לא, הם לא הוזמנו על-ידינו. לא. התשובה היא לא. הם גם לא קיבלו את הנוסח.
<עוזי יצחקי:>
אבנר היה אתם בקשר רציף, הוא היה אתם בתהליך.

<לאה ורון:>
זה בסדר. תסיימו להכין הכול.

<אבנר פלור:>
נציג השגריר, אלן. אלן מצוי בתהליך.
<עוזי יצחקי:>
אלן הבחור שלהם, שמייצג אותם, והוא בתהליך, גם ביבוא של כלי רכב. הוא היה בכל התהליך.

<לאה ורון:>
הרי לא מסיימים היום את הצעת החוק. מה הקושי להכין את כל הסעיפים ולהצביע עליהם בישיבה הבאה, כדי שגורם שפנה לוועדה ידע שאפשרו לו להתנהל בצורה תקינה? מה הקושי בזה? הוועדה מסיימת היום את הצעת החוק, מר יצחקי? מה קרה? איך אומר יושב-ראש הוועדה, "הסורים על הגדרות"?

<היו"ר יצחק וקנין:>
כן, אבנר.

<אבנר פלור:>
אדוני היושב-ראש, העברתי לך לפני שעה, לאור מה שהעלית, את כמות הפגישות שביצענו עם כל הגורמים. לא מופיעה שם השגרירות, אבל נפגשנו עם חלק מהם, ואנחנו בקשר רציף עם מר אלן וילונסקי. וזו פתיחה גדולה של השוק האמריקאי. יש פה גם נציגים, כמו שגדעון הציג, של הפתיחה של השוק האמריקאי. לאור מה שעלה בדיון, אני לא חושב - - -
<היו"ר יצחק וקנין:>
מיצינו הכול. אתה מודאג שלא נאשר?

<אבנר פלור:>
אני מודאג, אדוני היושב-ראש. אני אומר - - -
<היו"ר יצחק וקנין:>
אני יותר מודאג ממך.

<אבנר פלור:>
אני בטוח. אדוני היושב-ראש, כמו שאמרתי, נעשתה עבודה גדולה, זה אחד הפרקים החשובים והמורכבים בחוק, נמצאים פה כל הנציגים, עונים בצורה מקצועית וחשוב שנאשר.

<היו"ר יצחק וקנין:>
אני שוב אומר לך: אני לא רואה בעיה באישור. אנחנו נאשר את זה בישיבה הבאה.
<דרור וגשל:>
אם ממשיכים לדון בפרק, אין בעיה.

<היו"ר יצחק וקנין:>
אני ממשיך.

<קריאות:>
- - -

<היו"ר יצחק וקנין:>
חבר'ה, בעיקרון הרבה פרקים אנחנו דנים בהם ולא מצביעים.

<עוזי יצחקי:>
היושב-ראש, מקובל. בסדר גמור. הלאה.
<היו"ר יצחק וקנין:>
חבר'ה, אני ממשיך לדון בכל הפרק.
<עוזי יצחקי:>
מאה אחוז. תודה. הובהר.

<איתי עצמון:>
אפשר לדון, לא חייבים לאשר. אמרתי שהסעיפים הבאים קשורים לסעיף הזה, זה הכול.
<היו"ר יצחק וקנין:>
חבר'ה, מיצינו את הסעיף עד תום. קיבלנו תשובות לחלק מהעניינים, נצטרך לקבל תשובות למה שביקשנו לישיבה הבאה. בכל אופן, אנחנו ממשיכים, רבותי. 89א.

<עוזי יצחקי:>
בבקשה.

<שרית זוכוביציקי-אור:>
	דרך הוכחה לעמידת מוצר תעבורה בתקן רשמי
	89א.
	הוכחת עמידת דגם מוצר תעבורה בתקן רשמי לפי סעיף 89(3) תהיה באמצעות הצגת אישור ממעבדה מאושרת.


התחלנו את הסעיף שמדבר על איך מוכיחים עמידה. קודם היינו בקביעת החובה המהותית, באיזה תקנים אפשר לעמוד, עכשיו איך מוכיחים. הסעיף הזה מדבר על הוכחת עמידה בתקן רשמי. אמרנו שאם יש תקן רשמי, ממילא - - -

<היו"ר יצחק וקנין:>
הערות, רבותי. יש הערות? אין הערות. מי בעד 89א?

הצבעה

בעד סעיף 89א – פה אחד
סעיף 89א אושר.

<היו"ר יצחק וקנין:>
אושר. הלאה. 89ב.

<איתי עצמון:>
ההוראה הזאת תואמת את ההוראות חוק התקנים, ואין לי כאן כל בעיה.

<שרית זוכוביציקי-אור:>
נכון, היא מתבססת עליהן.

<היו"ר יצחק וקנין:>
89ב.
<שרית זוכוביציקי-אור:>
	דרכי הוכחה למוצר תעבורה מקורי

	89ב.
	הוכחת עמידה של דגם מוצר תעבורה מקורי בסעיף 89(3) תהיה באמצעות אחד מאלה:
(1)
מוצר התעבורה נושא עליו או על אריזתו סימון שקבע יצרן הרכב המזהה את יצרן הרכב .

(2)
הצגת אישור  מיצרן הרכב או תעודה ממעבדה מוכרת אירופית לעניין עמידה בדרישות התקינה של האיחוד האירופי או תעודה ממעבדה מוכרת אמריקאית או מעבדה מוכרת אירופית או מעבדה מוסמכת לרכב המעידה על עמידה בדרישות תקינה פדראליות של ארה"ב או המעידה כי מוצר התעבורה מיוצר לפי תנאים והוראות שקבע יצרן הרכב לצורך ייצור הרכב.


<איתי עצמון:>
הסבר.

<אבי גונן:>
ההגדרה פה היא הגדרה טכנית. הכוונה בסעיף ב צריכה להיות "אישור מיצרן הרכב או תעודה ממעבדה מוכרת כי מוצר התעבורה מיוצר לפי תנאים שקבע יצרן הרכב לצורך ייצור הרכב". ומה הכוונה? הכוונה היא שיש מפרט, היצרן פרסם את המפרט של אותו מוצר ויש יצרן מוצר תעבורה שמייצר לפי אותו מפרט, באישור גורם מקצועי, מעבדה מוסמכת שאישרה את המפרט. זאת אומרת, אנחנו מקבלים את זה כמוצר מקורי. זו לא המצאה שלנו, זה נגזר מההגדרה האירופית.
<היו"ר יצחק וקנין:>
הערות, רבותי.

<איתי עצמון:>
מדובר כאן על מוצר תעבורה שלא קיים לגביו תקן רשמי.
<אבנר פלור:>
כן, אנחנו עושים רק טיוב נוסח, כי גילינו טעות שם.

<היו"ר יצחק וקנין:>
שרית, תסבירי את זה, אם את רוצה שנזרום אתך.

<איתי עצמון:>
שרית, אני מציע שתסבירי מה תיקון הנוסח שאת מציעה.

<שרית זוכוביציקי-אור:>
למעשה באופציה השנייה אנחנו מאפשרים - - -

<קריאה:>
איזה סעיף, שרית?

<שרית זוכוביציקי-אור:>
89ב(2). הרי יש פה שתי אופציות להוכחה. אופציה אחת זו האריזה, זו האופציה המקלה, היא קיימת רק לגבי מוצר תעבורה - - -

<היו"ר יצחק וקנין:>
כן, שרית.

<שרית זוכוביציקי-אור:>
במוצר תעבורה מקורי יש שתי אופציות הוכחה. האופציה הראשונה היא הסימון והאריזה בלי תעודות, בלי כלום. על אף שיש אופציה קלה להוכחה, אנחנו גם רוצים שאם מישהו, המוצר שלו לא ארוז, עדיין לאפשר לו להוכיח עמידה בתקינה באמצעות שלוש המעבדות המוכרות. אני מזכירה, כשדנו בפרק ייצור מוצרי תעבורה הגדרנו שתי מעבדות: מעבדה מוכרת אירופית ומעבדה מוכרת אמריקאית. יש עוד מעבדה ומעבדה מוסמכת לרכב, שזה היום מכון התקנים והטכניון. באופציה השנייה מבחינתנו, אם הדבר אפשרי, ואנחנו לא רוצים לייצר מגבלות מראש, הוא יכול להוכיח עמידה בתקן באמצעות אחת מהמעבדות האלה, בלי ההפניה לעניין איזה עמידה בתקן. אנחנו לא צריכים את זה, זה מיותר.
<היו"ר יצחק וקנין:>
מה את מציעה? את מציעה למחוק פה.

<איתי עצמון:>
לפני כן יש נקודה שלא ברורה לי. לגבי פרק ייצור מוצרי תעבורה היה שיוך חד חד ערכי בין התקן לבין הגורם שמאשר עמידה באותו תקן. לפי מה שאת אומרת כרגע כל הוכחת עמידה של דגם מוצר תעבורה מקורי, למעט לעניין תקן ישראלי רשמי, היא על-ידי מעבדה מוסמכת לרכב?
<אבי גונן:>
זה נגזר מעצם תקינת הרכב. מוצר תעבורה מקורי, מה שמורכב ברכב, הרכב עבר אבטיפוס – כל האביזרים שלו נדרשים לעמוד בתקן. מאותו רגע שיצרן הרכב אומר שזה מוצר מקורי ואורז אותו, אנחנו מקבלים אותו כאילו עמד בתקן. אותו דבר אנחנו רוצים לנהוג לגבי יצרן מוצר תעבורה. אם יצרן מוצר תעבורה מוכיח בפנינו כי אכן ייצר לפי מפרט יצרן הרכב, זה כאילו עמד גם במפרט וגם בתקן. זאת אומרת, כפי שקיבלנו את החלק הראשון מקורי, אנחנו רוצים לקבל גם את החלק השני מקורי.
<איתי עצמון:>
מה לגבי מוצר תעבורה מקורי, ככל שיש כזה, שיחולו עליו דרישות איכות ובטיחות שנקבעו בתקנות?

<אבי גונן:>
גם בסעיף קטן (1) קבענו שמה שארוז, הוא מקובל. נניח בתוך 150 מוצרי התעבורה הוא מביא מקורי, מקובל. אני לא דורש שום דבר, מלבד שמקיימים סימון ואריזת יצרן הרכב. אלה הדרישות. אני לא דורש מעבר לזה.

<שרית זוכוביציקי-אור:>
אתה צודק, זה צריך להישאר כמו - - -

<איתי עצמון:>
סליחה, לא שמעתי את התשובה.

<היו"ר יצחק וקנין:>
כן, שרית - - -

<לאה ורון:>
"אתה צודק" כי מה? למה?

<שרית זוכוביציקי-אור:>
יש שיוך.

<איתי עצמון:>
יש שיוך והוא לא כתוב כאן והוא נקבע בפרק ייצור מוצרי תעבורה.

<דרור וגשל:>
היא לא שמעה את ההערה, כדאי לחזור עוד פעם על ההערה.

<איתי עצמון:>
ההערה שלי היתה שלפי הנוסח שמוצע בסעיף 89ב אין שיוך בין דרישות התקינה לגורם שיאשר עמידה באותן דרישות תקינה.

<דרור וגשל:>
לא בדיוק. יש שיוך מסוים. כתוב שלעניין תקינה אירופית צריך או אישור של היצרן או מעבדה מוכרת אירופית - - - 

<איתי עצמון:>
לא. זה לא כתוב. כתוב: להוכחת עמידה של דגם מוצר תעבורה מקורי בסעיף 89(3)", ובסעיף 89(3) יש רשימה של דרישות תקינה ודרישות איכות ובטיחות. כאן כתוב למעשה שאם אני, כמבקש רישיון, רוצה להוכיח עמידה של דגם מוצר תעבורה מקורי באחת מהדרישות, אז אני לפי בחירתי הולך לאיזה גורם שאני רוצה. אם אני רוצה להוכיח עמידה בדרישות אירופיות, אני אלך למעבדה אמריקאית?
<דרור וגשל:>
לא. זה לא מה שכתוב. כתוב: הצגת אישור מיצרן הרכב או תעודה ממעבדה מוכרת אירופית לעניין עמידה בדרישות התקינה של האיחוד האירופי".

<איתי עצמון:>
"או תעודה ממעבדה מוכרת אמריקאית".

<דרור וגשל:>
כן יש פה שיוך. בשביל אירופית, אתה צריך מעבדה אירופית, בשביל אמריקאית - - -

<היו"ר יצחק וקנין:>
זה לא מובן. אני מבין שאני יכול או זה או זה.
<דרור וגשל:>
כדאי להבהיר בנוסח, אבל זה מה שכתוב פה.

<שרית זוכוביציקי-אור:>
אני אסביר. אנחנו מפנים לסעיף הכללי שמדבר על האפשרות לשלוש התקינות: לתקינה הפדרלית, לתקינה האירופית וגם לדרישות הישראליות. הרעיון הוא שלגבי תקינה אירופית, רק מעבדה אירופית. לגבי תקינה פדרלית אפשר, תקן אותי אם אני טועה, או אירופית או ישראלית. לגבי אמריקה, אמרנו שיש מעבדות מוכרות אמריקאיות, אבל הם לא עובדים בשיטת תיעוד של אישור תקינה על-ידי מעבדה מוסמכת. הם מייצרים ומצהירים שהכול בסדר, לכן זה טיפה שונה. לכן אין לנו בעיה. לגבי אירופה, חייבים לקבל אישור ממעבדה אירופית, כי זו הדירקטיבה האירופית. לגבי ארצות-הברית הוכחת התקינה לא מסודרת כמו באירופה, אנחנו כן רוצים לאפשר הוכחה, כיוון שאין מגבלות - - -
<לאה ורון:>
זאת אומרת, שהמעבדה המוכרת האירופית יכולה לתת אישור גם לגבי האמריקאי.
<שרית זוכוביציקי-אור:>
נכון, כי אין מגבלות. רק בתקן אירופי יש מגבלה שמי שיכול להוכיח את התקינה האירופית זו מעבדה אירופית שקיבלה אישור לפי הדירקטיבה. לגבי אמריקה אמרנו שאין חובה לאשר עמידה בתקנים באמצעות מעבדות. אנחנו כן רוצים לאפשר, אם אדם לא מצליח להוכיח באמצעות הסימון והאריזה, לאפשר ללכת למעבדות. כיוון שאין מגבלה בחוץ-לארץ לגבי איזה מעבדה, שיעשה את זה בכל מעבדה שהוא יכול ללכת אליה.

<איתי עצמון:>
אני חוזר על השאלה. לגבי דרישות איכות ובטיחות שייקבעו בתקנות, לפי פסקת משנה (ה) של הסעיף הקודם, של סעיף 89, מה תהיה דרך ההוכחה?

<דרור וגשל:>
זו הערה שגם הערתי. זה צריך להיות מעבדה מוסמכת.
<שרית זוכוביציקי-אור:>
מעבדה מוסמכת לרכב. צריך להוסיף את זה.

<לאה ורון:>
איפה?

<שרית זוכוביציקי-אור:>
בסוף. המעבדה המוסמכת לרכב יכולה למעשה לאשר שני אלמנטים. אם אני מפנה ל-89א - - -
<איתי עצמון:>
עדיף שתגידי ברמה המהותית, לא ברמת ההפניות. מעבדה מוסמכת לרכב תהיה מוסמכת לאשר - - -
<שרית זוכוביציקי-אור:>
תקנים ישראליים שקבע השר.
<איתי עצמון:>
תקנים ישראליים שאינם תקנים רשמיים כמובן ודרישות איכות ובטיחות - - -
<שרית זוכוביציקי-אור:>
ודרישות בטיחות ואיכות שקבע  השר, בהסכמת שר האוצר.
<איתי עצמון:>
למעשה מעבדה מוסמכת לרכב מאשרת עמידה בכל תקן שהוא, למעט תקן רשמי?
<שרית זוכוביציקי-אור:>
כן.

<לאה ורון:>
נרשמו לדיון נציגי מעבדות מוסמכות לרכב. האם הם נמצאים פה אתנו?

<היו"ר יצחק וקנין:>
מכון התקנים.

<לאה ורון:>
לא. גם נציגים של הטכניון. האדון פה הוא מהטכניון.

<איתי עצמון:>
שאלה נוספת לגבי הסיפה. כתבתם "או המעידה כי מוצר התעבורה מיוצר לפי תנאים והוראות שקבע יצרן הרכב לצורך ייצור הרכב". לא כל-כך ברור לי למה מתייחסת הסיפה הזאת.
<אבנר פלור:>
היות שאנחנו מדברים על מוצר תעבורה מקורי, ולא כל מוצר תעבורה מקורי יש לו תקן – כמו שאמרנו יש 150 ויש עוד כמות גדולה של מוצרים – לא לכל מוצר מתוך ה-150 יש לו תקן, אז הרבה פעמים יש מוצרים מסוימים שיש מפרט יצרן שהוא קובע את הדרישות מאותו מוצר, ולכן כתוב "המעידה כי מוצר התעבורה מיוצר לפי תנאים והוראות שקבע יצרן הרכב לצורך ייצור הרכב".
<איתי עצמון:>
למה מתייחסת הסיפה, לאישור ממעבדה מוסמכת או מוכרת או לאישור מיצרן הרכב? 

<אבנר פלור:>
גם וגם. גם לאישור יצרן - - -
<זאב פרידמן:>
זה לא תנאים חלופיים. למעשה הסיפה יכולה להוכיח לנו את קיומה של ההגדרה לגבי מוצר שהוא מקורי, אבל היא לא יכולה להוכיח לנו את העמידה בתקינה. זה צריך להיות "וְ", או לפחות אופציה. זה בוודאי לא "או", זה לא חלופי.

<איתי עצמון:>
לא כל-כך ברור. בוא נסכים שזה לא ברור.

<לאה ורון:>
וכן מוצר תעבורה שיוצר לפי - - -
<איתי עצמון:>
יש או אישור מיצרן רכב או תעודה ממעבדה מוסמכת, שבעצם מעידה על עמידה בדרישות תקינה, כפי שכרגע תיארתם, והסיפה היא תעודה ש"מעידה כי מוצר התעבורה מיוצר לפי תנאים והוראות שקבע יצרן". האם זהו אישור מיצרן הרכב או האם זה מה שהמעבדה המוכרת אמורה לאשר?

<אבנר פלור:>
אני רוצה לקרוא מתוך הדירקטיבה האירופית מה שתרגמנו, שזה ייתן לך מענה. יש לנו האופציה הראשונה, שמדובר במוצר שנושא עליו את אריזתו וסימונו של היצרן, שמזה בעצם היצרן מצהיר, והאופציה השנייה, שאליה התכוונו, "כמו כן ניתן להגדיר מוצר תעבורה מקורי, ואם יצרן מוצר התעבורה מצהיר בליווי תיעוד כי מוצר התעבורה מיוצר על ידו, מתאים באיכותו למוצר התעבורה המשמש להרכבה בקו ייצור של הרכב ומיוצר בהתאם למפרטים ולתקני ייצור של יצרן הרכב". זאת אומרת, מבחינת הסיפה של המשפט, אותה מעבדה אמורה לתת לנו תיעוד שאומר שהמוצר הזה מתאים באיכותו למוצר תעבורה המשמש להרכבה בקו ייצור של הרכב.
<איתי עצמון:>
אבל אתם מבקשים עמידה בדרישות תקינה. מה שיוצא מכאן, שלא תהיה תעודה המעידה על עמידה בדרישות תקינה כי כתוב "או". או שאני יכול להביא עמידה בדרישות תקינה או שאני יכול להביא תעודה שמעידה שמוצר התעבורה מיוצר לפי תנאים והוראות שקבע יצרן הרכב.
<אבנר פלור:>
אפשר דקה התייעצות, אדוני היושב-ראש? 

<לאה ורון:>
המילה "או" צריכה להיות מתוקנת לפי עו"ד עצמון. 

<היו"ר יצחק וקנין:>
רבותי, בכל מקרה אני אסיים את הישיבה. ב-13:28 נסיים את הישיבה. זה התכנון המקורי, דרך אגב.
<לאה ורון:>
אתם רוצים להשאיר את הסעיף?

<אבי גונן:>
אנחנו רוצים להשמיט את הדרישות של עמידה בתקן, ורק עמידה במפרט של יצרן הרכב, ומבחינתנו זו דרישה יותר מחמירה מדרישות התקן, כי היא כוללת בתוכה את דרישות התקן. לכן אין צורך.
<איתי עצמון:>
כלומר, הוכחת עמידה של דגם מוצר תעבורה מקורי יהיה  או לפי הסימון שיש על גביו או על גבי אריזתו או על גבי אישור מיצרן הרכב?
<אבי גונן:>

יצרן הרכב או - - - 

<איתי עצמון:>
יצרן הרכב או יצרן מוצר התעבורה?
<אבי גונן:>
לא. יצרן הרכב, או שהוא עומד במפרט יצרן הרכב שאושר על-ידי מעבדה מוסמכת, אחת מהמעבדות שדיברנו עליהן.

<לאה ורון:>
עוד פעם. מחדש. ההוכחות למוצר תעבורה מקורי הן: 1. - - - מה ההוכחות?

<אבי גונן:>
דיברנו על סימון של יצרן הרכב, וזו סוגיה שאין עליה ויכוח. הסוגיה השנייה זה שיצרן מוצר התעבורה מייצר את המוצר, אז הוא יכול לייצר אותו, אפשרות אחת, כשיצרן הרכב אכן אישר שהמוצר הזה עומד במפרט יצרן הרכב, והאפשרות השנייה, שמעבדה מוסמכת מאשרת שאכן המוצר עומד במפרט יצרן הרכב. אלה שתי האפשרויות.

<היו"ר יצחק וקנין:>
רבותי, אתם הבנתם? האם זה ברור לכם?
<איתי עצמון:>
אישור ממעבדה מוסמכת לרכב כי המוצר עומד במה?
<אבי גונן:>
במפרט יצרן הרכב.
<רונן לוי:>
יש מפרט כזה שמעבדה יכולה לתת? אתה מכיר דבר כזה? אני לא מכיר דבר כזה.
<אבי גונן:>
בפועל היום אתה צודק. אין. אבל זה קיים בהגדרה האירופית, וב-2016 סביר להניח שיחייבו אותם לשים מפרטים. אנחנו רושמים את האופציה העתידית.

<זאב פרידמן:>
אתה מחוקק חוק שמשאיר חלון של יותר משנתיים, שנה וחצי.
<עוזי יצחקי:>
בכל זאת אתה משווה לתקינה האמריקאית.

<זאב פרידמן:>
אתה לא משווה לכלום.
<רונן לוי:>
זה בדירקטיבה, הוא צודק.

<זאב פרידמן:>
זה שבדירקטיבה כתוב, כי שם הם הולכים גם לפי אישורי המעבדה - - -

<רונן לוי:>
גם שם בדירקטיבה עושים שלוש שנים קדימה. זה בסדר. זה נכון, אבל עוד אין מפרטים כאלה, עוד אין דוגמה לזה שיצרן נתן מפרט. הדירקטיבה מחייבת עכשיו את היצרנים.
<זאב פרידמן:>
אדוני היושב-ראש, לאור ההערה של אלי, אני סבור שיש פה טיפה בעיה בניסוח של סעיף קטן (1), משום שהוא מדבר על "מוצר התעבורה נושא עליו או על אריזתו סימון שקבע הרכב המזהה את יצרן הרכב". זאת אומרת, זה צריך להיות סימן שנעשה על-פי דרישת היצרן או משהו אחר. זה לא בדיוק סימן שקבע היצרן - -

<שרית זוכוביציקי-אור:>
זה בדיוק.

<זאב פרידמן:>
- - משום שאם בן-אדם מייצר במקום אחר את אותו סימן שקבע יצרן שיהיה על חלפיו המקוריים, זה לא נותן לי מענה בכלל לוודא שבאמת מדובר במוצר מקורי.

<היו"ר יצחק וקנין:>
כן, שרית.

<שרית זוכוביציקי-אור:>
מה אתה אומר? אם מישהו מרמה אותי. תמיד אפשר לרמות אותי, אבל הסימן - - -

<זאב פרידמן:>
לא, הוא לא ירמה אותך, משום שאת מאפשרת את זה בחוק. מה זה המוצר הזה? מוצר שנושא את הסימן, אז אני שם את הסימן.

<רונן לוי:>
אז זה זיוף. 

<זאב פרידמן:>
או שכן או שלא. אני לא יודע. יש לו הרשאה, אין לו הרשאה, זו כבר שאלה אחרת.

<רונן לוי:>
פרידמן, הגזמת. זה זיוף.

<היו"ר יצחק וקנין:>
פרידמן, יש לי מוצר, לא נלך לרכב. מנסים לחקות מוצרים מסוימים, זה הולך הרבה בנעליים, זה בחולצות, בבגדים. יש מישהו שמנסה לזייף את המוצר של חברה מסוימת.  מותר לו לעשות את זה?
<זאב פרידמן:>
אנחנו מדברים כאן על דבר מאוד פשוט. הוא מדבר כאן על סימן שקבע יצרן הרכב כמזהה את יצרן הרכב. הוא אומר: יש לי סימן מסוים. אם הסימן הזה על החלק, זה שלי. זה לא חייב להיות סימן רשום, זה יכול להיות סימן פתוח לכול. אני לא מכיר עד כדי כך את כל החלקים שקיימים בשוק. אם אנחנו רוצים להגיד שזה צריך להיות מקורי, אז תגיד "מקורי". למה החוק צריך ללכת בהגדרה כל-כך מוזרה. זו הגדרה לנוסח, זה משהו מאוד מוזר.

<אבי גונן:>
הוא הסביר. אם זה באמת יקרה באירופה בעוד כמה שנים - - -
<היו"ר יצחק וקנין:>
רק דקה. דקה, רבותי. תנו לו.

<אבי גונן:>
קודם כול, זה בכלל לא מוזר, יצרן רכב שמקבל הרשאה לייצר כלי רכב, הוא מחויב באותה דירקטיבה גם לקבוע מה מדיניות ההחזקה לרכב וגם החלפת חלפים. החלפים שמותר לו להחליף בהחזקת הרכב זה אותם חלפים שאושרו באבטיפוס. לכן ברגע שפורד רושם "פורד", או רפידה שרשום עליה "פורד", לא יעלה על הדעת שזו לא רפידה שמורכבת בקו הייצור. זאת אומרת, זו רפידה שעומדת בתנאים של קו הייצור. לכן אני לא רואה בעיה עם הסימון פורד. כמו שנאמר פה, אם מישהו זייף – זייף. אין מה לעשות.
<יוסי סקורניק:>
זה סימן רשום שלו, אתה לא יכול להשתמש בזה.

<אבי גונן:>
על החלק השני, אם בכל אופן היצרן חויב לספק מפרט, והוא יחויב בקרוב, שתהיה אופציה ליצרני מוצרי התעבורה להתחרות במקורי ולייצר, מהניסיון שלי אני מכיר לפחות יצרן אחד שאישר ליצרן תעבורה ואמר שזה מקורי. אין הרבה דוגמאות כאלה, זה נכון, אבל יש מקרים. לכן צריך לאשר את האופציה הזאת כדי לאפשר את התחרות העתידית מול המוצר המקורי. ההגדרה לא ישראלית היא נלקחה כמו שהיא מההגדרה האירופית.
<יורם בונן:>
יש בעיה להגיד שהוא נושא כדין את הסימן?

<אהוד שניידר:>
בסעיף 96 שנעשה שימוש - - -

<שרית זוכוביציקי-אור:>
סימון כדין? ברור שכדין.

<היו"ר יצחק וקנין:>
אפשר, הם אומרים.
<איתי עצמון:>
איך בודקים שהסימון לגיטימי?
<אבנר פלור:>
סימן רשום – בדרך כלל באתרים של היצרנים אתה רואה את זה.

<שרית זוכוביציקי-אור:>
זה כמו שמישהו מזייף כל דבר.

<איתי עצמון:>
אני לא מדבר על זיוף, אנחנו מדברים כאן על בקשה לרישיון, לא על מז"פ. איך משרד התחבורה יבדוק את בקשות הרישיון ליבוא שאכן הסימון הוא לגיטימי?
<אבנר פלור:>
מהקטלוגים הרשמיים של אותו יצרן רואים את הסימון שלו, רואים את הסמל המסחרי שלו באתר באינטרנט שלו. אפשר למצוא את זה.

<יורם בונן:>
מה שהסביר זאב שמבחינת הניסוח שאם מישהו מביא משהו מזויף, לכאורה לפי הניסוח הזה הוא יכול להגיד לכם: סליחה, כתוב פה פורד. לא עניינכם שזה מזויף. כל הסיפור הוא להגיד שהוא נושא את זה כדין.
<היו"ר יצחק וקנין:>
לא. מקובל עלינו, מה שאתה אומר, "כדין". דרך אגב, מה שאתה אומר יכול להיות על כל דבר. אתה יכול לזייף, ומזייפים בלי סוף ומרמים בלי סוף. 

<שרית זוכוביציקי-אור:>
לזייף תעודות אפשר.

<לאה ורון:>
מה היחס בין מה שאתם מציעים לבין מה שמוצע בסעיף 96?
<איתי עצמון:>
סעיף 96 הוועדה טרם אישרה. סעיף 96 עניינו חובת בעל רישיון לסחר במוצרי תעבורה לסמן את מוצרי התעבורה שהוא סוחר בהם. בין היתר עליו לסמן את שם היצרן או את סמלו המסחרי. 

האם מדובר על אותו סימון?

<אבי גונן:>
זה סעיף מפרק ט', נכון? 

<קריאות:>
כן.

<אבי גונן:>
פה חובת הסימון הכללית. בתקנים מוגדר הסימון ומוגדר הנומרטור של הסימון. אתה לא יכול לסמן סתם. נגיד אתה מסמן איזה E, ואז יש לידו גם את הנומרטור. כללי הסימון, גודל הסימון והכללים מוגדרים בתקן. שם זה על מוצרים שאין להם תקן, שזה חובת סימון כללית. 

<היו"ר יצחק וקנין:>
רבותי - - -

<איתי עצמון:>
אדוני, האם אתה מבקש להוסיף סימון שקבע כדין? 
<היו"ר יצחק וקנין:>
כדין.

<איתי עצמון:>
השאלה אם זה באמת כדין או לפי דרישות תקינה. זאת השאלה.
<שרית זוכוביציקי-אור:>
אני לא רוצה להתערב איך קבע יצרן רכב.
<איתי עצמון:>
כשמדובר על דרישות התקינה?

<דרור וגשל:>
הסימון צריך להיות כדין, לא  - - -
<היו"ר יצחק וקנין:>
הכוונה לסימון כדין.

<שרית זוכוביציקי-אור:>
סימון כדין.

<איתי עצמון:>
סימון כדין.

<עוז כץ:>
יש חוק של זכויות קניין.

<שרית זוכוביציקי-אור:>
זה ברור.

<היו"ר יצחק וקנין:>
זה לא מוריד מהחשיבות של הסעיף הזה. עדיף לכתוב "סימון כדין". עוד הערות, רבותי? אני מצביע על סעיף 89(ב), כולל התיקונים שהוצעו. מי בעד? מי נגד? 
הצבעה

בעד סעיף 89ב – פה אחד
סעיף 89ב אושר, בכפוף לתיקונים.
<היו"ר יצחק וקנין:>
הסעיף אושר. סעיף 89ג.
<איתי עצמון:>
עם השינוי.

<היו"ר יצחק וקנין:>
אמרתי שכולל השינויים. סעיף 89ג.
<שרית זוכוביציקי-אור:>
	דרכי הוכחה למוצר תעבורה תחליפי
	89ג.
	(א)
הוכחת עמידת דגם מוצר תעבורה תחליפי בהוראות סעיף 89(3)(א)(1) תיעשה באמצעות הצגת תעודה ממעבדה מוכרת  אירופאית. 

	
	
	(ב)
הוכחת עמידת דגם מוצר תעבורה תחליפי בהוראות סעיף 89(3)(א)(2) תיעשה באמצעות הצגת תעודה ממעבדה מוכרת אירופית  או תעודה ממעבדה מוסמכת לרכב .

	
	
	(ג)
הוכחת עמידת דגם מוצר תעבורה תחליפי בהוראות סעיף  89(3)(ב)(1) אם הוא מיובא מארה"ב- הצגת הצהרת יצרן מוצר התעבורה או  תעודה ממעבדה מוכרת אמריקאית או ממעבדה מוסמכת לרכב . 

	
	
	(ד)
הוכחת עמידת דגם מוצר תעבורה תחליפי בהוראות סעיף 89ו(ב)- הצגת תעודה ממעבדה מוכרת אמריקאית או מעבדה מוכרת אירופית.  


<היו"ר יצחק וקנין:>
עוד פעם יצרן. אתם לא יוצרים אותה בעיה? 

<שרית זוכוביציקי-אור:>
פה לגבי "מוצר תעבורה תחליפי" עשינו את ההפניה החד חד ערכית. ב-89 אני אגיד מה זה כל דבר, כדי שזה יהיה ברור.

89(א)(1) זה דירקטיבה או תקנה של האיחוד האירופי. שם אנחנו מאשרים באמצעות תעודה ממעבדה אירופית. 89(3)(א)(2) זה תקן של אחת ממדינות האיחוד האירופי, אז אנחנו מאפשרים או באמצעות תעודה ממעבדה מוכרת - - - 

<איתי עצמון:>
תקן מדינתי אירופי, לא של האיחוד האירופי.
<שרית זוכוביציקי-אור:>
נכון. תקן מדינתי אירופי. פה אנחנו לא מאפשרים סימון ולא כלום. מדובר במוצרי תעבורה תחליפיים, אנחנו מבקשים תעודות. 

סעיף 89(3)(ב)(1) זה התקן או תקנה פדרלית של ארצות-הברית.

סעיף 89(ו)(ב), עוד לא הגענו לזה, אבל לדעתי זה הצמיגים. זה בסוף.
<עוזי יצחקי:>
תקראי גם את סעיפים קטנים (ה) ו-(ו).

<שרית זוכוביציקי-אור:>
שכחתי לקרוא את סעיפים קטנים (ה) ו-(ו).

	
	
	(ה)
הוכחת עמידת דגם מוצר תעבורה תחליפי בהוראות סעיף 89(3)(ד) תיעשה באמצעות הצגת תעודה  ממעבדה מוסמכת לרכב.

	
	
	(ו)
הוכחת עמידת דגם מוצר תעבורה תחליפי בהוראות סעיף 89(3)(ה) תיעשה באמצעות מתן תעודה מעבדה מוסמכת לרכב, או בדרך שקבע השר לפי סעיף 89(3)(ה).


זה בשביל לעשות את כל השורה של התקנים.

<איתי עצמון:>
לפי סעיף 89(3)(ה) אין לשר סמכות לקבוע דרכי הוכחה, יש לו סמכות רק לקבוע דרישות איכות ובטיחות.

<שרית זוכוביציקי-אור:>
נכון, אבל פה כן, כיוון - - -
<דרור וגשל:>
פה אתה נותן לו אפשרות.

<שרית זוכוביציקי-אור:>
לקבוע. בדיוק. כיוון שזה יהיה בתקנות. הרי התקנים יהיו בתקנות. קשה לי לצפות מה תהיה דרך ההוכחה לגבי כל דרישה, לכן כיוון שאני קובעת את הדרישות בתקנות, אני רוצה שלשר תהיה סמכות לקבוע דרכי הוכחה בתקנות, כמובן בהשלמה למה שהוא יקבע.

<איתי עצמון:>
אדוני, מכיוון שהוועדה עדיין לא דנה ואישרה את סעיף 89ו(ב)  - - -
<שרית זוכוביציקי-אור:>
אולי רק על זה נדלג. חבל, כל היתר זה באמת תקינה. 
<איתי עצמון:>
לגבי סעיף קטן (ג) כתבתם כאן "אם הוא מיובא מארצות-הברית". אפשר להסביר?
<אבנר פלור:>
לגבי סעיף קטן (ג). בעצם ב-89(3)(ב)(1) אנחנו מתייחסים למוצר תחליפי שמיובא מארצות-הברית, וכאן אנחנו נותנים שלוש אופציות: האחת, הצגת הצהרה מיצרן מוצר התעבורה; השנייה, תעודה ממעבדה מוכרת אמריקאית שכבר הוגדרה בפרק ז' בנושא של ייצור מוצרי תעבורה; או ממעבדה מוסמכת לרכב. זאת אומרת, יש פה שלוש חלופות. אני לא חייב את אישור היצרן. אישור יצרן או מעבדה מוכרת אמריקאית או מעבדה מוסמכת לרכב, שזה או מכון התקנים או הטכניון.

<איתי עצמון:>
אם תמצאו למשל שהצהרת היצרן אינה מספקת, הוא יוכל להביא תעודה ממעבדה מוכרת אמריקאית?
<אבנר פלור:>
יש פה שלוש חלופות.
<איתי עצמון:>
אני שואל איך זה יעבוד בפועל.
<אבנר פלור:>
אם הוא נותן הצהרת יצרן, אני מסתפק בזה. אני לא מבקש ממנו גם אישור מעבדה.

<איתי עצמון:>
אבל יכול להיות שההצהרה לא תספק. הרי אתם תבדקו את ההצהרות האלה.
<שרית זוכוביציקי-אור:>
רק אם היא לא תהיה אמיתית. מה זה "לא תספק"?

<אבנר פלור:>
אם הוא מצהיר שהמוצר עומד בתקן. מה זאת אומרת "לא תספק"?
<איתי עצמון:>
כתבתם שאלה חלופות.
<היו"ר יצחק וקנין:>
חלופות אם הוא לא הביא אישור של היצרן. אין לו. היצרן לא נתן לו, אז הוא מביא למעבדה מוסמכת כשמשרד התחבורה אמון על אותה מעבדה. אם אין גם משם, הוא יכול ללכת למכון התקנים או לטכניון, שהן מעבדות מוסמכות, ואם הם יאשרו את המוצר, יאשרו אותו. הוא נותן שלוש אופציות, בקיצור ולעניין. מכון התקנים.
<מוטי שיף:>
יש לנו רק בקשה שאותו מנגנון יהיה גם ב-89(א) וב-(ד) של אפשרות להוסיף מעבדה מוסמכת לרכב.

<קריאה:>
מה שיש ב-(ב).

<מוטי שיף:>
כמו שיש ב-(ב) וב-(ג).

<היו"ר יצחק וקנין:>
איפה? באיזה סעיפים?

<מוטי שיף:>
ב-89ג(א) וב-(ד). כמו שיש ב-(ב) וב-(ג), האפשרויות שאבנר ציין כרגע.
<עוזי יצחקי:>
"מעבדה מוסמכת".

<היו"ר יצחק וקנין:>
יש לי שאלה, רבותי, למה שהוא אומר. מה זה מפריע לנו שנכניס גם את זה? תסבירו לנו למה לא הכנסתם את זה לסעיף הזה? מה ההיגיון? הרי אם אין לו את זה ואין לו את זה, למה אתה לא נותן לו אפשרות - - -
<שרית זוכוביציקי-אור:>
השאלה היא כזאת. אם מכון התקנים או הטכניון יוכרו כמעבדה מוכרת אירופית, הרי הם צריכים להיכנס לרשימה. תיאורטית אם הם מעבדה מוכרת, הם נכנסים להגדרה של מעבדה מוכרת, לא צריך לכתוב את זה. ואם לא, אז לא. אני לא צריכה לכתוב "מכון התקנים או הטכניון או מעבדה מוסמכת לרכב". אם הם מצליחים לסדר את עצמם מול האירופים, הם נמצאים ברשימה, והאישור שלהם אישור תקף. זה קביל.
<מוטי שיף:>
למה ב-(ב) ו-(ג) כן וב-(ד) לא?
<שרית זוכוביציקי-אור:>
אם ביום מן הימים תצליחו, אין בעיה.

<היו"ר יצחק וקנין:>
שמעת מה שהוא שאל?

<אבנר פלור:>
אדוני היושב-ראש, הם צריכים להביא בחשבון שזה מחייב אותם בציוד, כוח-אדם וכל מה שנדרש בתקן. זה אומר שבאותם התנאים של הדירקטיבה, איך שהיא מחייבת את המעבדה, גם אתם תהיו מחויבים. זאת הכוונה.

<מוטי שיף:>
ברור.

<היו"ר יצחק וקנין:>
אבנר, אני עדיין שואל את השאלה, מה זה מפריע לי אם הכנסתי גם אותם?
<אבנר פלור:>
ההיפך. אני רק אומר את המשמעויות, שיבינו.

<היו"ר יצחק וקנין:>
למה פה הכנסת את זה ושם לא? אני לא מבין.

<עוזי יצחקי:>
לתת עוד אפשרויות.

<דרור וגשל:>
כי ב-(ג) זו תקינה אמריקאית ופה זו תקינה אירופית. יש הבדל מהותי.

<היו"ר יצחק וקנין:>
אתם מדברים על אותם חלפים שאין להם תקינה.

<שרית זוכוביציקי-אור:>
לא.

<דרור וגשל:>
מדברים על (א), (ג) ו-(ד), זה מה שאנחנו מדברים. בתקינה האירופית הדירקטיבה עצמה היא זאת שמסמיכה איזה מעבדות יוכלו לבדוק את התקינה לפי הדירקטיבה. אם מעבדה ישראלית רוצה להיות מעבדה מאושרת, היא תהיה.

<היו"ר יצחק וקנין:>
זה בתנאי שאני יכול לכפות על אחרים את המעבדה שלי.
<דרור וגשל:>
ודאי. כל הקונספט פה שאנחנו אומרים שהכול לפי הדירקטיבה. הדירקטיבה היא שקובעת את התקן.

<עוזי יצחקי:>
זה פותח עוד אפשרויות. מה אכפת לכם?

<שרית זוכוביציקי-אור:>
לא. זה מיותר.

<עוזי יצחקי:>
אז תשכנעי אותו שזה מיותר.

<לאה ורון:>
אם זה פותח עוד אפשרויות - - -
<שרית זוכוביציקי-אור:>
זה לא עניין של פתיחת עוד אפשרויות, אני רק אומרת  - - -

<לאה ורון:>
למה לא?

<שרית זוכוביציקי-אור:>
אבי, תקן אותי אם אני טועה. עמידה בתקן אירופי, יכולה לתת אישור רק מעבדה מוכרת. אין מניעה שמעבדה ישראלית, אם תשמש כמעבדה מוכרת אירופית והאירופים יכניסו אותה לרשימה – אני מזכירה מה זה – יש רשימות - - -
<אבי גונן:>
יותר מזה, ברישיון הייצור קבענו - - -

<שרית זוכוביציקי-אור:>
אני שואלת יותר מזה. אפשר להוכיח עמידה בתקן אירופי לא באמצעות מעבדה מוכרת אירופית?

<אבי גונן:>
לפי התקן האירופי לא. 

<שרית זוכוביציקי-אור:>
אז גמרנו. 

<אבי גונן:>
השאלה אם אי-אפשר להרחיב את זה על הישראלי.

<שרית זוכוביציקי-אור:>
לא. מדברים על תקן אירופי. אין אפשרות כזאת.
<היו"ר יצחק וקנין:>
רבותי, כולם מדברים. מאחור, למה אתם מדברים? זה מפריע.

<שרית זוכוביציקי-אור:>
אם זה נכון שעל-פי התקנים האירופים ניתן להוכיח עמידה בתקן אירופי רק באמצעות מעבדה מוכרת אירופית, אישור מעבדה מוסמכת לרכב היא לא מספקת. מתי היא תוכל לספק? אם המעבדה המוסמכת לרכב תהיה מעבדה אירופית מוכרת, ואנחנו לא מונעים את זה, אלא להיפך, מעודדים את זה, אם הם רוצים לסדר את עצמם ולהיות מוכרים מול האירופים, להיכנס ברשימות, לעמוד בדירקטיבה האירופית, נגמר.

<יוסי סקורניק:>
אני מבקש בסעיף 89(ג) לנושא הצגת התעודות, שתיכלל גם תעודת ISO.
<שרית זוכוביציקי-אור:>
אנחנו לא דורשים פה תקן ISO.

<היו"ר יצחק וקנין:>
למה אתה רוצה להכביד?

<יוסי סקורניק:>
כי ISO יותר קל לנו לקבל ממעבדות מוסמכות באירופה מאשר תעודות אחרות.

<שרית זוכוביציקי-אור:>
אבל לא דרשנו.

<אבי גונן:>
איציק, תרחיב את השאלה שלו.
<איציק בן הרואה:>
אני מהטכניון. אני רוצה קודם כול להתייחס למה ששרית אמרה. כל עוד אנחנו לא חברים באיחוד האירופי, אנחנו לא יכולים לקבל הסמכה של מעבדה אירופית. כשמדינת ישראל תהיה חלק מהאיחוד, ועדת הכלכלה תקבע איזה מעבדות נכללות בחבורה של מעבדות מוסמכות, ואז נהיה חלק מהאיחוד האירופי. זו המשמעות של מעבדה אירופית. אם מדינת ישראל רוצה לאמץ את התקינה האירופית, היא גם חייבת לקבוע את המעבדות שיבצעו את הבדיקות לפי התקינה האירופית עבור מדינת ישראל.
<שרית זוכוביציקי-אור:>
לפי הדירקטיבה האירופית מדינת ישראל היא זאת שקובעת מי מעבדה מוסמכת?

<איציק בן הרואה:>
שרית, זה מה שאמרתי.

<אבנר פלור:>
ההיפך.

<איציק בן הרואה:>
שרית, אני אומר עוד פעם: אם את רוצה לאמץ את הדירקטיבה האירופית - -

<שרית זוכוביציקי-אור:>
אימצנו.

<איציק בן הרואה:>
- - את חייבת לאמץ את הבדיקה שתבצע את הבדיקה בתחומי מדינת ישראל, אחרת את מוציאה את כל הבדיקות למעבדות אירופיות.

<קריאה:>
נכון, זה בדיוק מה שרוצים.

<קריאות:>
 - - -

<קריאה:>
שתהיה חלופה.

<קריאה:>
יותר זול. כדי לא להגיע אליך.

<מוטי שיף:>
לא חייבים, זו אופציה.

<היו"ר יצחק וקנין:>
רבותי. רבותי. רבותי.

<איציק בן הרואה:>
אם זה יותר זול, תלך למעבדה אירופית. לא מנעתי ממך. רק אמרתי שתיתן למעבדה הישראלית לבצע את הבדיקה לפי התקינה האירופית.

<היו"ר יצחק וקנין:>
חבר'ה, אני רוצה לסכם את הנושא הזה.

<איציק בן הרואה:>
אני תיכף אתייחס לנושא של ה-ISO.
<היו"ר יצחק וקנין:>
תתייחס גם ל-ISO, ואחרי זה נראה איך אנחנו מסכמים את הסעיף. 

<איציק בן הרואה:>
לבי הנושא של ה-ISO צריך לעשות הפרדה. אומנם זה לא כתוב, כי צריך לעשות הפרדה בין ה-ISO, שזה תקן של אבטחת האיכות הכללית, כמו ISO 9001, לבין ה-ISO TS, שלו יש גם התאמה למוצר והתאמה לדרישות של התקן.  
<שרית זוכוביציקי-אור:>
תקן ISO זה תקן מהותי. לא החלנו פה תקן ISO. השאלה אם אפשר לעמוד בתקן ISO, זו שאלה לא לפרק הזה. אם היינו מחילים תקני ISO, אז כך וכך. אבל לא החלנו. יכול להיות שנחיל במסגרת הדרישות הישראליות.

<דרור וגשל:>
כתוב שיכולים. השאלה האם אתם יכולים לאשר היום עמידה בתקן אירופי.

<קריאה:>
כן. התשובה היא כן. חד-משמעית כן.

<דרור וגשל:>
הדירקטיבה עצמה מאפשרת לכם לאשר?

<איציק בן הרואה:>
עוד פעם אתה מתחיל אתי. החוק האמריקאי לא  - - -
<שרית זוכוביציקי-אור:>
לא החוק האמריקאי.

<היו"ר יצחק וקנין:>
רבותי, אני מבקש שתתנו לנו לנהל את הישיבה כמו שצריך, אחד מדבר, לא כולכם מדברים.
<איציק בן הרואה:>
איך מעבדה ישראלית שנמצאת מחוץ לאיחוד האירופי יכולה לקבל אישור של האיחוד האירופי? אנחנו לא חברים באיחוד האירופי, אנחנו גם לא נקבל את ההסמכה.
<שרית זוכוביציקי-אור:>
איך מעבדה ישראלית יכולה לתת אישורים אירופיים?

<איציק בן הרואה:>
כשמדינת ישראל תהיה חברה באיחוד האירופי.

<היו"ר יצחק וקנין:>
זה דבר ברור. אלה דברים פשוטים. מה אנחנו מסתבכים כל-כך?
<שרית זוכוביציקי-אור:>
השאלה, האם אפשר להכיר בתעודות - - -
<היו"ר יצחק וקנין:>
אני מבין שאתם רוצים לקבל את הדירקטיבה האירופית ואתם סומכים עליה והכול שם עובר דרך מעבדות, הכול טוב ויפה. אף אחד לא ייתן לו להיכנס לשם בלי שיש מערכת מסודרת. הם גם לא מחויבים אליו.
<שרית זוכוביציקי-אור:>
לצורך ההוכחה צריך מעבדה מוכרת.

<היו"ר יצחק וקנין:>
החוק כרגע לא נותן לו את האפשרות הזאת.

<איציק בן הרואה:>
מה זה אירופית? אין דבר כזה - - -

<היו"ר יצחק וקנין:>
חבר'ה, תנו לי לדבר. שרית, החוק כרגע לפי איך שהוא מנוסח, הוא לא מחייב את מכון התקנים שלנו או כל מעבדה ישראלית לאשר את אותם חלקים. מספיק שאני מקבל את כל המעבדות האירופיות והדירקטיבה האירופית, וזה בא לפה, קיבלתי את זה, מבחינתכם על-פי מה שמנוסח כרגע, נגמר הסיפור. הם בכלל לא צד בעניין, אין להם סמכות, אין להם הכרה מאירופה. מי הם בכלל? זו המציאות לפי החקיקה כרגע. רק לא הבנתי למה דווקא בסעיף האחרון הכנסתם את המעבדות?
<איציק בן הרואה:>
כי המעבדות האירופיות לא יכולות לעשות את הבדיקות - - -
<שרית זוכוביציקי-אור:>
אמרנו את זה. בתקן האמריקאי, אין מעבדות מוכרות, הם עובדים לפי שיטת ההצהרה, ולכן כיוון שאין מגבלה, הוספנו. אני מבינה, תקנו אותי אם אני טועה, שבאירופה, הכללים של התקן גם קובעים מי יוכיח ומי יכול להוכיח ומי יכול לתת תעודת הוכחה.
<היו"ר יצחק וקנין:>
אני גם לא רוצה להכביד. אם אני כבר מקבל את הדירקטיבה - - -
<שרית זוכוביציקי-אור:>
כשאין מגבלה בין-לאומית, כמו בתקינה האמריקאית, אפשרנו את זה.

<היו"ר יצחק וקנין:>
רבותי, עוד דקה אני צריך לסגור את הישיבה.

<איציק בן הרואה:>
אני רוצה להוסיף עוד משהו.

<היו"ר יצחק וקנין:>
יש לי שאלה. רבותי, בזה שאני לא מכניס את המעבדה הישראלית, אני לא מגביל את כל העניין הזה? מה אכפת לנו? אם המעבדה הישראלית יכולה לאשר גם את הדבר הזה, למה אני מגביל את זה? אני כאילו מוציא אותם מחוץ לתחום. אני חושב שכן צריך להכניס אותם. אני מקבל את האירופי, אבל אם אין לי האירופי, או שיש איזו מגבלה, והישראלי אומר כן, למה לא?

<שרית זוכוביציקי-אור:>
מה זה "אין לי האירופי"? שאני לא מצליחה לקבל אישור ממעבדה מוסמכת אירופית?
<לאה ורון:>
אם זה מורכב מדי או שזה מסובך מדי.

<אסף אלפסי:>
היום אנחנו מאשרים לפי התקינה האירופית, אני לא מבין איך מחר אנחנו לא מוסמכים. אדוני היושב-ראש, אני יכול לדבר?

<היו"ר יצחק וקנין:>
אתה יכול, אבל אני מאחר לתפילה.

<אסף אלפסי:>
אדוני היושב-ראש, היום אנחנו בודקים בהתאמה לתקינה האירופית. איך מחר אנחנו לא מוסמכים? מה קרה פה שאנחנו לא מוסמכים מחר? היום אנחנו בודקים לפי התקנות והדירקטיבות האירופיות. מה יקרה מחר? אנחנו לא מוסמכים. כל התקינה בתחום הרכב אנחנו בודקים ורשאים לבדוק ומוסמכים על-ידי גופי התעדה בין-לאומיים. איך יכול להיות שאני יכול לבדוק ווי גרירה ולייצא אותם לאירופה על סמך הדירקטיבה הזאת ובישראל לא מכירים בתעודת הבדיקה שלי?
<היו"ר יצחק וקנין:>
רבותי, אני מצטער, אני חייב לנעול את הישיבה. את הסעיף הזה נסיים בישיבה הבאה. אני נועל את הישיבה. תודה רבה.

<הישיבה ננעלה בשעה 13:30.>

